
SAVREMENIK 

GOD. XX. RUJAN-LISTOPAD 1927. BR. 9.-10. 


DR. IURAJ ANDRASSY: TRAGOM VLADIMIRA 
MAŽURANIĆA 

K ad se jednom — kasno kao što to obično biva — nadje čovjek, 
koji će znati obuhvatiti i prikazati cjelokupni rad i djelovanje 
Vladimira Mažuranića, tek onda će doznati naša šira i najšira javnost, 
koliko je silan opseg i vrijednost toga rada; danas je to poznato tek ma¬ 
lom broju upućenih. Istraživanja Vladimira Mažuranića unijela su svi¬ 
jetla u mnogu tamnu stranicu naše povijesti, a iznijela velik broj posve 
novih i nepoznatih okolnosti. 

Dovršivši svoje veliko životno djelo »Prinosi za hrvatski pravno- 
povjestni rječnik«, Vladimir Mažuranić posvetio je golem trud istraživa¬ 
nju naših odnosa spram islamskoga svijeta. Njegovo duboko poznavanje 
naše političke i kulturne prošlosti kao i opće povijesti dopustilo mu je da 
svu pažnju upravi neposredno baš na one puteve, koji su ga tečajem da¬ 
ljega rada zaista doveli do nada sve zanimljivih otkrića. 

Na ovome mjestu možemo nabaciti tek nekoliko najvažnijih crta iz 
cjelokupnoga rada Vladimira Mažuranića, no i one će dostajati da po¬ 
bude zanimanje čitalaca za sama djela Mažuranićeva, napose pak za nje¬ 
gove »Dodatke« uz Prinose, za raspravu »Melek Jaša Dubrovčanin« u 
»Zborniku kralja Tomislava«, što ga je izdala Jugoslavenska Akademija, 
te za raspravu »Izvori dubrovačkoga historika Jakova Lukarevića« u 
broju 8. Narodne Starine, dok će im biti teže pristupna rasprava »Po¬ 
zdrav bratski s našega Jadrana« u »Spomen-knjizi za Oswalda Balzera« 
(Lwow 1925.). 

U doba jačanja i najvećeg cvata hrvatske -države postojala je na 
krajnjem zapadu Sredozemnoga mora moćna i bogata država Arapa u 
Spaniji. Kalifi iz dinastije Omcjada vladaju tom državom iz svoje sjajne 
prijestolnice Kordove, okruženi biranim četama ratnika, podupirući zna¬ 
nost, književnost i umjetnost, koje su pod zaštitom kalifa učinile Kordovu 
kulturnim središtem islamskoga svijeta. U Kordovi, na dvoru kalifa, bilo 
je mnogo ljudi, za koje rabe izvori oznaku »Sakaliba«, Slaveni. Ma¬ 
žuranić je nastojao da nam što bolje objasni podrijetlo, odnošaj i položaj 
tih »Slavena«, a osobitu je pažnju posvetio zagonetnoj pojavi jednog na¬ 
ročitog Slavena — književnika Habiba. 0 njemu znamo zapravo vrlo 



malo, prem ga spominju sva novija evropska djela o povijesti arapske 
književnosti, napose one u Španiji. Najstariji nama — za sada — poznati 
izvor o Habibu je arapski literarni povjesničar ibn al Abbar (XIII. stolj.), 
koji ga spominje na dva mjesta svoje leksikografske povijesti učenih ljudi 
(br. 89. i 1212.). On veli: »Habib Saklabi od mladih Omejada (t. j. klijent 
vladarske dinastije Omejada) u Kordovi bio je književnik, nadaren zna¬ 
njem i pameću, a napisao je knjigu u korist svojega roda (rase), kojoj je 
naslov: »Da se uvjere i pobijede oni, koji ne priznaju vrline Slavena«. 
Sve to spominje Ali Ben Bassam u svojoj knjizi Zahira (blago).« Osim 
samog naslova Habibove knjige znamo po drugom arapskom piscu Al- 
Makari-u, da je Habib u svojoj knjizi iznio mnogo pjesama, doživljaja i 
pustolovina Slavena. I jedan i drugi pisac crpli su svoje znanje o Habibu 
— kako izrično kažu — iz starijih djela. 

Te na oko mršave vijesti o Habibu i njegovu djelu navele su Mažu- 
ranića na dalja istraživanja. Njihov je posljedak vrlo važan, pa bi svako 
eventualno otkriće ma i najmanjih odlomaka Habibova djela bilo od ne¬ 
procjenjive dobiti za našu kulturnu povijest. Prema dosada poznatim 
vijestima Mažuranić je oštrom logikom nedvoumno dokazao, da je Ha- 
bibovo djelo zbirka raznih istinitih ili pjesnički iskićenih pripovijesti o 
junacima slavenskoga podrijetla, a možda ima u toj zbirci i po koja 
priča ili zgoda iz stare slavenske postojbine. Da se uzmogne razumjeti 
to Mažuranićevo dokazivanje, valja znati, kakav je bio u ono doba polo¬ 
žaj Slavena u Španiji. 

Već je rečeno, da su emiri, a kasnije kalifi iz porodice Omajada 
učinili od svoje prijestolnice Kordove središte materijalne i duševne kul¬ 
ture tadanjega islamskoga svijeta. Za kalifa Abderrahmana III. (912. do 
961.) i njegovih nasljednika Hakama Ii. i Hišama II. bila je Kordova pre¬ 
krasan grad sa 1,000.000 stanovnika, tisućama sjajnih palača, stotinama 
mošeja i javnih kupatila. Arapi su tada bili najnapredniji narod u svakom 
pogledu, a napose u znanostima, te se broj njihovih pjesničkih i znan¬ 
stvenih djela dade danas jedva i shvatiti. Kordova je imala velik broj 
škola i daleko poznato visoko učilište, središte znanja islamskoga Za¬ 
pada. 

U svojoj sjajnoj državi bili su Arapi kraj svoje malobrojnosti samo 
vladajući elemenat, pa su njihovi kalifi primali u svoju službu mnoge 
došljake i strance. Zato nalazimo u ono doba u Španiji mnogo Slavena. 
O tim Slavenima ima vrlo mnogo podataka u arapskim izvorima iz onog 
vremena. Za vlade Abderrahmana III. bilo je u samoj Kordovi do 13.750 
Slavena. To su bili ponajviše vojnici, tjelesni stražari i dvorski službe¬ 
nici. Casiri, španjolski učenjak XVIII. stoljeća, kaže za njih: »Scalabitae 
sunt Illyrii vulgo Esclavones qui per ea tcmpora in Hispania stipendia 
merebant.« »Stipendia merere« znači: služiti u vojsci, dakle je sigurno, 
da je većina tih Slavena pripadala vojničkom staležu, i to ponajviše elitnoj 
tjelesnoj straži kalifovoj. Kalifi su naime imali dvije vrsti tjelesne straže, 
obje sastavljene od stranaca: kršćansku (slavensku) i berbersku. Te su 
dvije straže bile u kulturnom pogledu dva razna elementa. Berberi su bili 
fanatični muslimani, slabo obrazovani, pa je uslijed sve većeg njihovog 

priliva iz Afrike andaluška država u XI. stoljeću počela propadati kul¬ 
turno, a po tom i politički. Abderrahman III. i Hakam II. više su cijenili 
slavensku stražu. Iz te je straže proizašao velik broj visokih doglavnika i 
vojničkih zapovjednika, a meki su se Slaveni istakli i kao književnici, uče¬ 
njaci i umjetnici. Najljepši ures glasovite mošeje u Kordovi je m i h r a b, 
t. j. mjesto, gdje se čita molitva. To je mala, po obliku sedmerokutna gra- 
đjevina iz X. stoljeća. Pokrivena je posve bijelim mramornim monolitom 
u obliku školjke, a urešena bizantinskim mozaikom od stakla i zlata. 
Stvorio je to čudo gradjevne umjetnosti slavenski graditelj Abu Džafar 
as-Saklabi. Ne znam, je li s tim graditeljem istovjetan komornik i visoki 
časnik kalifa Hakama II., Džafar ben Abderrahman as-Saklabi, čije je ime 
uklesano u napisu na spomenutom mihrabu. Taj je Slaven bio upravitelj 
velike bolesničke zaklade, kojoj je kalif svake godine dodavao cijelu 
jednu četvrtinu od dohodaka svojih golemih imanja. Kao Slaveni poznati 
su nam još i liječnik Wasih, gramatik i bibliofil Fatin te nada sve zanim¬ 
ljivi Habib, a vjerovatno je Slaven bio i Nadjm, književnik i pjesnik, koga 
Habib spominje u svom zagonetnom djelu. Uopće su Slaveni, prema svje¬ 
dočanstvu savremenih pisaca, bili na dvoru kalifa »najsjajniji i najpo¬ 
uzdaniji elemenat za obranu carstva. Kalifi su nastojali da ih prikupe u 
velikom broju.« Oni su »vladali poput gospodara« na dvoru. Nema sum¬ 
nje, da su se neki od njih odlikovali vanrednim sposobnostima. Najbolji 
je tomu dokaz, što je Almanzor, koji je morao ukloniti i iskorijeniti sla¬ 
venske dvorjane i tjelesne stražare, da postigne cilj svojih visokih ambi¬ 
cija (kao prvi doglavnik malodobnog kalifa Hišama nametnuo se za pra¬ 
vog vladaoca, a kalifa posvema potisnuo u pozadinu), sastavio novu po¬ 
uzdanu četu Slavena. Ovako moćne i ugledne Sla»vene mrzili su pod¬ 
jednako Berberi, njihovi suparnici u službi kalifa, kao i domaći Arapi, po¬ 
nosni na svoj otmjeni rod i zavidni, što im došljaci skorojevići otimaju 
tolika odlična mjesta. Nepodopštine ili nedaće pojedinih Slavena davale 
su povoda tužbama na Slavene uopće. Tako se ima razumjeti obrambeni 
spis našeg Habiba: on brani svoje suplemenike od čestih žučljivih napa¬ 
daja. Dakako, da se ne može točno znati, što je Habib naveo u obranu 
ljudi svoje krvi, ali se znade, da je mogao ispuniti opsežnu knjigu opisom 
njihovih djela i vrlina. Je li on kraj toga spominjao slavu i krasote rod¬ 
noga kraja? Ima li u njegovoj knjizi spomena o narodnoj tradiciji, done¬ 
senoj iz domovine? Ta u njegovo je doba hrvatsko kraljevstvo na žalu 
Jadranskoga mora bilo moćna država. Da onda nije bilo snažne hrvatske 
vojske, možda bismo danas imali madžarsku državu na Jadranu i bugar¬ 
sku državu na Bosporu. Ali i bez obzira na taj retrospektivni sud o važ¬ 
nosti Tomislavovih pobjeda, te su pobjede morale izazvati priznanje i 
udivljenje čitavoga tadanjega svijeta, jer su i Madžari i Bugari važili kroz 
desetljeća kao silni i nepobjedivi protivnici. Tako se može razumjeti bi¬ 
lješka ljetopisca Nestora: »V leto 6450. Semeon ide na Hravaty i po- 
bežden byst Hravaty«, a i pohvalno spominjanje zapadnih balkanskih 
Slavena po arapskom piscu A1 Bekri-u. Oba ta pisca bila su tako daleko 
od naše zemlje, da su zaista samo veliki dogadjaji mogli svratiti na nas 
njihovu pažnju. 

Pojavu »'Slavena« u Španiji zabilježili su svi učenjaci, koji su se 
bavili prilikama te zemlje u ono doba. No svi su ti — inače umni i gla¬ 
soviti — istraživači mahom ljudi neslavenskoga roda, pa je razumljivo, 
da toj pojavi nijesu priklanjali potrebitu punu pažnju, dok su kao speci¬ 
jaliste za arapska pitanja imali sigurno malo (možemo reći gotovo nimalo) 
znanja o drevnoj slavenskoj prošlosti. Zato su i njihove bilješke, tek 
uzgredice nabačene, donesene često bez dovoljno kritičnoga duha. Mažu- 
ranić je tu sa svojim enciklopedijskim znanjem unio pravo svijetlo u 
mnoga sporna pitanja. Ponajprije je s mnogo autoriteta i učenih razloga 
utvrdio, da se tu radi o etničkom pojmu Slavena. Istina je, da nijesu svi 
»Sakaliba« bili slavenskoga roda. Bilo je medju njima ljudi iz Španiji su¬ 
sjednih kršćanskih pokrajina, no najveći dio bili su bez sumnje Slaveni. 
Potvrdjuju nam to svestrani poznavaoci izvora i učenjaci svjetskoga 
glasa kao Gayarigos i Pons Boigues, pa noviji islamski historičar Zajdan. 
Arapi su etnički naziv Slavena protegnuli na druge inorodnike, jer su 
Slaveni kao i drugi inorodnici bili u velikoj većini robovi. Vrela nam 
potanko opisuju cvatuću trgovinu s robovima; bogata Španija bila je u 
jednu ruku cilj te trgovine, a u drugu je ruku bila važno pretržište izmedju 
kršćanskog Zapada i islamskog Istoka. Nema sumnje, da je bilo robova 
u nižim službama, ali ta skupa roba bila je obično odredjena za bolje 
poslove. Žene su bile u haremu, a muškarci služili u straži i dvorjanstvu 
mogućnika, osobito pak samoga emira. Mažuranić polazi još i dalje, u dva 
pravca. Izvjesno je, drži on s pravom, da je medju Slavenima u Španiji 
bilo najviše Hrvata. Od svih slavenskih naroda Hrvati su u ono doba 
najčešće dolazili u priliku, da se sukobe s neprijateljima, pa su tako si¬ 
gurno davali velik broj robova. Na kopnu vojevali su s Francima, Nijem¬ 
cima, Madžarima i Bugarima, a na moru s Mlečanima, Bizantincima i 
Saracenima. Osobito su ovi potonji mnogo robili po našim obalama. Kako 
je morski promet u ono doba bio i brži i pouzdaniji od kopnenoga, trgo¬ 
vina na Sredozemnom moru vrlo živa, a Hrvatska jedina slavenska 
država, koja je u ono doba imala nesamo izlaz na more, već i vrlo živo 
sudjelovala u prometu Sredozemnoga mora, može se pouzdano zaključiti, 
da je medju Slavenima u Kordovi bilo vrlo mnogo, pače najviše Hrvata. 
Ta se vjerojatnost još povećava, ako se pomisli, da su mnogi od kor- 
dovskih Slavena došli od svoje volje u Španiju. Bogatstvo te zemlje si¬ 
gurno je privlačilo pustolovina željne ljude iz sviju krajeva, a kako ne bi 
iz naše domovine, koja je u ono doba bila gusto naseljena (uspoređjujući 
podatke Porfirogenita sa stanjem u drugim zemljama možemo zaključiti, 
da je Hrvatska u ranom srednjem vijeku bila jedna od najnapučenijih 
evropskih zemalja), i to naseljena ljudima, koji su i po svom nagonu i po 
svojim sposobnostima bili kao pozvani na junačka i pustolovna djela. 
Takvi su se ljudi jamačno često i od svoje volje — a to je druga važna 
točka u Mažuranićevom izlaganju — prodavali u roblje, samo da dodju 
u zemlju svojih težnja. Mnogo puta dostajalo je ponuditi se za mornara 
bez plaće do izvjesne luke u Španiji, a koji je imao sredstava za put, 
trebao je samo da se ukrca na ladju i bio je za kratko vrijeme na svom 
cilju. Uz put nalazio bi u lukama Sredozemnoga mora dosta suplemenika. 

Ta u Palermu nazivala se čitava gradska četvrt »slavenskom«. Dakako, 
da su došljaci ulazeći u službu kalifa ili drugih mogućnika, morali stupiti 
u neki odnos formalno sličan ropstvu, ali to je ropstvo značilo sjaj. Meni 
se pak čini, da je velik dio tih robova dobivao slobodu i da je medju 
njima i njihovim gospodarima postojao odnošaj klijentele. To se mišljenje 
temelji na Ibn al Abbarovim naprijed spomenutim citatima, gdje arapski 
izraz za »mladi« znači po svoj prilici klijenta. Tako mi je odnosna mjesta 
preveo i moj znanac Arapin Habib Abi-Sahla, doktor prava pariškog 
sveučilišta. Time se ima tumačiti i vjernost te »mladeži« Omajada prema 
dinastiji, koja je vjernost bila tolika, te je Almanzor morao uništiti posto¬ 
jeću slavensku stražu, što ju je slabašni kalif Hišam naslijedio od svoga 
oca Hakama. Po Almanzoru ustrojena nova slavenska straža bila je u 
kasnijem razvoju dogadjaja isto tako odana Almanzorovoj porodici Ami- 
rida. Napokon je za shvaćanje Mažuranićevo odlučno naprijed spomenuto 
svjedočanstvo Casiri-a, iz kojega možemo ujedno zaključiti, da je medju 
tim Slavenima bilo vrlo mnogo Hrvata, jer Casiri govori o Ilirima, pod 
kojima se može pomišljati jedino na Hrvate, dok se izraz E s c 1 a v o, 
Esclavonius odnosi takodjer sigurno na pripadnike »regni totius 
,Sclavoniae«. 

U potvrdu živog saobraćaja izmedju tadanje Hrvatske i Andaluzije, 
Mažuranić se upire na pismo, što ga je učeni Židov, dvorjanin kalifa 
Abderrahmana III., Hazđaj ibn Saprut pisao u polovici X. stoljeća kanu 
kozarskomu na hvalinskom (kaspijskom) moru. U tom se pismu spominje, 
da je na Abderrahmanov dvor došlo poslanstvo kralja Gebalima, t. j. 
Slavena, a u njegovoj pratnji dva Židova, Saul i Josip. Hazdaju, koji je 
bio u neprilici, kako će poslati pismo kozarskomu kanu, ponudila su ta 
dva Židova, da će oni to pismo predati kralju Gebalima, koji će ga oda¬ 
slati Jevrejima, što živu u zemlji Hungarim, ti će ga otpraviti u Rusiju, 
a odanle će pismo proći zemljom Bugara i tako stići na svoje odredište u 
zemlju kozarsku. Učenjaci su se pitali, koji je to slavenski vladar šiljao 
poslanstvo u Kordovu. Neki su pomišljali na češkoga vladara Boleslava 
1., drugi na poljske knezove, a poljski učenjak Modelski posvetio je tom 
pitanju cijelu knjigu, trudeći se da dokaže, da je Hazdaj mislio na njemač¬ 
koga cara Otona. No imat će pravo oni, koji misle, da je to bio koji 
hrvatski vladar, nasljednik Tomislavov. U prvom redu Hrvatska je u 
doba Abderrahmana bila nesamo najjača i najrazvijenija slavenska 
država, nego je tako reći jedina od slavenskih država mogla stajati u 
izravnom i redovnom saobraćaju sa zemljama oko Sredozemnoga mora. 
Oznaka Gebalim, u kojoj se razabire korijen »džebel« = gora, odgova¬ 
rala bi drevnoj etimologiji hrvatskoga imena (chrb, hora, gora). Napokon 
i put, što ga Hazdaj opisuje, najbolje je shvatljiv, ako se uzme, da je 
pismo išlo kroz Hrvatsku. Dostaje za to baciti jedan pogled na kartu. 
Dok je u ono doba kopnom preko Francuske trebalo putovati mnogo 
mjeseci uz najveće napore i pogibli, bio je pomorski put po Sredozemnom 
moru sigurniji i brži, osobito za one brodove, koji su uživali zaštitu 
arapsku. Poslanstvo Ivana opata Gorzkoga putovalo je mnogo mjeseci, 
dok je iz Verduna niz Rhonu stiglo u Kordovu. Da se pak kopnom prevali 

put od Kordove do Frankfurta, trebalo je sedam, osam mjeseci. Arapski 
pisac Ibn Chaldim spominje takodjer, da su Abderrahmanu III. došli po¬ 
slanici kralja Slavena, kojemu je ime bilo »Duku« (duk, đux?). Ako se 
ne radi o izobličenju imena po prepisivačima, zaključuje Mažuranić, 
moglo bi biti, da je to poslanstvo odaslano iz Hrvatske nakon smrti Krie- 
simira, za doba usurpacije bana Pribine, koji si nije svojatao kraljevski 
naslov, već mu je možda samo služio naslov »d u x«. 

Tko o svemu tomu hoće više znati, treba da segne za spomenutim 
Mažuranićevim djelima. Tamo će naći mnogo pobude, zanimljivih poda¬ 
taka i opsežnu bibliografiju nesamo o Slavenima u Spaniji, nego i o mno¬ 
gim našim ljudima u Egiptu, Turskoj, pa čak i u Indiji. 

NIKOLA POLIĆ: PLANINE U JUTRO 

Vidjet ću sunca i gradove, ispasti iz te gore — 
Reci mi, planino, hoću li skoro vidjeti more . . . 

Ljubo Wiesner: Potok 

Svu noć su lutali oblaci za jadrom ukletog broda 
I stenjali svi su potoci pod teretom sivoga svoda. 

A putevi noći i ponoći, u zelenoj stravi orkana, 

Kroz munju su bijelu krstarili i čekali zvonove dana. 

Tad teški su vjetrovi kliznuli o kamena čela gora, 

A orgulje potom utihnuše sa dalekih, neznanih mora. 

U besnenom daždu i umoru, slomljene, tužne i same, 

I zadnje su ure krenule u ponore sjena i tame. 

I tad su — ko svjetla — planine planule iz noćne struje, 

Pa gordo se, vedro prebacile nad kameni san oluje. 

'Svu noć su rasle i bujale u bljesku jeke i slutnje. 

Sav se sad prostor razdanio. Planine brončano tutnje. 

Ovo je zemlja proslovila riječima straha i bola — 

Sad se —- ko zvonovi — ljuljaju jutarnje sjene dola. 

Planine rastu i penju se k vršcima planulog zlata, 

Zračnu, rumenu čelenku koprena modra ornata. 

Šume, potoci, putevi, umorna kamena čela 
Prolaze preko planine, prolazi povorka cijela. 

Što smo to noćas sanjali? — Slušajmo kliktaj gora: 

Kroz tutanj se planine razlijeva prostor neznanih mora. 

SLAVKO BATUŠIĆ: ROMAIN ROLLAND 
KAO ČOVJEK I KNJIŽEVNIK 

Ovu konferansu održao je pisac dne 8. oktobra 1927. u 
zagrebačkom Narodnom Kazalištu prije premijere Roiiandove 
drame »U revoluciji« (»Le jeu de 1’ amour et de la mort«). 

R ijetko se kada — a danas rjedje no ikada — susreće pojava, da bi 
ličnost čovjeka i njegovo umjetničko stvaranje bili tako usko i 
konsekventno povezani, kao što je to slučaj kod RomainRollanda. 
i kad je on lanjske godine proslavio u nekom malom mjestancu, negdje 
u švicarskim Alpama, šezdesetu godišnjicu svoga života, čitav kulturni 
svijet, najsjajniji umovi našega doba pokloniše mu se i kao čovjeku i kao 
književniku iskreno, upravo s biblijskim poštovanjem. Francuz Georges 
Duhamel, Nijemac Stefan Zweig i Rus Maksim Gorki izdali su tom 
zgodom monumentalno djelo »Liber Amicorum«, u kojemu se odrazio 
zanos sviju pet kontinenata, od Japana i Kine do Indije, Evrope i Ame¬ 
rike. Henri Barbusse, Rabindranat Tagore, Mahatma Ghandi, Wells, 
Lunačarski, Upton Sinclair, Herman Bahr, Sigmund Freud, Masaryk, 
Miguel de Unamuno — da spomenem samo neka imena — ne mogu da 
smognu riječi, kojima bi izrazili bezgranično divljenje za čovjeka 
Romaina Rollanda. Glavni motiv svega ovoga Rollandov je energični 
i beskompromisni stav, što ga je zauzeo — kako kaže Gorki — »u da¬ 
nima brutalnog egoizma« godine 1914.—1918., kad je napustio profesuru 
historije muzike na pariškoj Sorbonni i našao se kao dobrovoljni progna¬ 
nik u Švicarskoj. Tu je on već prvih dana rata podigao svoj moćni glas 
i nepokolebivi autoritet u korist prava čovjeka, za humanost i pravdu, 
optužujući ne narode nego njihove vodje, intelektualce, koji su propustili 
svoje najsvetije dužnosti. Tim momentom on počinje da bude smatran 
arbitrom i braniteljem evropskog čovjeka pred evropskim ljudima, a 
ujedno okreće protiv sebe javno to jest službeno mišljenje cijelog svijeta, 
a u prvome redu svoje domovine Francuske. Poniženi i uvrijedjeni, une¬ 
srećeni i razočarani, na rubu očajanja obraćahu se i obraćaju se još i 
danas njemu kao svome ispovjedniku, i nije se još desio slučaj, da on ne 
bi svakom pojedincu ulio snage i vjere u čovjeka i pravdu. Silna moralna 
snaga njegove ličnosti nije tek blistavi efekt, koji zavodi gomilu. Ona je 
tako neposredna i topla, da u njoj nalazi utjehe svaki pojedinac. Tu nje¬ 
govu aktivnu humanost možda je najbolje karakterizovao tajnik Lava 
Tolstoja, Valentin Bulgakov, koji kaže: »Romain Rolland — to je protest 
protiv nasilja, — to je borba protiv sveopće hipokrizije, — to je smjelost 
slobodne riječi koja otkriva opačine i zločine, — to je čistoća žrtve u 
ime bratstva, ljubavi i slobode!« 

Ali ova Rojlandova vjera u čovjeka nije od jučer. Spominjem u 
prvom redu njegove četiri sintetičke biografije o Beethovenu, Michel- 
angelu, Tolstoju i Ghandiju, koji su po njemu četiri apostola herojske 
akcije i kreativnosti čovječanstva. U uvodu svoje divne knjige o Beetho¬ 
venu on precizira svoje stanovište ovako: »Stara se Evropa grči u! 
teškoj i kužnoj atmosferi. Materijalizam bez veličine tišti misao. Svijet se 

guši. Otvorimo prozore! Pustimo da udje slobodni zrak! Udahnimo dah 
heroja!« — S ovom je idejom u vezi njegovo u punom smislu riječi epo¬ 
halno djelo »J e a n C h r i s t o p h e«, djelo stvaranja čovjeka, u kojemu 
je došla do zamaha sva njegova invencija, a ujedno i muzikološka erudi¬ 
cija. Njegov Jean Christophe Krafft, genijalni muzičar, rodjen je na Rajni, 
tamo gdje se ukrštavaju dvije zrele kulture, germanska i francuska, kojih 
sukob Rolland hoće da stopi i slije u sintezu. To je historijsko-lokalni 
okvir, u kojemu se radja i razvija njegov iz ideja stvoreni heroj, dijete 
našeg vijeka, sa svim problemima, krizama, strastima i konfliktima, koji 
haraju u duši Evropejca-zapadnjaka. U projekciji kroz ovu dušu Rolland 
je dao gole portrete Njemačke i Francuske, Berlina i Pariza, familijarnih 
i socijalnih tragedija, utjelovio je čitavu plejadu najkontrernijih živih 
tipova ljudskih, dao nam je pravu enciklopediju kolektivnosti i Individua 
našega doba. Njegova je analiza do nemilosrdja oštra. On rastvara nacije 
i pojedince oštrinom svog opažanja na atome, ne prešućuje i ne pregleda 
ništa, ali samo zato da bi oprostio, i u tome momentu njega vode isti oni 
ciljevi, koji su vodili njegovog — recimo — učitelja i preteču Lava Tol- 
stoja. Ali dok je Tolstoj Rus, i njegova etika specifično slavenska i 
kršćanska, Rolland je internacionalni Evropejac, kojemu je jedina etička 
dogma, o koju se je upro titanskom snagom: humanost ičovjeko- 
1 j u b 1 j e. 

S toga stanovišta posmatrane njegove drame, naročito ciklus iz ve¬ 
like Revolucije, dobivaju posve osobito i naročito značenje. Jer kako se 
do Rollanda gledalo na Revoluciju? Mladi rano umrli Nijemac Biichner 
intuitivno je u svojoj tragediji »Dautonova smrt« naslutio panični zamah 
gomile, koja bjesni kao oluja na razvalinama kraljevstva, ali konstrukcija 
njegove drame nije bez uticaja schillerovske romantike. Anatol France 
prišao je toj temi svojim skeptičkim smiješkom starog sakupljača bi¬ 
zarnih antikviteta, ironizirajući podrugljivo žedju bogova-vodja, koje je 
Revolucija proždirala kao Uran vlastitu djecu svoju. 

Rolland je tok revolucionarnog zbivanja raščlanio na nekoliko bitnih 
i najvažnijih epizoda, koje su obuhvaćene u slijedećim dramama: »14. jul«, 
»Danton«, »Vuci«, »Triumf razuma«, i »U revoluciji«. On je sebi po vla¬ 
stitim riječima postavio slijedeću zadaću: »Ja sam u cjelini ovog djela 
htio da dadem prizor grčenja prirode, socijalnu oluju, počevši od časa 
kad se prvi valovi podižu s dna oceana, pa do momenta kad se čini da 
su se natrag vratili, i kada se na more ponovno spušta tišina.« 

Prva drama, »14. j u 1«, posvećena pariškomu puku, prikazuje nje¬ 
govu psihologiju, strah i radost, ouvertiru velikih dogadjaja. Dešava se 
12., 13. i 14. jula 1789. na ulicama pariškim, u oči prvog velikog čina, 
razorenja Bastille. U masi se već pojavljuju ličnosti Marata, Camille 
Desmoulinsa i Robespierrea, ali oni su još uvijek epizodne figure. Puk je 
gla.vni akter, on stvara revoluciju, i tek nakon toga' izbacuje iz svoje 
sredine vodje. Ekstaza dogadjaja zanijela je Rollanda tako, da je za 
finale napisao dvije varijante: jednu za prikazivanje u teatru, a drugu 
kao veliku narodnu svečanost, u kojoj ima da sudjeluje i pubbka. Zadaća 
je te slike da realizira vezu izmedju publike i djela, da baci most izmedju 

gledalaca i scene, da dramsku akciju pretvori u realnu akciju. Drama 
se na ovaj način izravno obraća puku, i ta je misao osnova Rollandovog 
eseja o estetici novog teatra pod naslovom »Le Theatre du Peuple«. 

»D a n t o n«, drugo djelo ciklusa, koje se dogadja pet godina iza 
razorenja Bastille, tehnički je posve oprečno »14-tom julu«. Tu je masa 
ustupila mjesto iskristaliziranim ličnostima vodja Robespierrea, Dantona, 
Desmoulinsa i Saint-Justa. Sudbina revolucije sada je već u njihovim 
rukama, i izmedju njih nastaje historijski konflikt ljevice i desnice, koji 
Rolland stavlja na psihološku bazu kao konflikt karaktera, da bi pri tome 
naglasio glorifikaciju velikog pučkog tribuna Dantona. Ovaj konflikt 
prenesen je u »Triumfu razuma« u provinciju, gdje Jakobinci upri- 
ličuju hajke i lovove na proskribirane Žirondince, i gdje sveta guillotina 
vlada kao veliko božanstvo smrti ne dijeleći krivce od nevinih. 

Četvrti dio ciklusa »V u c i«, koji je g. 1917. već igran u našem ka¬ 
zalištu, imao je isprva naslov »Morituri«. Ta je drama napisana pod stra¬ 
hovitim mottom »Homo homini lupus«. Tu je Rolandu doista uspjelo da 
stvori neljudsku atmosferu. U najkritičnijim danima Revolucije, godine 
1793., opkolila je pruska vojska Mainz, u kojemu se nalazi slaba fran¬ 
cuska posada. I ako na pragu smrti, revolucionarni se generali medju- 
sobno kolju poput krda bijesnih vukova, vodjeni najtežom ljudskom 
strašću: zavišću. Ta zavist udružena je s deliričnim zahtjevom puka, koji 
traži žrtvu ma kakvog imaginarnog krivca, i jedna nevina glava doista 
padne. Uzalud se nagonskom bijesu mase suprostavlja pravda i logika 
jednog intelektualca. Ali odakle pravda i logika u času sveopćeg očaja, 
u ladji koja tone? Rolland je u usta krvnika i branitelja stavio takve 
argumente, da se oni ne mogu obarati nikakvom logikom, već samo 
ljudskom osjećajnošću. A odakle ta osjećajnost u momentu neminovne 
propasti? 'Sama pitanja, koja je Rolland postavio u tako tešku i krvavu 
atmosferu, da na njih odgovora nema. 

Iza stanke od četvrt vijeka, nakon punih 25 godina, Rolland se 
ponovno laća ove teme, i plod je drama »U r e v o 1 u c i j i«, napisana 
prije 3 godine. I doista, tu se osjeća velika distansa prema ranijim djelima 
ciklusa. Namjesto burnog i orkanskog tempa prvih drama pojavljuje se 
smirenje i odlučno kritički pogled na revoluciju. Rolland pušta po strani 
mase i istaknute vodje, te daje refleks revolucionarnog zbivanja na jedan 
brak i krug čistih intelektualaca. Ali i ova lica, koja će večeras na sceni 
ponijeti njegove misli, nisu imaginarna. U liku Jeroma Courvoisiera na¬ 
laze se crte slavnog kemičara Lavoisiera, posljednjeg enciklopedista. 
Njegova žena nosi tragove znamenite Sophie Condorcet, dok je veliki 
matematičar Lazar Carnot prikazan pod pravim imenom. Drama je pi¬ 
sana u jednom dahu i tako rapidnom kontinuitetu, da ju autor nigdje nije 
prekinuo ni jednom pauzom. 

Kod pojave ovog djela dobro je primijetila novija francuska kritika, 
da Rolland direktno nastavlja slavne tradicije francuske drame i uspo- 
redjuje njegov stil s Racineom. Ako klasika znači pročišćenje i maksi¬ 
mum koncentrirane osjećajnosti, čistu samu unutrašnjost, onda je ovo 
djelo doista klasika. Revolucija je tu, narod pjeva Marseljezu, strašni 

konvent lomi ljudske glave i ruši sve životne principe, ali sve je to 
nadvišeno i natkriljeno onim najplemenitijim i najdubljim, što čovjeka 
čini čovjekom. 

Spomenuo sam samo najvažnije. Prešlo bi okvir ovog skučenog 
prikaza da se zadržim kod njegove »Tri tragedije vjere«, kod tragedije 
iluzije pod naslovom »Liluli« i čitavog ostalog opsežnog literarno-publi- 
cističkog rada, kojemu je u historiji stvaranja već odredjeno mjesto. 
Ako se u današnjoj uobičajenoj literarnoj klasifikaciji mora i Romain 
Rollandu odrediti njegovo mjesto i smjer, onda se to može jednom jedi¬ 
nom riječi: humanizam, ali u svom prvotnom značenju ljubavi za 
svakoga. Taj svoj humanizam bez predrasuda, i internacionalizam kao 
religiju, dbkazao je Rolland i riječju i djelom, a mora ga osjetiti svatko 
od nas i u ovoj drami, iznad koje će se sada podići zavjesa. 


SLAVKO KOLAR: PTICA NEBESKA 

IV. 


(Nastavak) 


SAVJEST SE JOŠ UVIJEK BUNI. 

U školskom odjeljenju rekoše mu, da je izgubio stipendij. Nije učinio onih 
najglupljih formalnosti: nije se upisao u školu! Pa eto, što učiniše ti 

idioti! 

Primivši tu vijest, on je (znajući, da je vrijeme novac) pojurio u Poslan¬ 
stvo, Rue Leonce Renaud, da zamoli kakvu potporicu ili u najgorem slučaju 
putni trošak za domovinu. 

U uskom, tijesnom hodniku, ugledavši se u druge, stao je skromno uza 
zid. Prostajao je tu dva sata. Pola sata 11 a jednoj, pola na drugoj nozi, pa opet 
na obadvjema. 

Kraj njega su u važnoj žurbi jurili nekakvi ičupavi sekretari, koje su 
ponizni molioci hvatali za kapute, uvjeravajući ih o prešnosti svoje stvari, 
ili su, natisnuvši se spretno iza sekretarskih peta', neopazice strugnuli u 
kancelariju. 

Tu i tamo, zahvaljujući sočnoj frazeologiji hrvatsko-srpskog jezika, 
stradala bi čija majka ili kakav bog i te su kletve unosile nešto kolorita u sivu 
kancelarijsku atmosferu. 


Napokon se g. Klisić dogurao do gospodina prvog sekretara. 

Ovaj) je stajao kod stola za pisanje i pio čaj, polijevajući pri tom akte, 
kao da ih blagosilja. 

Na molbe i želje Vladimira Klisića, izrečene uostalom tonom učtivo- 
famiiijarnim, padoše odgovori redom negativni i prilično surovi. Indigniran, 
Vladimir se Klisić naklonio kneževskim dostojanstvom i otišao. 

Našavši se na ulici, zapovjedio je Vladimir Klisić svojim nogama, neka 
ga nose. ! 

Kuda? Svejedno. 

Noge su ga odnijele na Champs des Elysees, a misli na dno Seine, pod 
tramvaj i u domovinu. Mjesto dima cigarete, za kojom je uzalud žudio čitavog 
jutra, iz usta mu letjeli uzdasi' i kletve 1 . i 

Dan je medjutim bio svjež. Elizijske Poljane raskošne u svojoj širini'., 
vedrini i bogatstvu. Slavna radost proljeća. Zelenilo kestena i platana, što tek 
prolistaše. 



Veselo je sjalo proljetno sunce i Vladimir je Klisić konstatirao, da su 
mrke misli deplasirane. Uzdahnuvši sasvim malo, slegnuvši ramenima i s gor¬ 
kim, ali gospodskim smiješkom on ih je otjerao. U njegovu se dušu vratio onaj 
božanski mir, koji je njegovim očima davao naročit sjaj i jasnoću, njegovim 
nogama lakoću, a usnama blagi podsmjeh. 

I takav je on, čupkajući svoju svijetlu i rijetku bradicu, pod oširokim i 
romantično otrcanim šeširom, koračao čistim asfaltom, kraj ogromnh palata 
i blistavih dućana. 

Tu i tamo šušnula bi kraj njega kakva elegantna figura, koračajući 
sitno i ostavljajući za sobom delikatan miris parfema. 

Cestom, po glatkom i ravnom asfaltu, zujale su i prolijetale luksuriozne 
limuzine, kao pčele. 

Bivalo je toplo i da je smio, g. bi Klisić s crnim mislima odbacio 
i ogrtač, koji mu je dote ! žao. Ali laktovi na rukavima zijevali su upravo bezo¬ 
brazno i on je zato zadržavao ogrtač i u kavani. Jednako je i šal ostajao u 
svojoj talijanskoj pozi, skrivajući brižno i spretno neke neestetske ' detalje 
Klisićeve donje toalete. 

Našao se napokon pred hotelom Be'au Site, u jednoj ulici blizu Place 
de F Etoile. Tu je stanovala jugoslovenska delegacija na mirovnoj konferenciji. 

Vladimir se Klisić dosjetio, da u toj delegaciji, na čast i slavu njegovog 
kotara, njegove općine, pa čak i njegovog sela vrši neku funkciju deseti su¬ 
sjed njegove kuće, a možda čak i neki njegov rodjak u devetom koljenu.. Pu¬ 
štao ga je dosad na miru, jer nije volio odveć pozitivnih ljudi (a ze*m!jak je 
bio strahovito pozitivno čeljade), no situacija je bila toliko ozbiljna, mir sa¬ 
vjesti i želuca tako ugrožen, da se moralo prijeći preko malih antipatijica. 

Pod je on dakle k njemu i precizno i pregnantno prikaže 1 mu svoj teški 
položaj, a da pri tom ipak nije odao tajne one kobne noći. Uglavnom se radilo 
o tom, ne bi li od delegacije dobio koji franak. 

— Koliko je meni poznato, dragi moj, delegacija nema u tu svrhu raspolo¬ 
živih novaca 1 , — rekao je g. zemljak. — Čini se, da ona uopće nema novaca, 
jer ni mi još nismo dobili naših dnevnica, a gdje je već prvi... 

— Savršeno i potpuno razumijem, — rekao je g. Klisić. — Svakome je 
teško, kako veli- ona vulgarna popijevka, al je meni najteže! Uvjeravam vas?, 
gospodine! Napokon, ne bih ja mnogo ni tražio — tako: stotinu franaka. Šta 
je to za jednu tako slavnu delegaciju! ... Kako sam vam natukunuo, u pitanju 
je pomalo i moja savjest. 

— Stotinu franaka! Hm! — promrmljao je odlični zemljak. — Doista 
nije mnogo. Da nama samima ide bobe, ia bih vam rado pomogao. Ali ovako 
... No kao užem »lanemanu«, mom Šušnjarčanu, ja ću vam pozajmiti deset 
franaka. Više ne mogu, budite uvjereni! ... 

Vladimir je Klisić bio od onih ljudi, koji sve razumiju, pa prema tome 
i sve 1 praštaju. Zato je velikodušno oprostio svome dobrotvoru ono nekoliko 
krupnijih banknota, koie su mu indiskretno izvirile iz lisnice, dok je vadio 
iz nje onih deset franaka. 

— Ostalih devedeset franaka, što vam još treba, naći ćete već gdjegod! 
Zar ne? 

— Nastojat će'mo! Zahvaljujem! ... 

Obavivši s takvim uspjehom svoju misiju, Vladimir je Klisić [silazio 
niza stube sa srcem malo ukiseljenim. Bilo bi mu daleko milije, da je on sam 
kome mogao da uzajmi. Ali kad je sasvim automatski pipnuo u džepu ouai svoj 
srebreni franak, pa ga u duši pribrojio onoj desetici bilo mu ie sasvim uvodno. 
Jedanae'st franaka! Šumica malena, vrlo malena. ali simpatična. Na koncu 
konca, ona nešto znači. Znači jedan odličan ručak, znači dva skromnija ručka 
na pr. kod Rougeota, znači eventualno i tri ručka! ... 

Medjutim, uskrsle u duši opet one fatalne cipelice, a U to se Vladimir 
Klisić našao već i na ulici. 

Pred hotelom stajala su dva automobila amerikanske provenijencije, s 
jugoslavenskom državnom trikolorom i sa tri početna slova. Iako je Vladimir 
Klisić bio već odavna prebolio sve nacionalističke groznice i budalaštine, 
ostavši jedino čovjekom, ipak mu bijaše milo vidjeti, do kako je lijepih auto¬ 
mobila došla njegova domovina. 

Zastidivši se te momentane slabosti, on je pred oči dozvao opet cipele. 

Situacija užasna! Cipele stoje 94 franka, a u njegovu je džepu samo 
jedanaest!... Zar da po savjetu svega zemljaka negdje drugdje potraži 
ostatak? Ili da slažući franak do franka sastav;i napokon potrebnu svotu? 

Ta mu je ideja bila a priori aitipatična. Štednja mu je bila odvratna. 
Sitno je to, glupo, čisto purgarski, nedostojno duhova većega kalibra! 

I zato je, pored svih ostalih momenata i argumenata, pobijedila na 
koncu ideja o dobrom ručku. 

Slegnuo je ramenima, odmanuo rukom, odbio jedan silan dim (od ciga¬ 
rete, koju je, uz deseticu, dobio od zemljaka) i skočio u tramvaj. 

— Najprirodnija je i najzdravija misao čovjeka, kada je giadan, da se 

nahrani! — konstatovao je g. Klisić i gurnuo one proklete cipelice sasvim 
duboko, na dno duše. 

No kad je već sjedio za ručkom u jednoj vrlo simpatičnoj i pristojnoj 
gostionici/ na boulevardu Montparnasse i kad je s najvećim užitkom 1 smirio 
i »e n t r e e« i »roti«, opet se uznemirila Savjest. 

— Gospodine Klisiću, vi ste slab i' bijedan karakter! Sva vaša filozofi¬ 
ranja ne će vas spasiti! .U Recite vi meni radije, mislite ii vi uopće 1 nabav¬ 
ljati te proklete cipele? ... 

Da umiri glas Savjesti, gosp. je Klisić popio već jednu butilju, a kad je 
Savjest još uvijek uporno ceketala, on je, rasrdivši se, upravo u očaju zava- 
pio pravim hrvatskim akcentom i patosom: 

— G a r q o n, eneore u n e b o u t e i 1 1 e, s ’ i 1 v o u s p 1 a i t! 

V. 

IMPOZANTNI DOLAZAK VELIKE IDEJE. 

Proljetno popodne u Cafe du Dome. 

Kroz stakla, obasjana mladim suncem, toplina se lijeno i dremljivo 
uvlači u sumornu atmosferu kavane. U drhtavim mlazovima sunčanih zraka 
igraju i kovitlaju se molekili prašine, kao leptirići. 

Pretopio je. Neudobno. Osjećaj, da se u naslonjačima bude buhe. 

Deplasirano proljeće . 

Dva Francuza, s vrpcama u zapućku (medaille militaire, croix de la gu- 
erre) nemarno obilaze oko biljara, tjerajući po njemu kugle. Padaju stereotipne 
fraze i dosjetke bez značenja. Bubnjići ušiju na njih ne reagiraju i one se, po¬ 
stidi ene, uvlače u pod i u stijene kavanske. 

Gar$on stoji kod staklenih vrata i zureći na boulevard zamišljeno kopa 
po nosu palcem desne ruke. Otire kadikad taj isti palac o bijelu, dugačku 
pregaču.. 

U kutu, oko dugačkog stola, čupave fizionomije. Njih pet. 

Trojica se udobno, sultanski izvalila na kožnati divan, buljeći Hko u 
strop, tko u prozor, a tko u neizbježivu Margot, koju muči briga gdje će te 
noći spavati, jer je već nitko ne će, a ona nema stana. 

Dva gospodina istoga društva sjede na stolicama i možda čitaju novine , 

Na stolu jedan prazan bok, jedan napola otpiti demi piva i nekoliko 
čaša vode. Novine. Knjige. 

Nad stolom i nad glavama dim, gust, turoban. U dimu Misli. Krupne, 
sitne, konzervativne, anarhistične, banalne, apartne, glupe i genijalne, sra¬ 
motne i plemenite. 

Svijesne, podsvijesne, nesvijesne. 

Misli!... 

Sa žutog stropa odlijepila se jedna muha i plaho prozujala kroz teški, 
ugrijani zrak, kroz dim i kroz Misli. >. 

KREŠIMIR KIŠ. On piše samo sonete, i to samo »za sebe«. Obožava povrh 
toga Matoša. Visok, mršav, govori kajkavski, korača ogromnim koraci¬ 
ma i zaljubljen je u Francusku. 

On dakle spazi muhu, što leti, i kiselo progundja: Muha_ 

FRANJO ŠOJKIć. Entuzijasta, anarkista i jurista. Budući vodja naroda. Ima 
vječno musave prste. U eshaeškoj koloniji postigao rekord, progutavši 
s jednom jedinom bijelom kavom dvadesetipet kroasana. 

I on opazi muhu i živo povikne: 0-ho! Muha! 

IVICA ŽMEGAČ. Čistokrvni pjesnik. Fizički filigran. Kad vjetar duva, nosi 
kamenje u džepu. Govori i piše ekavski i pokreće »Suptilizam«, najnoviji 
umjetnički pokret, koji će čovječanstvu da otkrije nove / neznane rud¬ 
nike ljudske duše. Piše rečenice bez glagola. Apsolutno sve riječi treba 
da se pišu velikim slovima, pošto su jednako uzvišene. Sentimentalan, 
jer živi od stipendija. 

Privatno naivan, upravo najnaivniji čovjek u Evropi. Nesvijesno, 
podsvijesnb i svijesno. 

On se djetinjski zadivio, ugledavši muhu: Ah, gle... Doista! Muha! 

... Prva muha, gospodo! ... 

VLADIMIR KLISIĆ koji je bio sav ušao u problem cipela, prenuo se i raznje¬ 
žio: Glasnik proljeća!... 0 da si nam zdravo, lastavico kavane 1 ! ... 

Na 'ovom pjesničkom uskliku pozavidio mu u duši g. Kiš, ali ućuta. 
Tema za sonet! Četiri rime su tu: kavana, havana, lastavica, ptica... 
FRANJO ŠOJKlC: Bogami, prva muha! Probudila se, a mi tu crkavamo! Baš 
mi je to život! Bruka! ... 

KREŠIMIR KIŠ koji voli pozu skeptika: Morti i nije baš prva muha! 

IVICA ŽMEGAČ nije se obazro na bučne riječi Šojkića, već se fino nasmiješio 
i počeo da govori: 

Slušajte, gospodo, možda će biti interesantno! Sve do prošle jeseni 
ja sam tvrdo — bolje 1 reći nesvesno verovao, da ovo intenzivno, ovo sla¬ 
vno zujanje muhe nastaje u nekom organu, koji bi recimo bio kao naše 
grlo. Prave predodžbe, naravno, nisam imao. 

Ali jednoga dana primetim ja, da ona zuji samo kad leti! Stadoh je 
promatrati. I zamislite: što. sam otkrio?! Muha vam zuji krilima! Krila 
stvaraju taj zvuk! . . , Ah, neverovatno! . . . 

Ovo bizarno otkriće g. Žmegača nije nikoga osobito oduševilo. Čak je 
i sam g. Šojkić zijevnuo. 

Nastala opet tišina. 

K vrcanje kuglica na biljaru. Na kasi neki življi razgovor. Zvek žličice, 
koja je pala na pod. Zvonjava tramvaja, zvrka automobila i kotrljanje 
teških kola na boulevardu. 

Bivalo je toplije. 

PERA LOZJANIN, koji je dosad šutio, pomaknuo se na svom stolcu, digao 
glavu i nakašljao se. Značilo je, da će progovoriti. 

On je bio krupan čovjek i čovjek Sremac. Bio je pomalo široke na¬ 
ture. Ka d je jeo, sočno je i gromko cmakao. Napola doktor prava. U nau- 

cima ga smeli ratni dobici njegova oca, trgovca svinjama, i uspjesi koje 
je postigao u Staroj Pazovi kao dirigent pjevačkog i tamburaškog druš¬ 
tva. Upisao se zato u Konzervatorij. 

On je dakle digao glavu iza novina i progovorio: 

Muha!? . . Zar nije boi je reći muva? Nemamo li i glagol »muvati 

se«? A? . . . 

IVICA ZIAEGAGskočio: Samo glagole ostavite! Ne spominjite mi glagole! 

Odzvonilo je glagolima, moj gospodine!. ... Oni se, istina, još u govo¬ 
ru upotrebljavaju. Upotrebljavaju ih još i novine i loši pisci. Ali čovjeku 
duha, suptilnorn, ne treba verb. Subjekt, objekt, adjekt! Duh vremena, 
duh najskorije budućnosti! Stil budućnosti je stil telegrafije. 

Gospodine, vi zaboravljate, da je »vreme novac«. Poslovica, doduše, 
otrcana, ali istinita, ma da je mi ovde danomice demantiramo, imajući 
mnogo vremena, a malo novaca. 

PERA LOZJANIN: Nisam ja govorio o glagolima , . . Šta mi sekundirate uz 
pesmu, koje nisam svirao! 

IVICA ŽMEGAČ: Znam, znam, ali potrebno je bilo da se rekne! . . . 

KREŠIMIR KIŠ kroz zube: Mladi gospon, bez glagola nema poezije! % . . 
Oslarija! # j : jj , : 

IVICA ŽMEGAČ: To mislite vi. Vaša poetika i estetika uostalom spadaju u 
muzej i staretinarnicu. 

KREŠIMIR KIŠ prezirno mahne rukom i naruči još jedan d e mi piva. 

Margot ga mole čim pogledom gleda, ali on ne maru Gosp. KUsić to 
opaža i naručuje za nju i za se po jedan dl e m i i baca se opet u problem 
cipelica. Kuko da nad je pare? Pare, pare, pa lako za cipele! . . . 

PERA LOZJANIN: Ponavljam, što sam reko, da je lepše reći muva, nego mu¬ 
ha. Uopšte, taj »h«!!! r . , Francuzi su eto kulturan narod, pa ga ne 
mogu izgovoriti. 

KREŠIMIR KIŠ pogledao ga koso. Ne može da šuti. Ostavite vi to, gospodine 
Pero! Kaj se vi razmete u filologiju! Bez toga »h« bil bi naš jezik veliki 
siromak i mnogih lepih reci mi ne bi imali. 

I onda, mi kak Hrvati nemremo se već zbog svoga imena toga slova 
odreći 

IVICA ŽMEGAČ: Uostalom taj »h« nam je spask> vaš čovek, Vuk Karadžić. 

PERA LOZJANIN slegne ramenima, odbije dim i opet se zagleda u novine. 
Kako vam drago. Samo meni se to slovo ne dopada! 

U duši se bio malo nasmijao, misleći: Čak i to slovo smo vam mi 
spasili !... Inače je u politici bio slabo zainteresovan. Srbe i Hrvate na¬ 
zvao je jednom kravskom balegom, preko koje je prešao točak. Naravno, 
točak historije. I s tim je za njega bilo riješeno, pitanje narodnog jedin¬ 
stva. 

Opet tišina. Zamišljena i zadimljena. 

FRANJO ŠOJKIĆ jedini, nervozan i žestok, zgražajući se nad tim besplodnim, 
sitnim suptilnostima, u jednom svetom ogorčenju usklikne: Eh, da vje¬ 
rujem u Boga, zaželio bih da budem samo pola sata... Bog! 

KREŠIMIR KIŠ kiselo: No, i onda? 

FRANJO ŠOJKIČ: I onda bih uništio, izgorio, bombom bacio u ništa sav ovaj 
svijet, d'd sagradim uiugi, bolji!... 

Malo smijeha i mir. Dimovi i Misli zakovitlaše se po teškom zraku'. 
Težnje bezimene. Misli nejasne, rastrgane, aformne! 

G. Žmegač u duhu stvara stihove jedne još nečuvene poeme, bez 
ijednog glagola. Glagolski pridjevi su najveća koncesija tim jadnicima. 
Famozno !... 

G. Lozjanin se tužnim zanosom sjeća onih slavnih staropazovačkih 
dirigentskih dana. Onih sočnih Totica sa širokim suknjama i onih Sre¬ 
tnica, što govore mazno i slatko, a u ljubavi su mudre. 

Margot manikira nokte i nada se, da će je ove noći uzeti k sebi g. 
Klisić, koji je očito »i r e s g e n t i /«. I on to osjeća, pa strah ulazi u 
kosti njegove. Strah pred novom cipelarskom aferom, jer ni Margot 
nema valjanih cipela. 

Tišina. Kvrcanje kuglica. Odbijanje dimova. Neko monotono čavr¬ 
ljanje u drugom kutu. Struganje gar^onovih djonova. 

Dosada. Praznina. 0, kako je dugačko to proljetno popodne! Kako 
su duše mlake, razvodnjene, mutne, a volja kao dim, kao tihe puste 
riječi bez akcenta, koje se gube u podu i u musavim zidovima. 

FRANJO ŠOJKIĆ koji je čitao novine, diže glavu i skoči sa stolice: Sunce 
žarko! To je tuluman, oh, to je majmun! 

SVI: Šta je? Šta se dogodio? 

FRANJO ŠOJKIC pošto se primirio: Zamislite: Neki Jean La Barbe, radnik 
u tvornici tijesta, našao neku večer lisnicu, u kojoj je bilo deset tisuća 
dolara, nekoliko stotina franaka i još neki važni papiri. Pa zamislite, 
on je tu lisnicu odnio na policiju i ustanovilo se, da ju je izgubio W. M., 
američki milijoner. Toga idijota — mislim radnika — trebalo bi batinati! 

IVICA ŽMEGAČ smješka se suptilno. Čemu uzrujavanje, mister Šojkić? Pa 
taj će čovjek dobiti izvesni procenat! 

FRANJO ŠOJKIĆ jednim bijesnim pogledom ošine sitnoga Žmegača: Ah, vi 
ste i mnogo razboriti: danas uživate stipendij, a kasnije ćete brati 
procente! 

KREŠIMIR KIŠ principijelno pristaje uz svakog, koji šiša Žmegača, i veli, 
tromo i kiselo, kao uvijek: No je, če je mogel imati sve, kaj bi se zado- 
volil s procentom! 

IVICA ŽMEGAČ se užasno uvrijedio, jer on nikako nije mediokritet. \ Sama 
njegova antiglagolska teorija osigurala mu je vječnost u svjetskoj lite¬ 
raturi. On se namrgodio, koliko je to njegova fizionomija mogla da po¬ 
kaže, i sasvim je zašutio. 

PERA LOZJANIN ne boji se Šojkića i dobacuje ma: A policija? Šta je, ako bi 
se tudja lisnica u njega našla? 

FRANJO ŠOJKIĆ Buržujsko gledanje na stvar! Vi ste čistokrvni buržuj!... 

MARGOT, mršava cura s velikim ustima i s velikim, dobrim očima, ne zna, 
o čemu se radi, i ne razumije, otkud najednom ta žestina i te bučne 
riječi, tvrde i neharmonične. Poluglasno šapće: Oh, I a 1 a, q u e 11 e 
1 a n g u e terrible!... 

VLADIMIR KLISIČ šuti. Zagledao se bogzna kuda. 

Kratka, zamišljena pauza. 

Najednom, kroz zatvorena vrata u davanu ulazi i veličanstvenim, 
tihim korakom pristupa samom Vladimiru KUsiću, ulazi upravo u nje¬ 
govu glavu - 

VELIKA IDEJA. Na usnama joj jedva zamjetljiv smiješak, blag i malo ironičan. 
Oči velike i kao da nekud daleko, vrlo daleko gledaju. Ona tihim, dis¬ 
kretnim glasom progovori Vladimiru KUsiću: 

Podjite za mnom! Podjite za mnom, i problem cipela, i mnogi drugi 
problemi biti će riješeni. Zar niste čuli? 

Vi razbijate glavu, kako da kupite jedan par ženskih cipelica, a no¬ 
vac leži na ulici! 

0 moj prijatelju, saberite se, budite razboriti, bar jednom! Budite 
poduzetni! 

VLADIMIR KLISIĆ sav se zanio. Upalila mu se glava, mozak, srok Sav je 
ušao u Ideju. Hipnotiziran, zanesen, u ekstazi! Poviknuo je glasno, divlje, 
te se svi začudiše: 

Gargon! Addition, s’ ilvousplait!- 

Plativši, ustane naglo. Zažario se. Mučke pozdravi društvo, ne po¬ 
gledavši nikoga u oči, gledajući samo u nju, u Veliku Ideju. 

Izašao je žustrim korakom. 

Za njim je ostalo društvo malo zgranuto, začudjeno, i kavana, sumor¬ 
na, zadimljena, ugrijana i do smrti dosadna. Ostade još i jadna _ 

MARGOT, razočarana, ražalošćena i zabrinuta: Kod koga li ću noćas spavati? 
Oh, mon D'feu ! ... 

Njen se uzdah izgubio u dimu. 

VI. 

SPASONOSNA IDEJA — U TEORIJI. 

L homme d’ esprit voit loin dans 
V immensite des possibles. 

Diderot. 

Pilo je jasno: novac se može naći 11 a ulici! — Da se povjeruje u tu mo¬ 
gućnost, bijaše dovoljna i sama ona notica u »Petit Parisienu«, ^koja je tako 
uzrujala g. Šojkića 1 ^ a, koja je 1 očito izazvala i onaj veličanstveni dolazak Ve¬ 
like ideje u glavu g. Vladimira) Klisića. 

Bilo je faktično sasvim prosto. Da se novac doista može naći na ulici, 
to je znao g. Klisić i prije one notice, jer je' 011 sam nekoć, još kao dijeto, 
našao na; cesti groš, te ga odmah pretvorio u impozantan paketić nekih šare¬ 
nih bonbona. Upravo je čudo, te nije, našavši se u nevolji, još prije 1 došao na 
tu ideju, dok mu je sada stvar bila upravo očigledna. Rješenje čitavog proble¬ 
ma ležalo je negdje 11 a boulevardu u formi lisnice, nakljukane simpatičnim 
banknotama- 

Sve je dakle bilo i jasno i prosto, pa nije trebalo ništa, nego poći i tra¬ 
žiti. Medjutim, g. Vladimir Klisić bijaše duh i suviše komplikovan i istančan 
te bi stvar shvatio olako. Bio je 011 duh sklon filozofiranju, meditaciji, kontem¬ 
placiji i rezonovanju. Pored toga, duh prilično skrupulozan. Jer iako g. Klisić 
ne priznavaše nikakvog oficijelnog morala, on je stalno, bilo iz navike bilo iz 
dublje unutarnje potrebe, svaki pojav u svijetu i životu, pa 'i svaki svoj čin 
promatrao i sa etičkog gledišta. Ako je u koga uzajmio 10 franaka, on je to 
učinio s najiskrenijom namjerom, da mu taj novac vrati. Ako je u koga zamo¬ 
lio cigaretu, učinio je to svijestan, da bi on sam svome bližnjemu dao i više 
cigareta, samo kad bi ih imao. Pa i sam problem, (koji ga je mučio ii koj'i je 
trebalo riješiti, problem ukrafe/.h respektive izmijenjenih cipelica, nastao 
je iz čisto etičkih motiva... 

Ideja, da se novac može naći na ulici, sama po sebi nije bila tako* ve¬ 
lika, ali ona je u glavu Vladimira Klisića ušla u jednom raskošnom, sjajnom 
ornatu, praćena impozantnom četom raznih drugih ideja i idejica. Njezin je 
dolazak bio toliko •iznenadan (a pao je u momentu, ikad je situacija izgledala 
beznadna i očajna), te je proizveo lom u nutrinji Vladimira Klisića. Njegov se 
mozak upalio. Ideje se kovitlale, eksplozija za eksplozijom (t. j. idejne eks¬ 
plozije) praskale su jedna za drugom, pa je g. Klisić instinktivno nabijao šešir 
na glavu, da mu ih vjetar ne raznese. 

Odjurio je kući, u svoju malu, stisnutu, dobro zatvorenu sobicu na man- 
sardi. Tu je dobro pritvorio^ vrata i onaj prozorčić, a onda bacio šešir na kre¬ 
vet i pustio misli, neka lete, neka lepršaju, neka se ganjaju. 

On ili je hvatao kao kakav žongler i stavljao ih u glavu, sve redom, 
prema zakonima logike. 

Onako uzrujan, zagrijan, upravo upaljen, gosp. je Klisić osjećao potrebu, 
da svakome saopći svoje misli. Neki čisto proročki osjećaji probudili se u nje¬ 
mu, instinkti blještavog oratora, profinjenog konferansijera. 

Medjutim, u njegovoj sobi nije bilo publike, osim kreveta, stola i stolice, 
i jedne 1 putne košare. Postelju, željeznu, usku i rasklimanu, on je obično zvao 
starom bludnicom, ali ovaj put mu je ona kao publika dobro došla, pošto je 
bila iskusna, poučena mnogim životnim razočaranjima. Stol je opet popio 
mnogo tinte i podnio težinu mnogih na papir bačenih misli A stolica?... Ona 
je malo važila. Bila je statistom. 

Toj se dakle publici obratio g. Vladimir Klisić, kao stari prijatelj simbola 
i simbolista, i kao novi profeta: 

— Ne, gospodje i gospodo, — rekao je s patosom, — ne radi se tu samo 
o tom, da se nadje lisnica! Ne! ... Radi se o tom, da se riješi problem, koji 
muči našu dušu, odnosno cijeli sklop problema. 

Mi tražimo mir, upravo mi tražimo umirenje naše Savjesti, koja se sa¬ 
svim opravdano pobunila. Svakako, malo paradoksalno zvuči, da mi taj mir, 
to umirenje hoćemo naći na ulici, i to u formi tudje lisnice.. Ali, t o u t oom- 
prendre c’ est tout pardonner, Messieurs-Dames! — Mi 
ćemo vam razložiti naše gledanje na tu stvar! 

Svakako je stvar neobična tražiti novac na ulici, naročito ako ga niste 
sami izgubili. Zvuči to i pomalo nezgodno. Po predrasudama i moralnih i ne¬ 
moralnih članova našega društva, takav je posao nedoličan pristojna čovjeka, 
ukoliko nije ludo i baviti se takvim idejama. Mi bismo eto na takav način mo¬ 
gli doći u konflikat i sa pozitivnim zakonima, pa i sa ljudskim razumom.I. 

U sobi je zavladala tišina, jer je g. Vladimir Klisić stao, da popije čašu 
vode. Publika je sačuvala onaj divni mir, ono svetačko strpljenje, koje nam 
mrtve stvari čini tako simpatičnima. 

Pošto je još zapalio cigaretu, gosp. Klisić nastavi: 

— Ali vidite, nas to ništa ne smeta, ma da smo inače najskrupulozniji 
čovjek. Ne, to nije dvostruki moral, nego je to moral zdrave pameti. 

Prvo, tražiti novac, koga niste izgubili, stvar je toliko luda, da se mora 
ili oprostiti ili požaliti, pa ako se takav lud posao najednom rentira, tko ima 
pravo da nas osudi? 

Drugo, mi ne mislimo ni krasti, ni otimati, mi samo tražimo ono, što je 
izgubljeno, t. j. ono, što nije ničije... 

Što da radimo? Naša savjest traži umirenje, i to takvo, koje zahtijeva 
gotovih novaca. 

Gdje su naši kapitali, kad ni stipendija nemamo? 

Osim toga, naš je položaj pogoršan i time, što mi ne volimo da radimo. 
Pravo reći, mi upravo perhoresciramo rad, on nam je odvratan. 

Sa gledišta ekonomskog, socijalnog, državnog ii gradjanskog, to je stra¬ 
šno, ali sa gledišta filozofskog, pjesničkog i umjetničkog, to je divno, to je je¬ 
dino ispravno! 

Uostalom, nismo mi prvi, koji tako mislimo. 

Ah, ima je'dan Nerad, jedna ljubav prema plandovanju, ima jedna Lije¬ 
nost, opjevana toliko puta i mnogo iskrenije nego li je ikad bio opjevan rad, 
te bismo je mogli) nazvati plemenitom lijenosti! 

Ovom se krepošću mi zanosimo! Bože sačuvaj, da bismo željeli biti 
njenim propovjednikom! Nilje ta krepost za gomile, već za izabrane. Što je rje- 
dja, to je plemenitija! 

Ona daje nekim individuima u Evropi i Americi, svakako rijetkim, po¬ 
seban čar, posebnu boju i karakter. To su oni, koji se sa Strancem Šarla Bau- 
delaire'a zanose za oblacima, dalekim oblacima koji prolaze ... 

I mi smo takovi. 1 mi, za razliku od drugih, koji ne voie nikoga, voiimo 
sve, a oblake najvećma. Oni su smioni konstrukteri tako zvanih kula u zraku, 
koje su to ljepše, što su dalje od zemlje. 

Razumije se, da takvi] arhitekti treba da imadu ne'ki kapital ili neku 
rentu, od koje će da žive, kad je već život na zemlji tako glupo organizovan- 
Za onoga pak, koji prezire akciju i hoće da živi u oblacima, život je težak, 
skoro nemoguć. On od njega traži ako ne kapitulaciju, a ono bar bijedni kom¬ 
promis. Kompromis kompromitira i tako ostaju mrlje na duši... 

Kako dakle da se riješi taj problem? 

Kako da se riješi, ako nemate bogata nasljedja*, ako niste kadri nikoga 
ni ubiti ni orobiti (što je uostalom takođjer akcija, i to vrlo neestetska), kako 
ćete da provedete život u suglasju s vašom prirodom, s vašom filozofijom? 
Kako inače nego da dobijete na lutriji jedan omašniji zgoditak ili da prosja- 
čite ili... ili da nadjete novac na ulici. 

Evo, u tom je stvar!- 

Tu je Vladimir Klisić malo odahnuo, zaustavio se, prošao dva tri puta 
rukom kroz kosu, a onda se opet smrknuo, stisnuo šake i opet se 1 duboko za¬ 
mislio. 

— Da, u tome je stvar! — reče naposljetku glasno i) uvjereno, a onda 
podiže kažiprst desne ruke u vis i kao kakav profesor patetički usklikneJ: — 
Ali-i! Ali, pita se tu troje: 

Prvo: Je li uopće moguće naći novac na ulici? 

Drugo: Gdje ga je moći naći? 

Treće: Kako ga treba tražiti? 

Nevjerovatnom oštroumnošću stao je Vladimir Klisić da raščinja, jedno 
za drugim, ova tri teška pitanja. 

Prvo je svakako bilo najlakše riješiti, jer što je jasnije, nego da se lis¬ 
nice, novčarke i uopće novac gube na ulici! To dokazuje i ona notica u novi¬ 
nama, koja je toliko raspalila g. Šojkića. Naravno, nemoguće je odrediti 
upravo broj, u kom se lisnice gube, jer statistike o tome 1 nije još bido, pa i tko 
bi je sastavio?! ... 

No Vladimir je Klisić, i ako inače neprijatelj statistike, pokušao ipak 
i na tom polju sreću. 

Za vrijeme Konferencije Mira računalo se, da u Parizu živi svega pet 
milijuna ijudi, računajući u tu brojku i strance. Neka je od tih pet milijuna 
samo pedeset tisuća bogataša (jer on reflektira samo na lisnice' ovih) i neka 
je pružena mogućnost, da se novac izgubi samo 1 pro mille, to znači ipak pet 
lisnica, pet milijonerskih lisnica! 

Pošto je stvar tako raščinio, i g. Klisiću samom, pa čak i stvarima, koje 
su doduše neumorno mirovale, učinila se ideja sasvim provedivom, a uspjeh 
gotovo sigurnim. 

Naravno, treba imati malo sreće, ali treba imati i nosa, malo rafinirano¬ 
sti, duha. ... 

Jer pita se: A gdje bi se mogla takova lisnica naći? Pariz je velik, 
upravo prevelik za pet izgubljenih lisnica... 

Pomislio bi netko: Na stanici bi se lako našla,. Ljudi putuju, nervozni 
su, žure se, tu se plaća karta, nosač, prodavač novina i) lako se izgube pare. 
Ali ne! Vladimir je Klisić našao, da su unatoč užurbanosti i nervoze ljudi na 
stanicama vrlo sabrani, naročito s obzirom na pare- Na njih u takvoj prilici 
misli svatko. 

Daleko su podesnija za to druga mjesta, daleko vjerovatnija... 

Tu su sjajni teatri, etablissementi, iz kojih uvijek izlaze kapitaliste 1 pra¬ 
teći svoje dame, tu su poslovnice, banke et caetera et caetera. 

Iako inače po prirodi svojoj čistokrvni fatalista, Vladimir je 1 Klisić 

ovoga puta odlučno izjavio: 

— Ne smije se prepustiti slučaju. Svaka čast Slučaju, njegova je važ¬ 
nost u svijetu i životu od grandiozne važnosti, pa bi i u našem pothvatu mo¬ 
gla da dodje do izražaja, ali ipak, kao u svakom poslu, treba stvoriti p|an* 
treba stvoriti bazu za rad. Tako je bezuslovno nužno nabaviti adrese bogatih 
ljudi, interesirati se za njihove navike... Jer, gospodo moja, Pariz je velik! 
Ogromno je to polje rada, preogromno polje mogućnosti, i to treba restrin- 
girati, stegnuti, smanjiti, da bi se lakše radilo, i sa više šansa za uspjeh... 

Svršiti sve te predradnje znači riješiti pitanje: gdje ćemo tražiti lisnicu! 

Vrlo je delikatna stvar tražiti lisnicu, i to, nota bene, tudju. Tu čovjek 
može da dodje u sukob s tramvajem, automobilom, pa i s policijom... 

Sve je to predvidjao g. Klisić i zato je na pitanje 1 : »Kako treba tražiti 
lisnicu?« — odgovorio ovako: Naše traženje treba da je gospodska šetnjaj. 
Šetnja otmjenog spektatora. U najgorem slučaju šetnja pažljivog posmatrača. 
Bez vidljivih briga i napora. Glavu valja držati visoko i nonšalantno. Samo 
da je oko pažljivo, kao u jastreba, koji mirno kružeći u zraku vreba svoj plijen 
na zemlji. , j . 

Srce pak treba da je snažno, uvijek spremno na iznenadjenje. Nervi 
jaki, kao konopci. Ne smiju da zadršću, pa neka se pred vama stvori rpa zlata, 
a kamo li obična lisnica! 

Jednom riječi, treba ostati priseban. 

Recimo, vi doista nadjete lisnicu. Ona leži na asfaltu najprometnijega 
boulevarda. Vi ne ćete ni okom trenuti, nego ćete se sagnuti na najmirniji 
način, uzeti je i spremiti u džep. Tu ne smije da bude ni premišljanja* niičudje- 
nja, ni snebivanja. Mir, apsolutni mir! Treba zadržati vlast nad samim sobom! 

Nakon toga sjest ćete u prvi tramvaj ili autobus, otvorit ćete novi'ne ili 
ćete, napravivši najkiseliju grimasu, glupo zuriiti kroz prozor. 

A tramvaj neka vas nosi! Po mogućnosti Sto dalje od onog svetog mje¬ 
sta, na kojem ste natrapali na lisnicu... 

Dok je g. Vladimir Klisić tako rezonirao, počeo se u njegovoj duši jav¬ 
ljati nekakav piskav neprijatan glas. Najprije kao promuklo šaputanje, psika- 
nje, a onda u formi neartikulovanog ceketanja, kao neko dosadno zanovije¬ 
tanje, dok nije napokon jasno i glasno svojim neugodnim organom progovorila 

GOSPODJA SAVJEST: Pardon, gospodine Klisiću, što se miješam u 
vaše poslove! Vi znate, to je moj sveti poziv... Zato dopustite! ... Ako vas 
nisam krivo razumjela, vi imate želju da umirite moj glas, koji sam digla po¬ 
vodom one afe're s cipelama..,. To je vrlo lijepo od vas, samo mi se čini, da 
put, kojim ste pošli, vodi do novog izazivanja.,.. 

VLADIMIR KLISIĆ: I opet vi! Oprostite, Madame, vama svaka čast, 
ali ipak ste se mogli strpjeti, dok ne vidite rezultate moga nastojanja... 

GOSPODJA SAVJEST: Ah!... Nema tu šta da se čeka! Jer očito je, 
da vi u želji, kako biste ispravili jedan grijeh, hitate da učinite drug$... To 
je paradoksalno! Kakva je to logika? 

VLADIMIR KLISIĆ: Oh, kako ste slabo obrazovani! Zar vi ne znate, 
da postoji i jedna logika paradoksa?! I onda, zar je to nešto novo, da poprav¬ 
ljajući jedan, grijeh učinimo drugi? Zar to, što mi vi spočitavate, nije moja 
stara metoda, kojom sam se uvijek služio radi vašeg umirenja. Nisam li uvijek, 
kad sam htio nekome da vratim dužnih 5 franaka, otišao k drugomu, da pozaj¬ 
mim deset... Taj je način umirivanja vašeg dosadnog glasa tako ljudski, 
upravo opće-ljudski, da biste se već jednom morali pomiriti) s njime. 

GOSPODJA SAVJEST: No, dobro, dobro. Ima stvari, gdje se može 
i prižmiriti malo, ali ovo, što vi, sad namjeravate, to liči na kradju, to vas vodi 
u otvorenu koliziju s postojećim zakonima. 

VLADIMIR KLISIĆ: Kako je sve to dosadno! Prvo, vi ste kanda pre¬ 
čuli, da je moje mišljenje, da ono, što je izgubljene), nije ničije. Drugo, vi ste 
zaboravili, da se ja nikad nisam slagao s pozitivnim zakonima i da sam spe- 

387 




ćijalno o privatnoj svojini iniao svoje odvojeno mišljenje. Treće, vi zaborav¬ 
ljate, da ja reflektiram samo na lisnice bogataša. Zar ne bih bio smiješan pred 
samim sobom, pred vascijelim čovječanstvom, pred historijom, kad bih našavši 
Rotschildovu lisnicu otišao k njemu i pobožno prevrnuvši očima, stidljivo pro¬ 
šaputao: — Gospodine barune, izvolite! Vaša lisnica! — A šta bi bilo, da mu 
lisnica padne u Seinu, mjesto na zemlju? Čija bi onda bila? Ostavite, molim 
vas, ta vaša zanovijetanja! 

GOSPODJA SAVJEST: Pardon, gospodine Klisiću, ali vi se očigledno 
izražavate i ponašate tako, kao da me prezirete. Zato je farizejština, kad uvje¬ 
ravate sami sebe, da se zanosite idejom traženja novaca na sokaku, da biste 
mene umirili povodom one afere s cipelama. O ne, gospodine Klisiću, ne ćemo 
tako! Vas u tom ludom, opasnom, sramotnom pothvatu vodi samo želja za la¬ 
kim obogaćenjem... 

VLADIMIR KLISIĆ (zagrmi): Dosta je 1 , prokleta babetino! Ni slova ne 
ću da pisneš. Uostalom, cekeći, koliko te volja, ja idem svojim putem! Uspijem 
li, ja ću naći već načina, da te primirim! Uspjeh opravdava sve! Zato, Vladi¬ 
mire Klisiću, naprijed ... 

U divnom, još nevidjenom zamahu volje, sjeo je Vladimir Klisić za sto, 
uzeo tintu i pero, iz ladice izvukao dvadesetak araka papira, od kojih se na 
jednom kočoperio natpis zamišljenog romana »Miris oluje«. Podbočio gla¬ 
vu rukama, zagledao se nekud u daljinu, i kad je sabrao sve ideje, koje su mu 
tog blagoslovenog dana nikle u duši, uhvatio je pero i stao pisati, pisati, pi¬ 
sati ... 

U sobici je vladala sveta tišina, samo je pero škripala Nemirne misli 
smirile su se te uzorno poredane u mozgu Vladimira Klisića redom padale na 
bijeli papir u formi crnih, dirljivih, genijalnih slova ... (Nastavit te se) 


LJERKA PREMUŽ1Ć: TRI PJESME 

ČEKANJE 

Oh, kako ja čekam na onu oluju, 
koja jednoć mora uzdrmati grane 
i lisnate krošnje lugovima mojim, 
pa da jaka, nagla kiša uz šum pane 
i da zvučnim kapljicama svojim 
po mermeru mojih dvora i hramova 
zašumi, zaori himnu srcu jednom 
koje tako čekam, koje mora doći, 
da mi svojim sjajem kiti tamne noći 
i toplinom svojom grije hladne dane, 
pa da mi u duši ono silno, jako, 
što još uvijek drijema, probudi i gane. 

Da 1’ će iza toga biti poharane 
moje bašče cvjetne, moje rosne grane 
i satrto cvijeće i svenute lati, 
za sve to ne pitam, neka srce pati, 

nek duša opusti, utihnu slavulji, 
nek polome krila lepiri, metulji, — 
ne će mi bit žao, 

pa makar i sreće presahnuo vrutak. 
Sve ću rado dati onome, koji je 
meni na čas jedan cijelo srce dao 
i potpunu sreću na jedan trenutak. 


NOCTURNO 
(Siglindi Hatze) 

I Ti ne sipavaš, premda je noć kasna. 

Čujem Ti uzdah. Reci, kud ga šalješ? 

Kuda Te sanje nose? Kome Te misli vode? 

Da 1’ onom, što će doći, ii’ onome, što ode? 

Je li da nisi znala, da je toliko teško 
nositi srce prazno i znati, da sred te tame 
ne drhću ničije misli, ničije čežnje ne prose 
i da su naše duše tako potpuno same 
i da časovi dana, koji će skoro da svane, 
opet ništa ne nose. 

Je 1’ da je zato uzdah sapeo Tvoje grudi, 

jer srce je tužno i prazno, a misli bez prestanka vode 

od onog, što će doći, k onome, što ode? 


ŽEDJ 

Žedna mi je duša ljubavi i znanja, 
žedna kao njiva suncem izgorena, 
žedna kao ruža, kada čašku sklanja 
i privija k zemlji, žegom izmorena. 

Žedna mi je duša i sve izvor traži, 
na kom da se žedne moje usne smoče, 
tek kap koju srkne, a u mašte laži 
sve misli na vrelo, što negdje glogoće. 

Sve misli na vrelo, što u sebi nosi 
izvor vodu živu za žedj ljutu moju, 
da mi suhe njive svojom kapi rosi 
i u mene slije divnu snagu svoju. 

DR. MATO HANŽEKOVIĆ: JEDAN NAŠ 
PRIRODNJAK 

G ovor će biti o umirovljenom profesoru Šumarske akademije dru. 

Miroslavu Hirtzu, autoru nedavno izašle zbirke novela iz živo¬ 
tinjskoga svijeta. Tko napiše knjigu novela s toliko pjesničkog zanosa i 
toli'ko poznavanja i shvaćanja prirodnih ljepota, taj mora da je srknut) 
sa vrela Hipokrene. A i jest, srknuo je, davno je srknuo... Ta njegov 
pradjed Georg Daniel Hirtz, tokarski majstor u Strass'burgu (+ 20. IV. 
1893.), bio je priznati pjesnik. Preda mnom je zbirka njegovih pjesama, 
Gedichte von Georg Daniel Hirtz, Drechsle r-M e i s t e r 
in Strassburg, 1838. U predgovoru te zbirke stoji: »Es ist daher 
etwas Neues, Vielen Fremdes, Manchen gev/is's Willkommenes, und der 
Theilnahme Aller Wiirdiges we“nn einmal wieder ein Meistersanger 
auftritt von altem Schrot und Korn, dem der vor fiinfhunđert Jahren 
ersungne Ruhm der Strassburger Gilde zu Herzen gegangen ist und dem 
der heilige Geisit der Dichtkunst Zeugniss gi'bt, dass er getrost vor dem 
Gemerke oder Meistehstuhl seiner ziinftigen Mitbiirger um den her’kom- 
mlichen Sangerdank der Koniig David’s Miinze werben darf.« Od ka¬ 
kovog divnog doba dijeli nas tek devedeset godina! Slika štrasburškog 
pjesnika prikazuje krasnog mladića tridesetih godina, u prsluku i maj¬ 
storskoj pregači, glave a la Chateaubriand, usana sa crtom vječne lju- 
bežljivosti i sigurno je, da naš Miroslav Hirtz svojim radom plaća daću 
preuzetu još od svoga pjesničkog pradjeda u Strassburgu. Hirtz već 
preko trideset godina zalazi u prirodu, daleko, gdje nema ljudi, nego 
vlada carstvo misterija, tu zaranja u bezbrojne 'tajne prirode i posljedica 
toga samotarenja jest njegov jaki analitički duh i divan dar opažanja. 

Molestiran kao dječak od svoje maćehe, odbi se od sigurna krova 
i zalogaja i pade za sofru dobrih ljudi, koji u mladiću nazriješe svježi 
duh i pošteno srce. Kusajući grku čorbu instruktorske rabote, ustremi 
mladić samostalnosti i temeljitom upoznavanju mračnih strana života. 
Kao instruktor u kući staroga Kuglia doču, da ima mnogo narudžaba od 
»kočevara« i to onih papirića sa raznovrsnim stihovima. I — mladi Hirtz 
sjede i napiše jedne noći čudo tih stihova. »Šećer je vrlo slatka stvar, 
za mene bar«; »Ljubav je kaplja sa nebesa, Mržnja dijete pakla i bijesa«, 
i t. d. Takvim po prilici stihovima snabdije mladi Hirtz staroga Kuglia, 
a ovaj zagrebačke »kučebere« i tako mladi pjesnik debitiraše anonimno 
u javnosti na kočevarskim papirićima, preplavivši svojim prvim pjes¬ 
ničkim proizvodima Zagreb i provinciju. Pun smisla za strofu i srok, za 
melodiju izraza i prozne radove, zače mladić mnogo čitati i kao gimna¬ 
zijalac zapanjivaše profesore hrvatskog jezika izradbama zadaća tako, 
da tadanji nadzornik Maixner, oduševljen, odštampa njegovu školsku 
zadaću »Učitelj i vrtljar« u poznatom časopisu »Škola«. Svršivši gimna¬ 
ziju, upiše se u filozofski fakultet, izabravši prirodopis kao glavnu struku. 
Kao pjesnika uveo ga u literaturu g. 1897. August Harambašić u svom 
časopisu »Preporod«, koji je izlazio godinu i pol, a bio uredjivan po 

uzoru čeških »Kvety«. U razdoblju 1898—1905. štampan je najveći broj 
njegovih pjesama. Tadanjoj »Modernoj« nije se mogao oteti ni Hirtz i 
senzualna hipertrofija dobrano se očituje u tim pjesmama, no medju 
kojima se nalazi i gdjekoja pjesma neprolazne ljepote i vrijednosti. Po 
nagovoru Harambašića mnogo je pisao i u »Trn« i skorom sav sadržaj 
zadnjih godišta potječe od njih dvojice. Hirtz imade nešto radova i lite- 
rarno-historičkoga smjera, putopisa, topografičkih opisa i drugih sasta¬ 
vaka. Spomenut ćemo samo neke: Zmaj Jovan Jovanović kao dječji 
pjesnik (Nar. Nov. 1904.), 0 slogu Rikarda Jorgovanića (Nar. Nov. 1903.), 
Duševni aristokrati savremene bugarske književnosti (Prosvjeta 1899.), 
Dvije tri o narodnoj bugarskoj poeziji (Vijenac 1899.), 0 lirici Rikarda 
Jorgovanića (Prosvjeta 1902.), O ženskoj produktivnosti (Nar. Nov. 
1904.), O akademskom studiju žena (Prosvjeta 1904.), Spomen-slovo 
Zmaj Jovi, izrečeno na žalobnoj proslavi Društva hrvatskih književnika, 
i t. d., i t. d. Vrijedno je spomenuti i to, da je napisao prekrasnih pjesama 
na njemačkom jeziku, no to više, da dade oduška eksplozivnoj snazi 
mladenačkog zanosa. Pjesma »Das Adlerlied« treba da ugleda svijetlo 
barem u ovoj strofi: 

Ein Adler fliegt nicht immer hoch, 

Beriihrt aueh Tieflands Seiten, 

Ein Adler bleibt er aber doch, 

In alle Zeiten !... 

Godine 1906. izabere nešto svojih pjesama štampanih u »Prosvjeti«, 
»Preporodu«, »Vijencu«, »Domaćem ognjištu« i »Hrvatskom planinaru« 
i izda ih pod naslovom »Na bespuću«, no pogriješi: na čelu knjige donese 
predgovor Kršnjavog. To bje dosta, te se Lunaček kao mahnit obori na 
njega kao pjesnika. On reče, da je ta zbirka suvišna, »kao što su bila 
suvišna izdanja pjesničkih prvijenaca svih »loših« epigona naše starije i 
moderne poezije.... Njihova je lirika bezidejna i neiskrena, bez pravog 
pjesničkog čuvstva i misli... U svim tim pjesmama nema ništa pjesnič¬ 
koga, osim muke i znoja stihotvorčeva.... Ova'kove se pjesme ne sabiru 
u zbirku« i t. d. Ta kritika svojom bezobzirnošću odb'i Hirtza od pjevanja 
i on se posveti svojoj struci specijalizirajući se u ornitologiji i herpeto- 
logiji. Medjutim, cijela naklada ode posve rasprodana u roku od tri mje¬ 
seca, što najbolje dokazuje, da su pjesme odgovarale zahtjevu tadanje 
publike. Ali iako je kritika Lunačekova bila nepravedna i izljev strašne 
antipatije prema mladom pjesniku, ona je dobro došla u toliko, što se 
Hirtz okanio strofa i svojim poletnim duhom dao se na produbljivanje u 
svojoj struci i zalažcnje u prirodu u svrhu studija. Tome radu zahva¬ 
ljujemo bezbroj krasnih popularnih članaka o prirodi i stručnih radnja, 
kojima se možemo dičiti, a koje obuhvaćaju opseg rijedak kod naših 
javnih radnika. Popularizirajući prirodne nauke lijepim i čistim jezikom, 
uzvi se medju naše najbolje radnike na tom polju, slijedeći u maru za- 
mjernom sigurnošću svoga zaslužnoga oca Dragutina Hirtza. Do danas 
su otac i sin dali hrvatskoj kulturi osamdeset godina plodonosnog rada, 
koji će u budućoj historiji hrvatskoga kulturnog razvoja zauzimati vidno 
i dolično mjesto. 

Proučavajući hrvatsku faunu, Miroslav Hirtz proputovao je neko¬ 
liko puta unakrst cijelu našu domovinu, kroz tri decenija marljivo sabi- 
rući materijal za svoje ogromno životno djelo: Rječnik narodnog 
zoološkog nazivlja, od kojeg je Jugoslavenska Akademija još 
godine 1914. primila prvi dio: Rječnik herpetologije, a koji je uzet medju 
Akademijine publikacije za ovu godinu. Taj rječnik savjesno su proučila 
dva stručnjaka, zoolog i lingvist, i Akademija je medju inim Hirtzu 
saopćila: »Stručnjak zoolog izjavljuje svoje mišljenje, da Vi raspolažete 
»sa za taj posao (herpetologija) potrebnom stručnom spremom, pa da 
možete narodne izraze pravilno stručno objasniti i determinirati.« A 
stručnjak lingvist, pošto je istakao, kako ste u svom rječniku pribrali 
čiste narodne riječi, da ste svakoj odredili njezino pravo 
značenje i okupili potpunu sinonimiku, završuje sud svoj 
riječima: »U taj posao je uložen golem trud, koji se ne može dosta po¬ 
hvaliti i koji će donijeti krasne plodove za dublje izučavanje našega je¬ 
zika.« Dr. I. Esih markantno je označio vrijednost ovoga Rječnika u 
feljtonu »Obzora« br. 197 ex 1927.: »U njem je pribrano ogromno, dosada 
nepoznato jezično blago iz svih krajeva, u kojima nastava hrvatski i 
srpski narod, a sav sadržaj istumačen je latinskim i njemačkim jezikom. 
Svaki komparativni filolog ma kojega stranog naroda moći će se dakle 
u njem lako snaći, jer su za tumač upotrijebljena dva -tako reći medju- 
narodna jezika: jedan živi svjetski jezik i što je glavno latinski jezik, 
koji je medjunarodni znanstveni jezik i tako pristupačan zastupnicima 
nauke čitavog kulturnog svijeta.« Naš odlični slavista, sveučilišni pro¬ 
fesor dr. Boranić naročito je istaknuo kao recenzent, da Hirtzov rječnik 
zasijeca duboko u sistematiku, biologiju, anatomiju, fiziologiju, gonima- 
tiku, ontogeniju i t. d., a osim toga da je polagao važnost na boju i na 
onomatopoetske momente. Hirtzov rječnik obasizat će štampan tri 
omašna sveska i pružit će našoj znanosti djelo, kakovo do danas nema 
nijedan narod na svijetu. Mažuranićev »Pravno-povjestni rječnik« i 
Hirtzov »Zoološki rječnik« dostojno reprezentiraju hrvatsku znanstvenu 
sposobnost u vanjskom svijetu. 

Da prikažemo radnu sposobnost Miroslava Hirtza, iznosimo ovdje 
sirovi pregled njegovih radova: 

A. RASPRAVE 1 KNJIGE: 

1. Gradja za ornitologioku nomenklaturu i terminologiju. Zasebni otisak 
iz Nastavnog Vjesnika, 1906., knj. 15, str. 1. — 18. 

2. Horologički i gonimatički odnosi vrste Accipiter nisus (L.). Prilog 
ornitofauni Hrvatske i Slavonije. Napose štampano iz »Glasnika« 
Hrv. Naravosl. Društva, XIX. (1907.) str. 1.—45. Tu radnju odobrio 
je filozofski fakultet kr. sveučilišta u Zagrebu kao doktorsku di¬ 
sertaciju. 

3. Chorologische und gonimatische Beziehungen der Art Accipiter 
nisus (L ; ). Beitrag zur Ornithofauna Kroatiens-Slavoniens. Autore- 
ferat. Zagreb. 1908. Str. 1.—19. 

4. Die Jagdfauna. Zagreb 1908. Str. 1. — 87. U vlastitoj nakladi. 

5. Kritische Verbesserungen und Zusatze zum »Verzeichniss der Vogel 
der kroatischen Fauna«, Separat-Abdruek aus: »Orn. Jahrb.« 1912., 
XXIII. Jahrg. Heft 1, 2. (16.—39.). 

6. Kritische Bemerkungen zur Monographie: Madarasz: Die Vogel 
Ungarns. Preštampano iz »Glasnika« Hrv. Prirodosl. Društva, 
XXV.—XXVI. (1913.—1915.) str. 1.—87. 

7. Beitrage zur Kenntnis der Ornithofauna croatica. Ornith. Jahrb. 
XXIV. (1914.) 1.—16. 

S. Nachtrag zu meinem Artikel: Kritische Verbesserungen und Zusatze 
zum »Verzeichnis der Vogel der kroatischen Fauna«. Separat- 
Abdruek aus »Orn. Jahrb.« 1914., XXV., Heft 3, 4. (115.—117.). 

9. Sto je utva zlatokrila narodnih pjesama? Zasebni otisak iz »Zbor¬ 
nika za narodni život i običaje južnih Slavena.« Na svijet izdaje 
Jugoslavenska Akademija. Knj. XXVI., sv. 1., str. 83.—91. Zagreb, 
1926. 

10. Kit debelog'lavac, Globicephalus melas (Traill), u vodama Hrvatske.. 
Posebni otisak iz »Glasnika« Hrv. Prirodosl. Društva, XXXIV. 
(1922.) str. 86.—91. 

11. Bilješke za lovnu faunu naših klimata. Lov. rib. vjesnik, XXX. (1921.), 
str. 29.—33. i str. 41.—46. 

12. Gradja za zoologijsku leksikografiju. (Primila Jugoslavenska Akade¬ 
mija zt^nosti 1922., ali još nije objavljeno). Ova radnja zapremat će 
otprilik® šest štampanih tabaka. 

B. ČLANCI U STRUČNIM ČASOPISIMA: 

1. Kobac (psihološki nacrt). Lov. Rib. Vjes., 1900. br. 56. 

2. Imade li u nas jošte risova? Lov. Rib. Vjes., 1900. br. 11. 

3. Curiosa. Lov. Rib. Vjes., 1900. br. 5. 

4. O koristi i štetnosti sova. Vlastita opažanja. Lov. Rib. Vjes., 1902., 
broj 9. 

5. O Ural-sovi. Vlastita opažanja. Lov. Rib. Vj., 1900. br. 8. 

6. Ris u Bugarskoj. Lov. Rib. Vjes., 1901., br. 9. 

7. O pčelarenju u podgorju Velebita. »Napredni pčelar«, 1909., br. 8. 

8. Lovna fauna vlastelinstva Martijanec. Lov. Rib. Vjes., 1909., broj 
3„ 4. i 5. 

9. Sivi soko, ptica ljubimica našega naroda. Lov. Rib. Vjes., 1908., br. 9. 

10. Aus der Jagdbaren Vogelwelit Kroatiens. A. Hugo’s Jagdzeitung, 
Jahrg. 58 (1915., H. 3). 

11. Bilješke za lovnu faunu naših klimata. Lov. Rib. Vjes., 1921., str. 
29.-33.; str. 41.—46. 

12. Kitovi u našim vodama. Lov. Rib. Vjes., 1921., br. 7, 8 i 9. 

13. Divlja mačka. Lov. Rib. Vjes., 1923., br. 7 i 8, 9 i 10, 11 i 12. 

14. Bucanj (Orthagori'scus mola L) u Velikoj Stiu'ici. Glasnik Hrv. Prir. 
Društva, 1923., str. 169.—171. 

15. Rogate srne. Priroda, 1923., str. 140. 

16. Pasmine jazavca i medvjeda. Priroda, 1923., str. 154. 

17. Rijetke ptice. Priroda, 1924., str. 104. 

18. Bodljikavi som. (Amiurus nebulosus). Posavski Lovac, 1924., str. 23. 

19. Koju duljinu mogu dosegnuti zmije u našim krajevima? Priroda, 
1924., str. 50. 

20. Divlje i podivljale mačke. Lov. Rib. Vjes., 1924., str. 2.—7. 

21. 0 instinktu životinja. Priroda, 1924., str. 127.—130. 

22. Ridjovka (Vipera beruis L.). Priroda, 1924., str. 145.—152. 

23. Zec sa nakaznim zubalom. Priroda, 1924., str. 182. 

24. Naše vipere i narodno ljekarstvo. Vjes, ljekarnika, 1925., br. 7. i 9. 

25. Kad se pare jazavci? Lov. Rib. Vjes,, 1925., str. 6. 

26. Ribolov u vodama Jablanea. Lov. Rib. Vjes,, 1925., br. 3. 

27. Zec živičar. Priroda, 1925., str. 47. 

28. Najotrovnije zmije svijeta. Priroda, 1925., str. 36.—41. 

29. Biografije zoologa. Glasnik Hrv. Prir. Društva, 1925. 

30. Lasice. Priroda, 1925., str. 93.—103. 

31. Rijedak eksemplar lasice. Priroda, str. 21. 

32. Vepar u Zagrebačkoj gori. Priroda, 1926., br. 1. 

33. Zoološko značenje lovačke izložbe u Zagrebu. Priroda, 1926., str. 33. 

34. Mačke i zmije. Priroda, 1926., str. 83. 

35. Kapitalni jelen iz Bre'kinjskoga Luga u Slavoniji. Priroda, 1926., 
str. 126. 

36. Golema jata leptirova. Priroda, 1926., str. 149. 

37. Karijug orao (Buteo ferox, Adlerbussard). Priroda, 1926., str. 165. 

38. Orlovi ribari i ribe. Priroda, 1926., str. 168. 

39. Gajenje srebrne lisice. Priroda, 1926., str. 173. 

40. Jelen u prošlosti naše faune. Priroda, 1927., br. 1. 

41. Tetrijeb ruževac u okolici Nove Gradiške. Lov. Rib. Vjes., 1925., 
broj 10. 

42. Lovačka izložba u Zagrebu. Lov. Rib. Vje's.., 1925., str. 108. 

43. Kraljev lov na Marjanu kod Splita. Lov. ®Hb. Vjes., 1925., str. 219. 

44. Vidra močvarica (Mustek lutreola L., der Norz) ne dolazi u Sloveniji. 
Lov. Rib. Vjes., 1925., str. 245. 

45. Iz života dviju grlica. Priroda, 1926,, str. 55. 

46. Ptica proižvela paniku u narodu. Priroda, 1926., str. 122. 

47. Uništavanje ribe plođnice. Priroda, 1926., str. 122. 

48. Lažno jaje (Ovum spurium). Priroda, 1926., str. 128. 

49. Rijedak eksemplar ribe. Priroda, 1927., str. 27. 

c. popularni Članci : 

1. Je li i to instinkt? Nar. Nov., 1900., br. 154, 

2. O pamćenju i sjećanju životinja. Nar. Nov., 1904., br. 97, 98. 

3. O inteligenciji lisice. Nar. Nov., 1902., br. 34.—37. 

4. Animalna psihologija. Nar. Nov., 1904., br. 62. 

5. O instinktu životinja. Nar. Nov., 1904., broj 15. i 16. 

6. Naša zoogeografija. Nar. Nov., 1903., br. 83. 

7. O ljubavi u ptica grabilica. Nar. Nov. 1902., br. 158. i 159. 

8. O inteligenciji jastrebova. Nar. Nov., 1903., br. 232.—235. 

9. Ptice ljubimice našega naroda. Nar. Nov., 1906., br. 239. i 240. 

10. Ptice kao estetske pojave. Nar. Nov., 1906., br. 184. i 185. 

11. Drei Rebhuhneralbinos. Agr. Tagblatt, 1906., br. 227. 

12. Ein schedđges Hermelin. Agr. Tagblatt, 1906., br. 132. 

13. Eine Wil’dkatze, die schwimmt. Agr. Tagblatt, 1906., broj 263. 

14. O muzikalnoj darovitosti ptica. Nar. Nov., 1907., br. 225., 226. 

15. Vid i njuh u viših životinja. Nar. Nov., 1907., br. 76. i 77. 

16. Narodno pričanje o nekim pticama. Nar. Nov., 1908., br. 25. 

17. Rijetke ptice. Nar. Nov., 1908., br. 14. 

18. Selache maxima Cuvier. Rijetka vrsta morskoga psa, ulovljena u 
Jadranskom moru. Nar. Nov. r 1909., br. 147. 

19. Neue Vogelarten fiir das kroatische Faunengebiet. Agramer Tagblatt, 
1908., br. 96. 

20. Nove ptice hrvatske faune. Nar. Nov., 1908., br. 78. 

21. Zmije ljtutice u zagrebačkoj okolini. Nar. Nov., 1909., br. 72. 

22. Arktička ptica u Hrvatskoj. Nar. Nov., 1911., br. 175. i 182. 

23. Ispravci hrvatskoj fauni ptica. Nar. Nov., 1912., br. 172. 

24. Narodno pričanje o kukavici. Obzor, 1921., br. 263. 

25. Narodno pričanje o nekim sisavcima. Jutarnji List, 1921., br. 3443. 

26. O kultu zmija u našem narodu. Jutarnji List, 1923., br. 4274. 

27. Medjed. Jutarnji List, 1924., br. 4632. 

28. Narodno pričanje o zelembaću. Priroda, 1923., br. 10. 

29. Naše mačke. Jutarnji List, 1924., br. 4603. 

30. Serum proti ujedu zmija. Jutarnji List, 1925., br. 4898. 

31. Zum Triumph der Zagreber Jagdaustellung. Agramer Tagblatt, 1925., 
br. 210. 

32. Zoološki vrt u Maksimiru. Jutarnji List, 1925., br. 4881. 

33. Kako se spasava od ujeda zmije? Novosti, 1925., br. 243. 

34. Zoološki vrt u Maksimiru. Jutarnji List, 1925., br. 4944. 

35. Zmije, koje sipaju otrov. Jutarnji list, 1926., br. 4972. 

36. Odbor za zaštitu prirodnih spomenika. Priroda, 1926., br. 1. 

37. Gradski Prirodoslovni Muzej u Splitu. Jutarnji List, 1926., br. 5089. 

38. Može li se po rogovima odrediti starost srnca? Jutarnji List, 1926., 
br. 5113. 

39. Zmija otrovnica u Stupniku kraj Zagreba. Jutarnji List, 1926., 
br. 5084. 

40. Zani'miv sukob s jednom divljom mačkom. Nar. Nov., 1904., br. 247. 

41. Iz zapisaka jednoga zoologa. Nar. Nov., 1900., br. 232. 

42. Prepelica u veljači. Nar. Nov., 1908., br. 32. 

43. O pčelarenju u podgorju Velebita. Nar. Nov., 1909., br. 157. 

44. U Tuškancu nema zmija ljutica. Nar. Nov., 1909., br. 156. 

45. Vrane u narodnoj tradiciji. Lov. Rib. Vjes., 1908., str. 72. 

46. Virgil Divković kao ornitolog. Glasnik Hrvatskog Prirodoslovnog 
Društva, 1922., str. 83. 

47. Ris. Jutarnji List, 1925. 

48. Dr. Adolfo Jurinac kao zoolog. Priroda, 1926., br. 1. i 2. 

49. Prirodoslovni Muzej u Jaski. Priroda, 1926., str. 129. 

50. Zmija u želucu. Priroda, 1927., str. 26. 

Ovdje su spomenuti samo glavni članci, a nisu uneseni razni sitni 
stručni prinosi kao bilješke, referati, kritike, nekrolozi i t. d. Kao popu¬ 
larni pisac svoje struke radi Hirtz već trideset godina i kroz to vrijeme 
napisao je oko stotinu i šezdeset popularnih članaka. Piisao je nešto i iz 
drugih područja prirodnih nauka, pa ni ti radovi nisu ovdje navedeni. 
Osim toga napisao je mnogo lijepih planinarskih članaka, u kojima se 
nalaze utreseni podaci za našu faunu. Ako nakon ovog pregleda radova 
spomenemo, da je Hirtz posve neodgovorno umirovljen od naših do¬ 
maćih ljudi god. 1918., dakle četrdeset godina star, i to kao profesor 
kr. šumarske akademije i kustos zoološkog odsjeka Narodnog Muzeja 
u Zagrebu, onda sa dužnim poštovanjem gledimo u neutrudni učenjački 
mar toga dobrog hrvatskog sina, što začudo neumanjenom ljubavlju 
prianja uza sve, što unapredjuje i podupire hrvatski kulturni napredak. 
Medjutim, kao rodjeni prirodnjak, imadjaše Hirtz u svojstvu umirov¬ 
ljenika dosta i predosta vremena, da se posveti intenzivnom radu oko 
populariziranja prirodnih nauka i stručnog ispitivanja naše faune i t. d., 
pa i ta nedaća »upokojenja« donijela nam je koristi, jer inače teško, da 
bi »Zoološki rječnik« bio doskora dovršen. Tako u interesu hrvatske 
znanstvene kulture valja pozdraviti oporu i nepravednu kritiku Luna- 
čekovu i nepravedno umirovljenje, iako su inače ti slučajevi iz princi¬ 
pijelnoga stanovišta ispadi, koji ne podnose stvarnu kritiku. Ako još 
pridodamo ovom kratkom prikazu učenjačke ličnosti Hirtza činjenicu 
njegove žive, nemirne i srdačne naravi uz vječnu budnost oštroumnoga 
duha, spremnost za svaku prostodušnu i duhovitu šalu, onda nam biva 
jasno, kako čovjek, koji se s pravom diči zaslužnim, plodonosnim i 
istaknutim radom, u svojoj pedesetoj godini napiše za tri nedjelje knjigu 
novela, koja je svojom osebujnom valjanošću i ljepotom i izazvala ove 
retke javnoga priznanja. 

Novele iz životinjskoga svijeta, knjiga jednoga 
prirodnjaka, zove se zadnje beletrističko djelo Miroslava Hirtza. 
Upravo je začudno, da Hirtzu — nakon »Zoološkog rječnika« sa opsegom 
od napisanih hiljadu šest stotina araka, zalazeći duboko i 'stvarno u disci¬ 
plinu čiste lingvistike uporabom izvrsnog poznavanja narodnih i umjetnih 
umotvorina, a koje djelo kao životni i znanstveni standard-work i ma- 
sterpiece iziskivaše neprekinut i naporan rad od dvadeset godina — 
preostade toliko čistoga umjetničkog zanosa i poletne energije, da na¬ 
piše tako dobru, tako snažnu knjigu beletristike. Ali, tu je opet progo¬ 
vorio blagoslov Hipokrene. Ne, ne može se nasilno ugušiti i zatući ro¬ 
djeni pjesnik. Ako je Hirtz dvadeset godina mučno sabirao materijal za 
svoj veliki rječnik, zadubivši se u posao ogromnih dimenzija, a uz to 
pisao stručne i popularne članke prirodoslovnog sadržaja, njegova vila 
sjedjela je kraj njega, nije ga ostavila. Ona je strpljivo čekala svioj pravi 
čas. Ne uskrsnuće, iz mrtvila, jer »Zoološki rječnik« zahtijevao je mnogo 
i premnogo pjesničkog zanosa, da se iz narodnih pjesama, pripovijedaka 
i t. d. pokupe riječi ptica, zmija i riba, nego uskrsnuće na slobodan polet, 
nevezan strogim granicama i obzirima eksaktne znanosti. Kao da je 
neumoran zarobljenik jedva dočekao odahnuće u nevezanom radu, bacio 

še širokim zamahom na područje svoga nepresušnog iskustva i donio 
nam prikaze životinja iz šume, polja i luga i mnogo originalnih i krasnih 
pjesničkih opisa prir/odnih ljepota. Podigao se učenjak, pjesnik i bele- 
trista i zagrabio iz prirode radost i tragiku, prikazivajući, kako je život 
zvijerke u šumskoj i planinskoj osami jedinstveno lijep i poučan, oda- 
vajući očite znakove neke psihičke funkcije. 

Naročiti čar ovim n/ovelama daje okolnost, da autor priča svoje 
doživljaje. Baveći se godinama proučavanjem životinja iz diskretnih za¬ 
sjeda i skloništa u dalekim šumama i planinama, bilježio je savjesnošću 
neumornog prirodnjaka život pojedinih životinja i životinjskih (obitelji i u 
njemu se nakrcalo toliko rijetkih i zanimljivih impresija, da ih je na 
dušak iznio u obliku zaobljenih novela. Te radnje načinom obrade i lje¬ 
potom opisa te nekim u našoj književnosti novim iznošenjem znanstvenih 
i umjetničkih principa uz umjerenu simpatičnu dozu ličnoga naziranja 
daju knjizi neodoljiv čar svježine i blage, zavodljive impresije. Novele 
iz životinjskoga svijeta već svojim naslovom ističu antitezu izmedju 
svijeta ljudi i životinja. Ta antiteza biva sve jača, jer čovjek izaziva u 
carstvu životinja potenciranu oštrinu i intenzivnost borbe za opstanak. 
Čovjek bezobzirno kroči u prirodu i svojom lukavošću i savršenstvom 
oružja podvrgava sve svojoj volji i koristi i .sigurno je, da i životinje 
svoje ponašanje u susretu sa čovjekom udešavaju prema napretku nje¬ 
gova oružja i navale. Već činjenica, da lisica drukčije manifestira svoju 
divnu lukavost prema čovjeku, a drukčije prema drugoj zvijerki, doka¬ 
zuje očito stepenovanje u uporabi psihičkih mogućnosti i to je sve uočio 
Hirtz te kao učenjak i stručnjak prikazao nekoliko prekrasnih slučajeva, 
gdje radnju pokreće promišljena odluka životinja. Dok Kipling, Thomp¬ 
son Seton, Ewald i t. d. obrad'juju teme iz životinjskoga svijeta kao plod 
svoje fantazije, dotle Hirtz sklada lične doživljaje u zaokružene novele, 
učestvujući u svakom srdačnom i tragičnom slučaju sa mnogo svoga vla¬ 
stitoga srca. Dok u njemu učenjak i prirodnjak iznose zanimljiv život 
vidre, lovac potencira prirodjenom strašću sve detalje životinja i krajine, 
dotle pjesnik plastikom izraza pred nama razvija doživljenu senzaciju 
unoseći mnogo svoga ličnog osjećanja. To osjećanje je blaga samilost 
zrela umnika, koji priznavajući istovjetnost izvjesnoga psihičkog života 
sa onim ljudi, znade sigurni poraz svih tih bića i nezasluženu sudbinu 
od nemilosne ljudske ruke. Iznoseći veličanstvenu crtu iz života grabi- 
lica u hranjenjp mladih u slučaju trajne opasnosti, očajno spašavanje 
ljubimca stare lisice, herojsku vjernost psa, bračnu vjernost ušara i t. d., 
u nizu doživljenih manifestacija životinjskoga svijesnog zbivanja, krije se 
prigovor čovjeku, kojega nijema životinja kao stvorenje drugoga reda 
prečesto nadmašuje svojim značajem i čestitošću. Gotovo se bolno 
doimlje doznajući, kako je silna ljubav životinja prema pomlatku, dok se 
ljudsko društvo u centrima kulture često ponizuje ispod nivoa pobješ- 
njelih životinja. Dok se n. pr. Ewald sarkasitički ruga ljudskim manama 
i slaboćama i osjeća se bič ogorčena prirodnjaka, kod Hirtza nema sar¬ 
kazma, ali novele pedagoškim obzirom blago upućuju na nedostatke u 
našim etičkim manifestacijama. Samilosni stav Hirtza prema etičkim 

izrazima životinjske kulture unutrašnjega života u obradi čiste pjesničke 
plastike, u okviru malih skladnih novela, u kojima životinje pomiču rad¬ 
nju, nešto je nova i zato sva naša štampa izreče jednodušno pohvalnu 
kritiku, ističući poučnost i zanimljivost knjige. 

Životinje su najneposredniji biološki sastavni dio prirode. One same 
iskustvom i porivima atavizma udešavaju svoj život i kretanje prema 
svim promjenama u prirodi i kroz hiljade i hiljade godina njima je po¬ 
stala pojmljiva svrhovitost izvjesnih prirodnih zbivanja. Pas, davno 
upitoml'jena životinja, već nas ne iznenadjuje svojom inteligencijom i ga¬ 
nutljivom sklonošću dobrom gospodaru, dočim prikazane nježnosti plaš¬ 
ljivih, lukavih i grabežljivih zvijerki izazivaju u nama neobično jake 
impresije i neko bolećivo i iskreno smilovanje. Svaka dobrota i nježnost 
može se prikazati tako, da u čitatelja ne probudi nijedan nerv, dočim će 
pravi pjesnik i umjetnik izazvati čitavu buru u unutarnjem životu čita¬ 
telja. Takav je umjetnik Miroslav Hirtz. Uspjeh pisca prirodnjaka stvara 
ovdje pjesnik, koji sredstvom učenjaka objektivira svoje unutarnje do¬ 
življaje u vidjenim radnjama životinja. Kod Hirtza životinje ne govore, 
njihovi logični postupci supstituiraju sposobnost govora, ali artizam 
autora tu nadomještava riječ i mimiku koja ju prati. Novela »U lovu na 
srnjaka« to dokazuje. Autor je pošao u lov na srne. Šuljajući se kroz 
trnje i šiprag zastade u zasjedi. Sav prikriven i zasjenjen granjem če¬ 
kaše na plijen, kadno sred rosne, svježe zore sjede mu sjenica krunčica 
bezbrižno navrh puške misleći da je stabljika i zače punom ptičjom ra¬ 
dosti pjevati svoju jutarnju pjesmu. Božanstvenog li slučaja! U tom času 
prestade autor biti lovac i podiže se pjesnik. Pjesma nedužne sjenice u 
predjelu srnjaka jest glas slobode, života i sreće u širokom carstvu 
šumskih stvorova i usred toga ljupkog ditiramba ispade na čistinu oče¬ 
kivani srnjak. Naš lovac trebao je samo nišaniti i maknuti prstom i 
jutarnju idilu okrvarila bi smrt prelijepa stvora, — ali pred dušom pjes¬ 
nika ukazala se sva krasota i veličanstvenost osamljene harmonije i 
sav čar jutarnjeg glasnika na smrtonosnoj cijevi i on je slijedeći glas 
svoga rodjenog poziva kao pjesnik, prirodnjak i, svećenik Prirode po- 
niknuo glavom i poklonio se pred ljepotom nedužnoga trena... 

Tako je svaka novela kao prikaz dogadjaja iz života životinja u 
stvari lirski doživljaj autora. 'Svaka novela djelo je stručnjaka 
prirodnjaka, lovca i pjesnika, radi čega i najmanja radnja odaje neku 
upadljivu punoću. Izgleda, da Hirtz samo kao prirodnjak dolazi do izra¬ 
žaja kao pjesnik i to kao pjesnik staložen i ozbiljan, koji je prolazeći kroz 
godine dalekim i samotnim vrletima i ličkim prašumama dospio da du¬ 
boko zaviri i zamisli se u svoj unutarnji život i tako ostavi bespuće, 
udarivši pravcem svijesnoga cilja. Ta njegova procijedjena unutarnja 
životna sposobnost u odnosu prema prirodnim manifestacijama oporih 
ispada u stavu je uvjerenog poklonika kozmičkog svesilja i otuda u no¬ 
velama toliko blagosti i gotovo naivne prostodušnosti. Snaga artističkih 
i pjesničkih momenata konkurira momentima filozofskim, no sve te mo¬ 
mente sastavio je Hirtz u skladnu i uravnoteženu cjelinu. To se naročito 
opaža u premiloj noveli »Noćnik«. Tu autor opisuje divnu svibanjsku noć 

U svijetlom daždu mjesečine. Sve je kao obajano Čarom daleke priče. 
Blagomir proljetne noći i miris cvata i prvih hvojki, slatka tišina uspa¬ 
vane široke krajine, sve to izazove raskošni žubor slavuja i u krasotu 
svijetle noći zače se točiti slatka pjesma plahe ptičice. Kao kod čovjeka, 
tako i kod slavuja evocira priroda svojom neosobnom ljepotom slast 
iskrenog ushita. Kada lijeva kiša, urla vjetar kroz razjarene grane i ore 
se gromovi, slavuj se šćućuren stisne usred krošnje u zavjetrini, dok 
čovjekom zavlada nelagodan osjećaj neizvjesne tuge i nekog tupog 
beznadja. Stoga je taj slavuj, što je od ptičje sreće jecao u mjesečini, bio 
tumač i autorova zanosa. Dva pjesnika, slavuj i autor, kao u transu 
utonuše orajeni nepomućenošću obasjane noćne ljepote u čas beskraj¬ 
noga unutarnjeg zadovoljstva... Ali priroda nije sentimentalna. Krasotu 
otajnosti mraka i mjesečine upotpunjava i drugo nepjesničko noćno biće 
— sova' buljina. Njen sablasni huk i zeleni kriješ očiju izbacuje njen 
biološki glad i nečujnim lepetom svojih krila surva se s Visine na zatrav¬ 
ljena pjevača i domogne ga se oštrim pandžama. Idilu obori nemilosni 
zakon prirode: da priroda proždirući svoje dijelove uzdržava svoju cje¬ 
linu ... Autor u sferi čistih senzualnih doživljaja snadje se u času nasilno 
pomračene i poremećene noćne idile i kao lovac hitro nišani, okine i 
skine s visine grabežljivog otimača. Kontemplacija autora tu je diskretna, 
upravo virtuozna i upućuje čitatelja na razmišljanje o prirodi i njenim 
determiniranim dakle tvrdim i bešćutnim zakonima, koji se u odvijanju 
vremena ispunjavaju bez srca i rezoniranja. Smrt grabežljive sove bu¬ 
ljine djeluje pomirbeno na prestravljenog čitatelja, jer je kažnjen otimač 
sreće i mira ... 

Kao dobar poznavalac životinjskoga svijeta, Hirtz je mnoge do¬ 
življene slučajeve naročito istaknuo, da uzvisi neke etičke odlike kod 
životinja, a koje nerijetko bacaju u zasjenak umjetno uzgajane ljudske 
kreposti. U noveli »Nerazdruživi« sugestivno prikazuje bračnu vjernost 
ušara (u kulturnim centrima bračna vjernost je dio socijalnog problema), 
u noveli »Ti,, p'jesto jedno« prikazuje vjernost psa svome gospodaru : 
poslije smrti (u našem društvu zahvalnost i iskrenost je pojava, koja 
svojom izuzetnošću upada u oči), u noveli »U zadnjem zagrljaju« prika¬ 
zuje očajnu ljubav lisice prema lisiću (naše društvo tereti pometnuće, če¬ 
domorstvo i zlostava djece), u noveli »Pa da je ne volim« prikazuje 
očajnu ljubav kuje prema svojim štenićima, a u noveli »Je li to instinkt?« 
prikazuje, kako jastrebi kokošari domišljato hrane svoje mlade, kojima 
se ne mogu približiti radi zasjede lovca, i t. d. Dakle mnogi osjećaji, koji 
pokreću socijalni život ljudi, kod životinja su gotovo u pravilu intenziv¬ 
niji i to kod životinja, koje žive po šumama, daleko od ljudskih naselja, 
radi čega ih zovemo divljač. Te konstatacije približuju nas prirodi i 
životinjskom svijetu, približuju nas shvaćanju ljepote u neosobnom dje¬ 
lovanju, dakle dobroti i samilosti, koja je vrhunac unutrašnje izgradnje 
čoVjeka. Tu nailazimo na anomaliju, da posredstvom životinja osjetimo 
samilost za svoje bližnje. Iako sve religije ističu ljubav prema bližnjemu 
kao primarnu etičku vrijednost, današnje nas društvo i njegovo ure- 
djenje sve više osvjedočava, kako smo daleko od ljubavi i vjere. 

Svojim novelama Hirtz je duboko zadro u problem uzgoja, koji je 
danas aktuelan više nego ikada. Dosadašnji uzgoj bio je podloga savre- 
menoga društva, koje je svojim razvojem ista vilo socijalno pitanje. To 
pitanje tako je zamašno, da karakterizira ovo stoljeće. O rješenju ovoga 
pitanja ovisi budućnost čitavih pokoljenja, ljudskog napretka i kulture. 
To pitanje izazvalo je temu o krizi zapadno-evropske kulture, o kojoj 
se u posljednje vrijeme toliko piše i debatira. Jednodušno se krivnja za 
tu krizu svaljuje na teret zanemarenja izgradnje našega unutrašnjega ži¬ 
vota; težište našega »napred« postavljeno izvan nas, u vanjskom svijetu. 
Usavršavanju toga svijeta upravljena je težnja društva i ono svoju sreću 
gledi u vanjskom svijetu. To u stvari posve materijalističko naziranje, 
u temelju je poremetilo sklad ljudskog dualizma. Nerazvijeno unutarnje 
područje ne nalazi pravog zadovoljstva na svijetu, jer napokon savršena 
tehnika nije konačna svrha našega života. Naš unutrašnji život i njegov 
razvoj stavljen je u red supsidijarnih potreba i duhovna snaga potrebna 
je samo toliko, da pospješi progres vanjskoga svijeta. Mjesto da usavr¬ 
šavanje vanjskoga svijeta služi velebnoj izgradnji svih mogućnosti na¬ 
šega nutarnjega svijeta, naš život udario je krivim pravcem. Istok je u 
svome razvoju pošao drugim putem. On je pogled upravio u sebe, a ne 
u vanjski svijet. Uzmimo u ruke koji roman Tagore, n. pr.: »Svijet i 
dom«. Upravo je čudo, kako nam se ogromno područje unutrašnjega 
života tu otkriva. Kao što je vanjski svijet neiscrpan u svojim manife¬ 
stacijama, tako je i naš unutrašnji svijet sakrivena mogućnost neiscrpnog 
obilja velebnih manifestacija, i Tagore nas vodi u nepoznate krajeve 
naših duševnih svjetova tako, da bivamo svijesni o nepoznavanju sebe 
samih. O upoznavanju, proširivanju i razvijanju našega unutarnjega 
života u svrhu neosobne aktivnosti ovisi spoznaja o našemu životu. 
Kako je život borba za opstanak, a cilj borbe postojano uklanjanje dis¬ 
harmonija, to je konačna svrha uzgojnog nastojanja načiniti od čovjeka- 
borca skladnu cjelinu, duševno potpuno razvijenu jedinicu, koja može i 
znade prosuditi valjanost i dostojnost svakoga svoga koraka. Takovo- 
postizavanje i sticanje životnih harmoničnih relacija vodi nas blaženom 
času, kojega veliki Romain Rolland zove »darivanje samoga sebe 
vječnim idejama«. 

Hirtz je svojim novelama nastojao nesamo probuditi smisao za 
životinjski svijet, nego djelovati i onamo, da naš stav prema svemu u 
prirodi postavimo na humani i blagorodni osnov. Samilost i dobra gesta 
prema svakoj životinji — to je tendencija njegove knjige, a to znači 
obraćanje k sebi otkrivanjem onih bezbrojnih koprena sa uspavanih 
duševnih sposobnosti, a poleglih determinizmom pravca, kojim dosada 
razvijasmo naš život na ovoj planeti. U tom pogledu postizava Hirtz 
jednom svojom novelom više nego drugi cijelom knjigom. Blagomirno 
prikazivanje drama i idila u životinjskom svijetu izaziva neobičnošću 
piedmeta daleko jače impresije, nego li kakav društveni roman, gdje u 
znaku našega modernizma na svakoj petoj strani škripi krevet posrnule 
i prevarene djevice, a brakolom je začinba, bez koje je knjiga tobož bez 
ukusa kao nesoljena čorba. Stoga je sa uzgojnog stanovišta liirtzova 

knjiga pravi biser, uzorna knjiga za mladež i odrasle, novo sredstvo 
da se naš pogled odvrati od vanjskoga svijeta i skrene u sebe i prirodu, 
koja usprkos svojih nemilosnih zakona pruža veličajne slike vječnih či¬ 
njenica. 

Hirtzu pomaže književnom uspjehu naročita sposobnost obući svoje 
doživljaje u krasnu odoru riječi. Njegov je izraz uvijek jak, plastičan i 
jedar. Opisi prirodnih ljepota mogu se takmiti s prvim našim pripovjeda¬ 
čima i spadaju medju odlične tvorbe u našoj književnosti. Bez nasilja na 
izrazu i poretku riječi, uklanjajući se svakoj nezgrapnosti, njegov stil teče 
stalnim harmoničnim putem i osvježuje, a ne umara. Njegov rječnik je 
bogat čistim narodnim izrazima i riječima i otuda divna snaga plastike. 
Opisi zime i zimskih studenih jutara prije svanuća odlični su. Hirtz piše: 
»Pred sobom gledam veliki komad bijeloga polja i istočni rub luga, koji 
u daljini nejasnim ocrtom izmiče, s lijeve strane njegov sjeverni rub, 
prorijedjen niskom mladikovinom vazda zelenih smreka i dokle oko 
seže, visoku desnu obalu potoka, za ledjima slušam tajinstveni mrmor 
vode, dok na desno ne može znalični pogled prodrijeti ni par koračaja 
dalje od zasjede, jer se glog, trn, kupina i razno drugo grmlje diglo više 
od glave... Zurim, piljim, gutam očima oveći komad blistave Plitvice u 
dužini od kojih osamdeset koračaja. Dalje ne ide, pošto ju ondje zasje- 
njuje gusto grmlje, što se s obje obale crnilom ogledava u vodenom 
zrcalu, ostavljajući samo u sredini korita čarobnu svijetlu tekuću prugu, 
koja drhće o mjesečini... Oko mene samo rijetko grmlje i silni zapuši 
sniježni, a sučelice dolje u Plitvici protegnuo se jedan od jezika otoči- 
ćevih, pokriven golim ledom... S obje strane otočića korito je duboko 
i usko posuto bezbrojnim virovima, koji u sav jek mrmore, jer voda, 
nagnana u tjesnac, s puno borbe otječe« (»Za ( sjajne mjesečine«). Pro¬ 
ljetnu noć opisuje Hirtz ovako: »U to padnu u srebrnu proljetnu noć novi 
svečani glasovi. Iza dvorca u miloduhom perivoju protužio je sivi slavulj 
čeznutljivo, sjetno, potresno, u molu. Protužio je najprije u stankama ... 
Zamalo sam prolazio stazama perivoja, prelazeći bijele mostove, što na 
više mjesta presvodiše bistri potočić, koji se u koritu zamamljivo ljeskao, 
mrmoreći kroz noć pjesmu svojih slapova... Nedaleko ispred brvi iz 
mirisave kaline kraj potočića strujila je u noćni mir najzvučnija glazba 
prirode... Omorike su nada mnom šumile, iglice po meni padale ... 
žute, suhe, mirisave iglice. Rosa mi je umivala čelo, obraze i ruke, svježi 
zrak punio usta, nosnice i grudi, zasićen mirisom prvoga sijena, što je 
negdje izvan perivoja na travniku razastrto ležalo i na pol uvelo od 
dnevnoga sunca sada pod kapima debele rose n oči skore smrti snažnije 
vonjalo« (»Noćnik«). 

Mnogi stilistički biseri Hirtza upravo oduševljavaju i sugeriraju 
nam miris zemlje, tamu dubokih šuma i onoga života, kojega tako malo 
poznamo. »Ovuda mora ispod široke rakitovine smu'knuti. Mora ili u 
prvi ili u drugi rukav pokraj otočića. Izašla je pod grmljem na izbrežinu, 
pa šuška i nešto hrusta. Valjda ulovljenog raka.« »Zašavši dublje u šumu, 
koracah tiše i opreznije, jer ne mogoh pravo razlučiti stazu poradi tame 
gustih krošnja, kroz koje jedva dopiraše po koji zalutali prekinuti trak 

mjesečine na pojedine sitne rupe.« »Noći na krilu rodio se Umilni vjetrić.« 
Nije moguće iznijeti ovdje pregršt značajnih epizoda, jer je cijela zbirka 
novela prava revija stilskih mogućnosti čistoga narodnog jezika, punog 
onomatopoetskih krasota. Od početka pa do posljednje strane iznena- 
djuje svježina izraza i raznolikost epizoda, a svagdje se osjeća simpa¬ 
tična ličnost autorova. Ona se osjeća u svakoj radnji i kao što Mihovil 
Nikolić u svojim proznim radovima nenametljivo odaje neku dragu i 
osebujnu mekoću i toplinu, tako i Hirtz u svojim životinjskim novelama 
iznosi nenametljivo svoju nježnu narav, svoje dobro srce i svoje čisto 
pjesničko raspoloženje. 

Svojom zbirkom novela Hirtz je potpuno uspio i sa književnog i 
sa znanstvenog i sa uzgojnog stanovišta, šta više, afirmirao se kao pot¬ 
puna stvaralačka ličnost, koja još nije rekla svoju posljednju. Takove 
ličnosti treba da čuvamo i potičemo na dalji rad priznavajući im velike 
zasluge u uspješnom nastojanju oko izgradjivanja našeg zakržljalog unu¬ 
trašnjeg života. 


STANKO RAC: ROMANTIZAM U SLIKARSTVU 

Z latno doba poezije i umjetnost« — kako ga zove savremeni fran¬ 
cuski kritičar Andre Salmon — javlja se u slikarstvu prije nego 
u djelima Alfreda de Vignya, Musseta i Victora Hugoa. Već oko 1795. 
god. nalazimo na slikama nekih Davidovih učenika (Fleury Richard, 
Rćvoil i dr.) čiste romantičke teme. Razdoblje oko god. 1830. predstavlja 
liesamo triumf, nego i sutpn romantizma. 

Držim, da se u slikarstvu može jedino govoriti o romantizmu sižeja. 
Ostale umjetnosti 18. stoljeća, u prvom redu roman, teatar i arhitektura, 
tražile su obnovu i inspiraciju u umjetnosti Srednjeg Vijeka, dok se sli¬ 
karstvo ograničilo na izbor njegovih sižeja. U stvari ono je pošlo daleko 
uapred. Najveće pojave, oko kojih se stvorila t. zv. »romantička škola«, 
Groš, Gćricault, a naročito Delacroix, zapravo su preteče suvremene 
umjetnosti i uz njihova se imena ne mogu vezati neke retrospektivne 
težnje. 

Pojava »romantičke škole« ima revolucionaran karakter. Prva re¬ 
volucija u slikarstvu, od koje je upravo proteklo jedno stoljeće. Djelo 
oslobodjenja duha i njegove manifestacije u umjetnosti dolazi prvi put 
do izražaja u zanosu jednog kolektivnog duševnog pokreta. Njegov vodja, 
Eugene Delacroix, objavljuje: »Ako se pod imenom romantizma shvaća 
slobodna manifestacija mojih ličnih impresija, moja mržnja na oblike 
nepromjenljivo snimane u školama i moja odvratnost protiv akademičkih 
recepta, moram priznati da sam romantičar.« Romantizam u svojoj kul¬ 
minaciji znači duboko individualistički pokret. Sam Delacroix predstavlja 
vrhunac stvaralačke samovlasti. Njegovo djelo, koje se može uporediti 
s najjačim majstorima Renesanse, nema u sebi ništa od slabosti kasnijih, 
osobito njemačkih romantičara. 

Delacroix, koji je govorio, da mu sam pogled na paletu, kao vojniku 
na oružje, daje samopouzdanje i hrabrost, predstavlja pokret romantizma 
u slikarstvu 1827. godine, kad je Victor Hugo pisao u svom manifestu 
(Preface de Cromwell): »Udarimo čekićem teorije, poetike i 
sisteme, bacimo dolje tu staru sadru, što maskira fasadu umjetnosti. 
Nema pravila ni uzora.« I odmah nastavlja: »Sve, što je u prirodi, u 
umjetnosti je.« Te nove i duboko revolucionarne ideje oživotvorio je u 
slikarstvu jedan od najsnažnijih duhova svog vremena, Delacroix. Oko 
njega grupirali s,u se prvi put u Salonu u jeseni god. 1827. pristaše nove 
umjetnosti, koje otada zovu romantičarima. Žestoke i strastvene borbe 
bile su u punom jeku. Pravi triumf literarnog romantizma imao je tek da 
dodje, a tadašnja afirmacija u slikarstvu može se smatrati njegovom naj¬ 
snažnijom i najpozitivnijom etapom. 

Iste godine Delacroix upravo dolazi iz Engleske, gdje su Turner, 
Gainsborough, Reynolds, John Grome i Constable utirali nove puteve 
slikarstvu. Upoznao je najbolje slikare pejzaža i oduševio se za odlične 
koloriste Flamance i Venecijance. Sve to utječe na njegovo otkrivanje 
novih vrednota. On oživljuje i obogaćuje dotadanju klasičnu skalu boja, 
započevši djelo, koje je pola stoljeća kasnije nastavio Eduard Manet. 

Delacroix je prvi digao revoltu protiv konzervativnog, aristokrat¬ 
skog shvaćanja umjetnosti. Kao potpuno savremeni duh, koji je u svakom 
pogledu stajao na kulturnoj visini svog vremena, inteligentan, otmjen i 
osjetljiv, rafinovan i nježan, pristupačan i talentovan jednako za muziku 
kao i za literaturu, nije mogao da upadne u dogmatizam i ograničenost 
običnog majstora. Bio je toliko profinjen, da je morao reagirati na arti- 
zansko, obrtničko shvaćanje umjetnosti, konzervirano u tresorima aka¬ 
demizma. Istodobno bio je toliko individualno jak, da je impresionirao i 
obojio svojom ličnošću čitav pokret, kojega se kasnije morao sam odreći. 

Pozitivna strana romantizma leži svakako u tom, koliko je dao u 
umjetnosti neposredno odraz života i težnja svog vremena. Doba Na- 
poleona, Byrona i wertherizma ulazi u dotada zatvorene slikarske ate- 
ljere. Stoljeće, što je svojim zanosima, heroizmima i bolestima izazvalo 
sjećanje na doba gotike, nije moglo da mirno promatra klasičnu umjetnost 
pod diktaturom Davida, iskonstruisanu po staroj antiknoj skulpturi. Kla¬ 
sicizam, koji je prekinuo tradicije francuskog slikarstva XV. i XVI. 
vijeka, sa svojim »lijepim idealom«, svojom disciplinom i ukočenošću, bio 
je osudjen na propast. Sam David predosjeća to god. 1808., govoreći 
s nekom melankolijom: »U deset godina bit će napušten studij antike. 
Svi ti bogovi i heroji bit će zamijenjeni vitezovima i trubadurima, što 
pjevaju pod prozorima svoje gospodje pod kakvom starom kulom.« On 
nije shvaćao vremena, što je dolazilo. Nije se radilo samo o modi i imi¬ 
taciji gotike, za koju je toliko iskrenog zanosa pobudio otac romantizma 
Chateaubriand. 

Davidov učenik A. J. Groš prekida prvi s tradicijom i donosi novo. 
Djelom »Kužni u Jaffi« izvršio je 1804. znatan utjecaj na mlade slikare, 
pa i na samog Delacroixa. Tri godine kasnije prekida s historijskim pej¬ 
zažom u »Bitci kod Eyleau-a«, u kojoj je dana sva melankolija bojišta, 

ravnice pune magle, ranjenika i lešina, koje je počeo da prekriva snijeg. 
Oba su sižeja karakteristična za ovog slikara, koji je bio tipični roman¬ 
tičar, premda se kasnije svom učitelju za volju odriče nove škole. 

Groš je žalosno svršio 1835. god. kao jedna od žrtava wertherizma. 
Nadjoše ga utopljena u jednom rukavu Seine kod Bas-Meudona. Dela- 
croix, koga je mnogo puta zapala zadaća, da piše svojim drugovima 
tiekrologe, govori o tom dogadjaju: »Navečer otišao je iz Pariza i za 
vrijeme čitave noći lutao kroz šum i kišu Meudonske šume. Na izlasku 
sunca nadjoše ga utopljenog u malenom rukavu Seine podno brežuljka, 
na mjestu, gdje je voda bila jedva četiri stope duboka.« Prvi talenat 
romantizma u slikarstvu svršio je kao žrtva njegove bolesti. 

Od kapitalnoga značenja bilo je Gericaultovo djelo »Splav Meduze« 
(Radeau de la Meduse), koje je izložio 1819. Neobično snažan realistički 
dojam postignut dubokim studijem izvršio je veliki utjecaj na čitavo 
savremeno slikarstvo. Gericault je provodio čitava jutra u bolnicama, 
da studira na bolesnicima efekte agonije, djelovanje smrti u svim for¬ 
mama. U svoj atelje dao je donositi lešine, koje su se raspadale, pretva¬ 
rajući ga u odvratnu kosturnicu. Neki splavar, koji je proživio potapljanje, 
načinio mu je skicu za splav, a sam je putovao u Havre samo zato, da 
otkrije nebo za svoju sliku. Dojam je uistinu bio snažan i dubok. Jaka 
inspiracija, potkrepljena pažnjom na svaki pojedini detalj, došla je u 
cjelini do potresnog dramatskog izraza. 

Gericault je više preteča realizma nego romantičar. Premda se u 
spomenutom djelu opažaju rezultati njegove klasične kulture, ipak je ono, 
prema Louis M. Rosenthalu, historičaru romantizma u slikarstvu (P e i n- 
ture Romantique), kapitalno za sve ono, što slijedi u razvitku 
slikarstva od 1815.—1830. 

Gericault je takodjer svršio nesretno. Od djetinjstva osjećao je na¬ 
ročitu sklonost za konje, koje je najviše volio slikati, studirajući ih mnogo 
po pariškim trgovima, cirkusima i carskim stajama u Versaillesu. — »On 
je volio jahati samo tvrdoglave konje — piše o njem Delacroix, koji 
je bio često svjedok njegovih junaštva — i odabirao je najvatrenije.«. 
Prigodom jedne šetnje po Montmartru zamalo nije prebio hrptenicu. Pad 
je bio koban i svršio agonijom,, koja je trajala skoro godinu dana. Umro 
je 18. siječnja 1824. 

Gćricault i Groš udaraju samo temelje novom pokretu, pravi je 
vodja Delacroix. Prva borba izmedju »klasika« i »romantičara« počinje 
u Salonu 1824. , kad je Delacroix u »Massacres de Scio« izbacio svoju 
revolucionarnu lozinku. Već za tri godine kasnije, dakle pred ravnih sto 
godina, nalazimo ga opkoljenog pristašama nove umjetnosti, od kojih se 
najviše ističu Eugene Deveria, Louis Boulanger, orijentalista Descamps, 
Ary Sheffer i ostali. U djelima ovih umjetnika nalazimo prve plodove 
novog duha. Romantizam, premda još nije pobijedio, naviještao je svoju 
pobjedu s mnogo elana. Istodobno ga protivnici obasipaju sarkastičnim 
napadajima. Sam Delacroix bude nazvan »apostolom rugobe«, a De- 
lćcluze daje nam karakter tadanjih umjetničkih borba u svojoj ironičkoj 

definiciji: »Epiteti klasika i romantičara, što si ih daju slikari, doista nisu 
komplimenti.« 

Romantizam je srušio dotada vladajući ideal ljepote. Riječi, koje je 
Victor Hugo napisao u svom manifestu romantizma, odjeknule su u mno¬ 
gim ateljerima: »Moderna Muza osjetit će, da sve u stvaranju nije čovje- 
čanski lijepo, da ružno postoji uz lijepo, deformacija uz krasotu, sjena uz 
svijetlo. — Ako umjetnik mora odabirati, a on to mora, onda to nije 
lijepo, već karakteristično.« 

U reakciji na idealizovanu, apstraktnu ljepotu tražio je romantizam 
često ekstremno protivne sižeje. »Da sam slikar — piše Alfred de Vigny 

— htio bih biti crni Rafael: angjeoska forma i tamna boja« (Journal 
d’u n poet e). Po Baudelaireu ne leži romantizam u izboru sižeja niti u 
istinitosti, već u načinu osjećanja. »Romantizam je umjetnost moderna, 

— veli Baudelaire, — znači intimnost, duševnost, boju, težnju prema 
beskonačnosti, izraženu svim sredstvima, koja sadržaje umjetnost.« 

Osjetljivo i rafinovano gledanje uistinu velikih umjetnika, način 
osjećanja — la maniere de sentir — postali su modom roman¬ 
tizma. Jaki duhovi dali su vrijednost ličnom osjećanju. To se kasnije 
izrodilo u legijama imitatora i mediokriteta, služeći za podesan nišan ve¬ 
likom satiričkom duhu Daumiera. Sam Baudelaire morao je da ih nazove 
»osjećajnim majmunima«. 

Delacroix povukao se takodjer iz borbe radeći na svom individual¬ 
nom djelu. Vodja romantičkog pokreta u slikarstvu govorio je kao nijedan 
šef o svojoj vlastitoj školi: »To ime ne znači ništa. Istina je u umjetnosti 
relativna prema onom, tko piše, slika ili komponira, u bilo kojem žanru.« 

Prorok modernizma odrekao se zamamljivog zanosa, što se krije 
u borbenim revolucionarnim krilaticama i frazama, shvatajući vječnu lje¬ 
potu jednog Tiziana, Tintoreta i Veroneza. Delacroix je jedini, koji je 
mogao da ih dostigne. 


JULIJE MAKANEC: PROFESOR NA LJETOVANJU 


i. 



ilo je oko osam sati izjutra. Na kavanskoj terasi, koja je gledala na 


more, sjedio je jedan jedini gost. Listao je po novinama i onda 


ih odbacio od sebe gestom, koja je govorila: 

— Ah! Sve je to strašno dosadno! 

Gledao je na obalu. Svježe jutarnje sunce igralo je po valićima, po 
pločniku, po zidovima i prozorima kuća. Najednom gost kao da se izne¬ 
nadio. Pogledao je bolje na obalu. Doista, to je njegov stari školski drug, 
kojemu je kao gimnazijalac pisao zadaće, ali ga ipak nije mogao spasiti 
od toga, da zbog posvemašnje indolencije ne bude izjuren iz škole. 
Sada je elegantno odjeven i lice mu sja od zadovoljstva. Gost ustane sa 
stolice i živahno mahne rukom: 

— Hej, Jurišiću, mangupe, jesi li ti to? 

Jurišić se okrene i prepozna svoga starog druga. Opazio je, da 
mu je kaput star i pohaban, i osjetio ugodno čuvstvo premoći. Lice mu 
se još više raširilo, a obrazi zasjali: 

— O, Ivane, vidi, pa ti, ko bi reko! 

— Da, ja. Dodji časkom na crnu kavu! 

Rukovali se srdačno. 

— Dugo je, da se nismo vidjeli, — reče Jurišić naručujući kavu. 

— Više od deset godina. 

— Pa kako je, šta je od tebe, Ivo? 

— Ništa brate. Bolje reći ništica. Ja sam ti profesor. 

— To sam i mislio. Uvijek si turao nos u knjige. 

— Da, nažalost. 

— A ja sam šofer. Imam stan, hranu, hiljadu šest stotina dinara 
mjesečne plaće, i na svaki prst po jednu curu, ako hoću. He, he, he! 

— Ja sam profesor. Imam ženu, hiljadu tri stotine dinara plaće, 
bez stana i bez hrane. 

— Vidi, pa oženio si se! — us'klikne Jurišić i mahne rukom, kao 
da je htio reći: »Učinio si glupost.« Nasmijao se i zapjevuckao: 

Dobivamo bez novaca 
Djevojačkih poljubaca, 

Pa zašto da se ženimo? 

Profesoru niti samom nije bilo jasno, zašto je najednom postao zlo¬ 
voljan. Njegov je ton naglo ohladnio: 

— Došao sam na more. 

— So s ženini novci! He, he, he! — razvali Jurišić svoje debele 
usne i udari profesora po ramenu. Stao je koješta brbljati, ali ga profesor 
nije više slušao. Šutio je, gledao pred sebe i jedva kimnuo glavom, kad 
je šofer ustao od stola, rekavši da mora na kolodvor. 

— Prokletstvo! — promrsio je profesor kroz zube. Bio je u godi¬ 
nama, kada čovjek živo želi da djeluje, da radi, da stvara odluke, od 
kojih mnogo toga zavisi. Još kad je ispite polagao, on se je neugodno 
prisjetio, da je Napoleon u njegovim godinama u krvavim bitkama spa¬ 
šavao domovinu, u godinama, dok je on još stajao pred ispitivačima 
bezvrijednih stvari. Konačno se pomirio s time, da cijeli svoj život udiše 
provincijsku prašinu i miris nauljenih podova, a svoje ambicije da zado¬ 
volji time, da postane počasni predsjednik kakvog vatrogasnog društva. 

Samoću je volio, ali ju teško osjećao. Javljao se u njemu za besanih 
noći neki čudni strah pred golim zidovima i tamnim budžacima. Odlučio 
je, da se oženi. Život je poznavao suviše dobro, a da bi od braka oče¬ 
kivao neku osobitu sreću. Trebao je jedno stvorenje, bar ponešto lijepo, 
ne odviše glupo, koje će imati uza se. Uzeo je ljepušnu kćer nekog pro¬ 
vincijskog trgovca, odgojenu u nekom gradskom konviktu. Bila je puna 
mladenačke živosti, profesor je prve dane upravo osjećao, kako se 
pomladjuje uz njenu svježu prirodu, jer dotada je bio mlad samo po 
godinama. 

— Sutra je baš deset mjeseci, otkako smo se uzeli, — pomisli on. 
Htjede da izvuče dozu s cigaretama, ali mu ruka zape o nešta potvrdo 
u džepu: 

— Do djavola! Opet knjiga! Gle! Kreutzerova sonata. Preda mnom 
novine. Dakle dva problema: kako da se riješim ništavnosti dnevnih do- 
gadjaja i kako da prestanem u svojoj ženi gledati ženku i sredstvo. Ali 
što ću? Ako u njoj ne budem gledao ženku, mogu u njoj gledati samo 
gusku. Život bi mi uz nju postao nesnosan. 

Upravo se sada pojavila profesorova žena pred terasom. On ju je 
gledao i čudio se, kako je mogao onako surovo o njoj da misli. Bila je 
lijepa, vitka i puna, živahna, pravo dijete. Kad je došla, on se nasmiješio 
i uhvatio je za ruke: 

— Dobro jutro! Ti si dugo spavala. Ja sam se rano izšuljao iz kre¬ 
veta. Nisam htio da te probudim. 

— Ah, bila sam strašno umorna od toga putovanja. 

Pošli su da prošetaju obalom. Stotinu jedrenjača, parobroda, ča¬ 
maca u svim mogućim bojama ljuljuškalo se u luci i bacalo odraz svojega 
šarenila na valove. Neki mršavi ljudi, s aktima pod pazuhom, jurili su u 
lučke pisarne i kojekakove urede. Jadnici nijesu imali ni toliko vremena, 
da bace koji pogled na lijepa razgoljena ramena i zaljuljane bokove žena 
bogatih muževa, što su besposleno šetale na rivi. 

Profesor je hodao sa ženom, sretan, što može da se rastrese u 
lučkoj buci. Radnici su pretovarivali robu s nekog stranog parobroda. 
Njihova mišićava tjelesa žutila se i svijetlila od znoja na jarkome suncu. 
Pored njega jedan radnik izusti strahovitu psovku. Profesorova žena po¬ 
crveni i uhvati muža ispod ruke, da ga odvuče odatle. I njemu je to 
bilo neugodno, tim više, što nije mogao da se otrese pomisli, da ova 
mišićava tjelesa privlače primitivne žene. 

Bili su izašli van grada, hodali u hladu maslina i cipresa i profesor 
je svojoj ženi ppkazao daleko na horizontu otok, na kojemu su mislili 
provesti ovo ljeto. 

—• Šta misliš, kako ćemo se dugo voziti onamo? 

— Najmanje pola sata. 

— Dva sata, — reče pobjedonosno profesor, a žena se nasmija. 

II. 

Nebo je bilo oblačno i sipila sitna kiša, kada je parobrod, na ko¬ 
jemu se vozio profesor sa ženom, ulazio u luku maloga gradića na za¬ 
puštenom otoku. 

— Kako je ovdje sve žalosno! Koliko kamenja! — uskliknula je 
profesorova žena. U luci se skupilo dječurlije i besposlenih ljudi, koji su, 
većinom uzalud, iz dana u dan očekivali kojega stranca, da mu ponesu 
prtljagu. Kuće se skupile jedna uz drugu, iz malih tamnih prozora virile 
odasvud ružne babe i prljava djeca. Svuda goli kamen, tek pri vrhu 
brežuljaka, koji su se uzdizali nad kamenim krovovima, bilo je vidjeti 
nešto zelenila. Na tamnom zidu neke glomazne kuće s ravnim krovom 
svijetlio se natpis: »Hotel Sloboda«. Profesor je naredio nosaču, da 

odnese onamo stvari, i sam je pošao sa ženom, da se smjeste. Soba je 
gledala na more, bila je mala, prijatna, sa dva kreveta, postavljena jedan 
uz drugi. Prozor je bio otvoren, a voda je ćurkom curila niz zidove, niz 
okna, i šumila u olucima. 

Gazda hotela bio je živahan starčić, koji je stao s poletom da hvali 
udobnost svojega hotela, sočnost svojih jela i solidnost cijena. Profesoru 
je već šumila glava od gazdine govorljivosti, te reče: 

— E pa dobro, gosparu! Sve ćemo urediti. Do vidjenja! 

Ostali su sami. Profesor se osmjehne: 

— Vidiš, Liza, ovdje ćemo biti mjesec dana! 

— Meni je nekako teško pri duši. 

— To je kiša, draga! Ovo vrijeme čovjeka silno deprimira. Ali sve 
će to proći, kada grane sunce. — Profesor je obujmio ženu oko pasa, a 
ona mu naslonila glavu na rame: 

— Voliš li me, Ivo? 

— Pa što ti je, Lizo? Odakle ti to sada pada na pamet? 

— Ne znam. 

—• Treba da se ispavaš, draga moja! Ti si vrlo umorna. 

Profesor je spustio zastor, da mu se žena svuče i legne u postelju. 
On je sjeo uz nju i milovao je po čelu i po rukama, dok nije zaspala. Kad 
je sklopila oči, on pomisli: 

— Drago moje dijete! 

Izgledala mu je tako bespomoćna, krhka. Sigurno joj je teško u 
ovoj sumornoj tudjini. Dugo već profesor prema njoj nije osjećao toliku 
nježnost. 

'* 

Drugi je dan osvanuo lijep, bez vjetra i bez oblaka. Profesor je sa 
ženom već rano jutro izišao na šetnju. Lizi je sada izgledalo sve ljepše i 
veselije nego dan prije, a ni njemu nema ništa ugodnije od sunca i vedra 
neba, dok se u zraku još osjeća miris kiše. Boje su bile pune života: 
žuti, smedji, bijeli i crveni zidovi, uske ulice, po kojima se igraju duge 
sjene krovova i dimnjaka, kamene ograde, masline, alve, ciprese, jedra, 
i daleka modrina mora, sve je to svojom novošću učinilo, te je profesor 
zaboravio sve brige i sve one hiljade odvratnih sitnica, koje su inače 
tištale njegovu dušu. Njegova bi ga žena svaki čas povukla za rukav, 
da ga upozori, kako je zlatno dijete, što se igra pred kojim pragom, ili 
kako su lijepe smokve, što ih koja baba nudi na prodaju, pa kako je koji 
dućan prljav. Profesora je to nerviralo, bilo mu je, kao da ga netko pri 
kupanju zasipa pijeskom, ali se svladavao, da ne bude otresit. 

Bili su već izašli daleko van gradića, sunce je počelo pripicati, te 
su stoga išli uz obalu. Obala je bila isprekidana grebenjem, koje je 
trebalo prelaziti, i kamenjem, koje je valjalo preskakivati. Liza se brzo 
umorila: 

— Stani, molim te, ne mogu dalje! 

— Evo sad ćemo. Vidiš tamo onaj veliki bijeli kamen, što strši u 
more? Tamo ćemo sjesti. 

Kad su prispjeli, reče Liza: 

— Hvala Bogu! 

— Ja bih mogao čitav dan ovako skakati po grebenju. 

— Zar ti ne bi dosadilo? 

— Ne bi. Bacao bih kamenje u more. 

— Lijepa zabava! 

— Prije sam se osjećao kao pseto, koje se valja po prašini. 

— To je usporedba! 

— A sada se osjećam kao pseto, koje se okupalo. 

— Molim te, prestani. 

— Ali još nisam zadovoljan. Htio bih da budem 'kao onaj jež, što 
se tamo prilijepio uz pećinu, pa da ništa ne vidim i ne znam, samo da 
čujem, kako nada mnom šume valovi. 

Profesor je legao potrbuške na kamen i pružio ruke u vodu. Voda 
je bila prozirna i dubina se gubila u tamnom zelenilu. Liza je sjedjela 
uz profesora i štitila ga suncobranom. On joj položi glavu u krilo: 

— Sjećaš li se, Lizo, da sam ti jednom pričao o nekom kralju — 
kako se ono zove? — Svejedno. 0 nekom kralju, koji uklet leži već 
stotine godina na dnu morskom, glavu je položio u krilo lijepoj vodenoj 
vili i gleda joj u oči, ne može da se zasiti, a godine dolaze i prolaze, plava 
mu je kosa posijedila, a tijelo uvelo! 

— Bi li ti mogao tako dugo da gledaš u oči svojoj vili? 

Profesor se na ovo pitanje nasmiješio kao na kakav neuspjeli djačkj 
odgovor. 

III. 

Prošlo je osam dana, punih sunca i lijenosti. Poslije večere sjedio 
je profesor sa ženom na terasi hotela, gledao dimove svoje cigarete i pio 
granatino. Stolovi se pomalo počeli puniti. Dolazili su činovnici i trgovci 
sa ženama, smijali se, razgovarali i slušali gramofon. Gazda je pribavio 
»šlagere«, koji su gostima draškali noge. Profesoru to nije bilo milo, jer 
ga je sjećalo na sve ono, što je htio da zaboravi. Liza je bila zanesena, 
noge su joj igrale: 

— Ah, Ivo, kako bih rado plesala! 

— Ja bih najradije porazbijao sve ploče! 

— Ti si uvijek tako dosadan. 

Medjutim se već digao jedan pa£ da pleše. Liza više nije mogla da 
ostane mirna: 

— Kad bi samo htio tko da dodje po mene! 

— Napiši oglas i objesi ga o zid. 

— Ostavi me! Baš si dosadan. S tobom se čovjek ne može da 
zabavlja. 

— Trebala si uzeti tancmajstora za muža, a ne profesora. 

Liza je namrštena čela promatrala plesače, a profesor je od zlo¬ 
volje udario nogom pseto, koje se plelo oko njegove stolice tražeći 
otpatke. 

Oko jedanaest sati pošli su u sobu. Nijesu ništa govorili. Liza je 
ljutito zarinula glavu u jastuke. Profesor je htio još nešto da pročita. 

— Molim te, ugasi svijetlo! 

— Zašto? Hoću da čitam. 

— A ja hoću da spavam. 

— Prije ti nikad nije smetalo svijetlo. 

— Sada mi smeta. 

—- Ugasit ću, kad budem htio. 

— Ti si beobziran. 

— Ti si danas kapriciozna kao nikada. 

— Šta me briga, radi šta hoćeš. Glavno je da bude, što ti hoćeš, 
pa makar ja ... 

Liza je bila uzrujana, gotovo da zaplače, usnice joj drhtale, a u 
očima joj sijevnuo neki čudni bljesak, koji je profesora uznemirio: 

— Ti si ljuta, što nisi mogla plesati. 

— De, sada me još gnjavi. Nije dosta, što ne mogu da spavam. Ah, 
Bože moj! 

— Strašna ti je sudbina. 

— I jest. 

— Dobro. 

Profesovr ugasi svijetlo. Ovaj put ga je Liza uvrijedila. Okrenuli 
su jedno drugome ledja. Liza je bila uvjerena, da je vrlo nesretna žena, 
a profesor je ponavljao u sebi sve loše, što je ikad mislio o ženama i o 
braku. 

Sutradan je profesor ustao rano. Bilo mu je nevoljko pri duši, kao 
da se iznevjerio nekom starom prijatelju, kao da žali za nekom zabo¬ 
ravljenom ljubavi iz mladih dana. Sjedio je na krevetu i slušao, kako ma 
žena diše. Nije mu bila draga. Bilo mu je, kao da je zbog nje ostavio vjer¬ 
niju i vredniju prijateljicu, ali nikako nije mogao da sebi objasni taj 
osjećaj. Nešto ga je gonilo iz sobe. Brzo se obuče i umije, te izadje van. 

Htio je da zagrli i obuhvati svu ovu prostranu svježu prirodu, što 
se prostrla pred njegovim pogledom, lastavice i vrapce, koji su cvrku- 
tali pod krovom, daleke magle, što su se spuštale na more, i beskrajni 
modri eter. Ovaj je osjećaj značio za njega lijek proti svakoj zlovolji, 
koja mu je stiskala prsa. Žurio se cestom, bez cilja. Samo dalje od kuća 
i od ljudi. Pod njim su se žurili mravi u dugim povorkama i uvijek za¬ 
posleni, a nad njim su plovili visoki bijeli oblaci. Hodao je kao u nekom 
transu, i sunce je već stajalo daleko nad brdima, kad se opet pribrao. 
Pošao je k moru. Obala je bila strma i raskidana, u daljini se bijelile kuće 
kao jato ptica, kad sjedne na pećinu. Profesor se verao medju stijenama 
i tražio hlad, da se odmori. Konačno je otkrio jedno skrovito mjesto, kao 
utonulo medju strme pećine i baš uz more. Oprezno se spustio niz 
strminu. Neki neobjašnjiv osjećaj intimnosti obuzeo ga na tom mjestu 
udaljenom od svake buke, skrivenom svakom pogledu. Kao da je našao 
nekog nevidljivog prijatelja, neku nevidljivu ženu, koju je ljubio. Legao 
je na ledja i zaronio pogledom u modrinu. Neki beskrajni, tajanstveni mir 
ušao mu u dušu. Na nebu nije bilo više ni jednoga oblaka, more mirno 
kao ulje, u zraku ni daška od vjetra, nijednoga jedra u daljini. 

Sunce se popelo gotovo u zenit. Trebalo se vratiti u grad. Ustavši 

kao u polusnu, profesor je osjećao neki blagi umor u svim udovima. 
Kad se je popeo na stijenu, bila je vrućina nesnosna. Sunce mu je pro- 
diralo u mozak i probudilo sve mrske misli, koje su se bile sa'krile u 
njegove najskrovitije zavijutke. Sada su izmilile glave kao zmije ispod 
kamenja, da se sunčaju. Opet se sjetio žene i osjetio, da je ne trpi. Što 
nju može da veže uz njega? Znao je, da on nema ni jednoga svojstva, 
koje je ona kadra da cijeni. Ušla je u brak kao dijete, kao guska, ne 
misleći ni na šta. Bilo mu je jasno, da ga ne može ljubiti, jer on niti je 
odjeven kicoški, niti mu je kravata bezprikorna, niti pleše, niti ima no¬ 
vaca niti slave, niti voli raspravljati o ženskoj modi. 

Već je stigao u grad. Sunce mu je peklo čelo, znoj mu nakvasio 
košulju i ćurkom curio niz lice. Bio je sretan, kad je stigao pred hotel. 
Htio je da prodje kroz gostionu u prvi kat, kad u polumraku, u kutu, 
opazi svoju ženu, kako čavrlja s nekim muškarcem, koji mu je bio 
sasvim nepoznat. Nije htio da se na njih obazre, ali ga žena opazi: 

— O, Ivo! Kamo si utekao danas prije podne? 

On mrzovoljno odgovori: 

— Nikamo. Šta hoćeš? 

— Da te predstavim gospodinu. 

Profesoru je bilo već na jeziku: do djavola i ti i tvoj gospodin! Ali 
on se nasmiješi i pogleda gospodina, koji se medjutim digao i pošao 
prema njemu. Bio je vrlo elegantan, crna mu se kosa sjajila i mirisala, 
lice mu bilo pravilno i lijepo, a profesoru se činilo neizmjerno glupim. 

Gospodin pruži ruku službenom uljudnošću i uz laki naklon pro¬ 
mrmlja svoje ime: 

— Belini. 

— Milo mi je. 

— Ja sam slučajno ovdje sreo vašu gospodju suprugu. Dok je bila 
u konviktu, mi smo često na zabavama plesali. 

— Gospodin je izvrstan plesač, — objasni Liza mužu. 

— Sigurno ste i vi došli na... — počne profesor, a Liza mu 
upane u riječ: 

— Gledaj, kako ti je kaput prašan! 

Profesor se teško svladavao: 

— Molim te, ostavi me! 

— Što ti je danas opet? Znate, moj muž je katkada vrlo čudan, — 
okrene se Liza Beliniju. 

Belini se je smiješio. Bilo mu neugodno. Profesor podje: 

— Izvinite. Idem da se presvučem. Vrlo sam se ugrijao. 

—• Molim. I ja ću na ručak. Klanjam se! Ljubim ruke, milostiva 
gospodjo! 

Liza je jedva čekala da ostane sama s mužem, pa da ga obaspe 
spočitavanjem. 

—• Grubijane! Bar se pred drugima možeš svladati. 

— Ne gnjavi. 

Liza nije ništa odgovorila, ali je profesor osjećao, da u njoj sve 
kipi od gorčine. 

IV. 


Kada su se sjutra probudili, ponešto su bili zaboravili na svoju 
jučeranju svadju. Bili su se primirili, ali su ipak osjećali, da je od juče 
ostao neki talog. Dok su na terasi zajutarkovali, opazi profesor Belinija, 
kako se pojavio iza ugla, te reče ženi: 

— Gle, opet ona budala! 

— Da, svak'je budala, samo si ti pametan. 

— To je mišljenje svakog profesora. 

Liza kao da ga nije čula. Gledala je na ulicu i pripravila lice, da se 
prijazno nasmiješi, kada Belini ovamo pogleda. Profesor je namrštio 
čelo. 

Belini je dolazio sve bliže, i tek kad je stigao pred njih, on kao 
slučajno pogleda Ližu i tonom namještenog iznenadjenja reče: 

— 0, vi milostiva? Ljubim ruke, klanjam se, gospodine profesore! 

—• Dobro jutro! — reče suho profesor. 

—• Moj naklon. Izvolite sjesti s nama, lijepo je jutro! 

— Vrlo rado, ako dopustite! 

Profesor je zapalio cigaretu i gledao na more. Do njega su dopirali 
kao iz neke daljine Lizini i Belinijevi razgovori o dobrom spavanju. Liza 
je držala, da je najbolje spavati na desnoj strani i to zbog srca, dok je 
Belini bio mišljenja, da je za crijeva zgodnije ležati na lijevoj strani, da 
je to korisno za probavu, a srcu ne smeta. Čas zatim vodio se razgovor 
o kinu, o uspjelim programima u kabaretima, a Liza je žalila, što ona u 
gnijezdu, u kojemu njen muž služi, nema prilike da uživa i ne zna za¬ 
pravo, zašto uopće živi. Najednom se Liza sjetila, da i njen muž sjedi pri 
stolu. Lako ga gurne rukom: 

— Šta je, Ivo, što si ti zašutio? 

— E, gos'podin profesor razmišlja o dubokim problemima, — pri¬ 
hvati Belini i zaokruži rukama po zraku, kao da je htio time naznačiti 
dubinu problema. 

— Mogli bismo poći na kupanje, — reče profesor kao da nije ništa 

čuo. 

—• Dobro. Danas je lijepo sunce. 

— Eh, onda moram brzo kući, da ponesem gaćice za kupanje, — 
usklikne Belini, kao da je neko i njega pozvao, i stane se opraštati: 

— Ljubim ruke, milostiva gospodjo, klanjam se, gospodine pro¬ 
fesore! , ; 

— Zbogom! 

— Do vidjenja, gospodine Belini. Požurite, — nasmješljivo otpoz- 
dravi Liza. ' !: i 1 i i -jp^ 

Gospodin se Belini doista požurio i za čas se izgubio za uglom. 

Liza i profesor takodje su se digli. 

— Zar ne, kako zgodan čovjek? — reče Liza mužu. 

—• To je jedan dosadni brbljavac. 

— Ja bih voljela vidjeti čovjeka, koji bi se tebi svidio. 

—■ Meni se svidja svaki čovjek, koji se tebi ne svidja. 

— Ti opet hoćeš svadje. Šta se uzrujavaš? 

— Ni najmanje! 

♦ 

Kao i obično, sjedjeli su Liza i profesor na terasi. Ona je pro¬ 
matrala plesne parove i pod stolom tapkala nogama po taktu glazbe. 
On je pušio cigaretu i piljio u mrak, koji se prostro nad morem. Lizino 
ponašanje na kupalištu nije mu bilo po volji. Činilo mu se, da je ona 
suviše prijazna prema onom blesanu Beliniju. Taj čovjek njega naprosto 
ne vidi. Na njegove vlastite oči udvara Lizi, a on je opet suviše ponosan, 
a da bi pokazao, kako mu je to već dozlogrdilo. Nipošto nije htio, da taj 
blesan možda pomisli, da je on na nj ljubomoran, a ipak je znao, da kraj 
Lizine prirode stvar može postati opasna. 

Iz ovih ga misli trgne Lizin glas, koji je bio nekako čudno umiljat: 

— Ivo! 

— Šta je? 

— Hoćeš li me pustiti, da plešem s Belinijem? 

— Pa njega nema ovdje. 

— Ali ako dodje? 

— Valjda ste se dogovorili? 

— Ma ne, kako dogovorili? Ali mislim, ako slučajno dodje. 

Profesora je podišla volja, da je oštro upozori, da on ne će trpjeti 
nikakove... ali ne, nikako nije htio da se pokaže uzbudjenim. Valjda 
zbog ovog blesana? On ravnodušno pusti dim: 

— Pleši s kim te volja. 

Opet se zagleda na more. Upiljao je pogled u zelenkasto svijetlo, 
što je treptalo na ulazu u luku. Mislio je, da treba reći Lizi, da nije u 
redu, kad se on sunča, da ona ide s Belinijem u vodu, a kad on podje 
da pliva, da ona s njim ide da se sunča. Ne zato, što bi on bio ljubomoran, 
ali svijet to vidi, pa kako on izgleda pri tome? Morat će se tome već 
u početku stati na kraj. Okrene se k Lizi. Opazio je, kako ona nepre¬ 
stano pogledava na ugao, iza kojega se jutros Belini pojavio. Kad je 
vidjela, da se muž okrenuo k njoj, obrnula se na drugu stranu. Pogledala 
je gore: 

— Vidi, Ivo, kupe se oblaci. 

—• Kupe, kupe. 

— Sigurno će biti opet kiše. 

—• Sigurno. 

Oboje zamuknuše. Nakon nekog vremena opet počne Liza: 

— Sigurno Belini ne će doći. 

Profesor je pogledao na ugao i opazio Belinija, kako se žuri. 

— Čudna li slučaja, — nasmiješi se. — Eno ga, upravo ide! 

Belini je dolazio; u svijetlu ulične svjetiljke moglo se vidjeti, kako 
se brižljivo dotjerao i kosu zalizao. Upravio korake ravno k stolu, pri 
kojemu je sjedjela Liza i njezin muž. 

— Ah, ljubim ruke, milostiva gospodjo, klanjam se, gospodine pro¬ 
fesore! Kao da sam znao, da ćemo se ovdje sresti! 

— I ja ta'kodjer. Klanjam se! — opet se nasmiješi profesor, koji je 
odlučio, da ne pokazuje ni'kakove neprijaznosti prema Beliniju. 

—• Moj naklon, gospodine Belini. — Liza mu pruži ruku. 

Belini je sjeo za stol. Počeo je time, što je pohvalio ovu večer. 
Rekao je, da je lijepa, ali da on inače voli zimske večeri u gradu zbog 
zabava i plesova. Profesor ga je promatrao. U licu mu je ležalo nešto 
lascivno, blazirano, očima je žmirkao i svaki čas bacao poglede na Ližu. 
Kradomice, kao lopovi, spuštali su se ti pogledi niz Lizin vrat, klizili po 
njenim prsima i ustavljali se na njenim bokovima i bedrima. Profesor 
bi mu najradije bio opalio nekoliko vrućih zaušnica zbog tih pogleda, 
ali je Belini bio oprezan, on je svoje poglede znao učiniti gotovo neza¬ 
mjetljivima, ulio u njih neku ravnodušnost, a tek u mikroskopski kratkim 
vremenima mogao se u njima vidjeti sjaj požude. 

Gramofon je opet počeo sa nekim »šlagerom«. Liza i Belini su se 
pogledali i sporazumjeli. Belini ustade i pozove Ližu na ples, »ako go¬ 
spodin profesor dopusti«. Gospodinu profesoru zaista nije preostalo ništa 
drugo, nego da dopusti. 

Bilo mu je čudnovato, što je ljubomoran, a ipak nije zaljubljen u 
svoju ženu. Što više: on je ne trpi, činilo mu se, da bi bio sretan, kad 
bi je se mogao na koji god način da riješi, da mu se vrati njegova slo¬ 
boda, bez koje mu život izgleda sasvim nepoželjan. Predbacivao je sam 
sebi, da se je suviše glupo zaletio u brak. Stvar stoji tako doduše, ali 
on 'je ljubomoran, i sada se radi samo o tome, kako da sakrije i pred 
sobom i pred drugima, da se osjeća slabiji u utakmici s Belinijem. Po¬ 
mislio je, da je pravi uzrok ljubomore povrijedjena taština. Neugodno je, 
kad netko slavi nad nama pobjedu, pa i onda, kada bi nas poraz riješio 
nekog dosadnog balasta. 

Profesor je i.oštro promatrao ženu i Belinija. Njih su se dvoje služili 
na bezobrazan način činjenicom, da je u prirodi dotičnoga plesa ležala 
neka divljačka erotika. Konvencija im je pružila priliku, da počine pravi 
brakolom, pa da jm opet ne mogne niko ništa prigovoriti, a da ne bude 
smiješan. Jer takav je ples. Ono pritezanje, nezamjetljivo stiskanje, ono 
gibanje u jednom ritmu, čija je simbolika bila jasna kao sunce, oni 
posmjesi, ono prokleto Belinijevo lice — sve je to skupa budilo u profe¬ 
soru najčudnovatija osjećanja. Znao je, kako je Liza senzualna, znao je 
kako je taj ples osvaja, a znao je i kako je naivna u tim stvarima. Prava 
provincijalka, koja ne progleda prije, dok ne stoji već pred gotovim 
faktom. Više ,nego sve to, išli su profesoru na živce ljudi, koji su sjedjeli 
pri stolovima i gutali očima Lizino i Belinijevo plesanje. To je bio bolji 
zalogaj za njih, nego li ona smrdljiva riba, što su je dobili za večeru. 
Pri tome je pao po koji sažalni pogled i na njega, bilo mu je, kao da 
čuje neke primjedbe. Podišla ga je volja, da se pobije s Belinijem. Ali 
ipak: što da radi? Takav je ples, a on je Lizi dozvolio da pleše. Kad bi 
on počinio kakav eksces, svi bi se zgražali nad tim, kako netko može 
biti tako glup, te od sitnica praviti skandale. Kada je ples svršio i kada 
se je Liza s Belinijem vratila k stolu, njemu nije preostalo ništa drugo, 
već da se nasmiješi i primijeti: 

— Bravo! Lijepo ste plesali! 

Kad su pošli u sobu, profesor je zašutio kao grob i premišljao, kake 
da pokaže Lizi svoj prezir. Kad je otključavala vrata, spopala ga volja, 
da je surovo gurne u sobu, ali ga je ipak pomisao na takovu orutalnost 
prema slaboj ženi zaustavila. Mislio je, kako bi bilo, da sačeka zgodnu 
priliku, pa da Beliniju za koju eventualnu drzovitost opali nekoliko 

Šamara. 

Ušli su u sobu. Liza se zavodljivo protegnula na krevetu, ali pro¬ 
fesor se pričinio slijep za njeno snubljenje. Mislio je samo na to, kako 
bi mogao da ponizi Belinija. čas mu se ipak učinila nedostojna ova- 
kova borba za žen'ku. Medjutim, on je osjećao, da je to više borba dviju 
taština, i da se radi samo o tome, da jedna od te dvije taštine konačno 
pobijedi, čak je malo i žalio Ližu, ona mu se tu pričinila kao neka žrtva, 
ali opet ju je i mrzio, jer je svojom glupošću tu borbu izazvala. Po nje¬ 
govu mišljenju, ona je trebala Beliniju da pokaže, da svome mužu pri¬ 
daje ogromnu prednost nad njime, i da ga svojim posmjesima sasvim 
uništi. Taj blesan bi to i zaslužio, ali Liza to nije učinila, i zato ju je pro¬ 
fesor mrzio. 

Ugasili su svijetlo i legli. Liza se primakla mužu: 

— Ivo! 

Profesor je bio sretan, što je našao povod, da svoju srdžbu istrese: 

— Šta je? Šta hoćeš? Je li, razdražila se, pa sad dolaziš k meni? 
Ali meni se spava! — U profesorovu je glasu ležalo toliko pridušene 
razjarenosti, da se je Liza iznenadila: 

— Što je tebi? 

— Ništa mi nije. Daj mi mira i spavaj! 

V. 

I sutradan je profesor ustao zlovoljan i namršten. Kad mu je Liza 
prišla, da ga upita, šta je, da se on tako čudnovato ponaša, on se je 
surovo otresao na nju. Kad je izašao iz sobe, da popije kavu, nije ju niti 
pogledao. Lizi ,je bilo nešto teš'ko, stislo je u vratu i u prsima, ona se baci 
na krevet i grčevito zaplače. 

Za to je vrijeme profesor sjedio na terasi i odbijao dimove. Kave 
nije niti dotakao. Bio je bijesan na ;sebe, na Ližu, na Belinija i na čitav 
svijet. Neprestano mu se motao po glavi jučerašnji ples. Najbolje bi bilo 
reći Lizi, mislio je profesor, ako joj se Belini svidja, neka ide s njime do 
djavola, samo on hoće da bude stvar jasna, da znade, na čemu je. Ova- 
kovih sumnja ne može više da podnosi. Belini će se... ah, taj Belini! 
U profesoru je sve kipjelo. Da ga sad negdje opazi, pe zna, šta bi bilo. 

Ustao je od stola i pošao u šetnju. Uputio se u jednu hladovitu 
uvalu uz .more, mjesto, koje mu je bilo vrlo drago. Sivi i bijeli oblaci 
nagonili se nebom, na moru se pjenili valovi i razbijali o golo stijenje. 

Profesor sjeo na jedan kamen i zamišljeno zurio u more. Samo da 
je znati, što bi bilo najbolje učiniti. Jasno je, da mu se Liza otudjuje, ali 
nema još takovih vanjskih znakova, koji bi opravdavali jedan odlučni 

korak. Ako.,on počne Lizi nešto o tome da govori, a ona še samo nasmije, 
što onda? Zato treba još malo počekati. Stvari će već ići svojim tokom. 

Ručak sa Lizom bio je prava muka. Nijesu govorili ništa, profesor 
je nije ni pogledao i nije opazio, da joj se oči crvene od plača. Jelo su 
samo raščeprkali. Profesor je opet pošao nekamo u šetnju, a Liza se 
vratila u sobu. 

Nesnosna ljetna žega palila je kamene ulice, kojima je profesor 
lutao bez cilja. U njemu je bilo neke neshvatljive napetosti i nekoga ne¬ 
mira, koji ga je neprestano gonio nekuda naprijed. Bilo je i momenata, 
kada se profesor začudio, kako sitni uzroci ,u njemu proizvode velike i 
nepodnošljive učinke. Sitni uzroci? Tko bi uostalom znao, da li su baš 
sitni? Profesor je opazio, gdje mu dolaze u susret dva čovjeka, koja je 
jučer vidio na plesu. Kad su ga opazili, jedan je drugom nešto pri- 
šapnuo, a na to obadva prašnuše 41 smijeh. Činilo mu se, da se to njemu 
Smiju, da su se njihovi pogledi ustavili na njemu. Kad su prošli, profesor 
se obazro, očekivao, da će se i oni okrenuti, da još jednom pogledaju 
komični kut ljubavnog trokuta. Ali oni se nijesu obrnuli. U smijehu su .se 
izgubili za nekom ogradom. Profesor je bio nervozan. Ljutio se i na 
cvrkutanje vrabaca, činilo mu se, da mu se i oni rugaju. Njegova uzbu- 
djenost poprimala je sve odredjeniji oblik i sve se više približavala 
srdžbi. 

Na jednom posve zabačenom mjestu van gradića opazi profesor 
malu, prljavu kućicu zatvorenih prozora i priklopljenih vratiju, nad ko¬ 
jima je visjela neka ploča, koja je od starosti već posivjela i na kojoj 
se jedva moglo pročitati »Gostiona«. Valjalo se malo odmoriti. Otvori 
vrata: 

— Dobar dan! ' 

Nitko se ne javlja. U kutu do prozora stajao je sto ša tri stolice, 
od kojih su dvije bile potpuno rasklimane, ,a na trećoj se opružio veliki 
crni mačak ,i drijemao. Na stolu je bila prosuta neka Jekućina, oko koje 
,se okupilo na stotine muha. — Kako 'sam rasipoložen, ovo je mjesto kao 
stvoreno za mene, — pomisli profesor. 

Sasvim .odostrag uza zid stajalo je nekoliko buradi. Profesor .zako¬ 
rači unutra. Sve prazno. Najednom mu se pričini, kao da čuje neko du¬ 
boko, pravilno disanje iza jednog velikog sanduka, kao da tamo netko 
spava. Podje onamo. I doista, iza tog sanduka bio je prostrt ležaj, na 
kojem je spavao neki krezubi starac. Profesor ga prodrma: 

—• Dobar dan, gosparu! 

Starac protrlja oči, pogleda u profesora, kao da mu je nešto 
neshvatljivo. Na njegovu se licu lako moglo pročitati čudjenje: 

— Dobar dan. Šta želite? 

— Ovo je gostiona? 

— Jest, gostiona. 

— Flašu Vina, ako je staro. 

— Jest staro. Otkako mi je zadnji gost došao, nisam novog na¬ 
bavljao. 

— Kad vam je došao zadnji gost? 

— I ne pamtim. 

— Pa od čega živite? 

— Imam sina u Americi. On mi šalje, 

— Pa koga vraga držite gostionu, kad vam nitko ne dolazi? 

— E, pa držim. Ne ću da kradem Bogu dane. Svako mora da ima' 
neko zanimanje. 

Profesor podje k stolu i htjede da sjedne na stolicu, ali kako je 
sjeo, umalo se nije 'pod njim raspala. Jedva je,itnao vremena, da još skoči 
na noge. — Na koncu, pomisli on, zašto da baš ovaj mačak .sjedi na naj¬ 
boljoj stolici? — Šic, macane! — Mačak ga nepovjerljivo pogleda, a 
onda skoči isa .stolice i dostojanstveno odšeta u kut, kao da se osjećao 
povrijedjen. Uto je i starac donio vino, pa se odmah vratio na ležaj. 

Profesor popije prvu čašu na dušak. Stari je medjutim opet za- 
drijemao. Profesor nije mogao da se otme, a da ne rekne: 

— Stari, dobro ti je Bog dao! 

— Može biti, — odgovori starac kroz drijemež. 

Profesor je hjevao jednu čašu za drugom. Zavidjao je tome čo¬ 
vjeku. Cijeli život ovako prospavati, to je skoro isto takova sreća, kao i 
ne roditi ,se. A to je jedina prava sreća. „ 

Doskora je bila prva flaša prazna. Profesora je smetao starčev mir: 

— Stari! Šta spavaš, kad imaš gosta? Nalij mi još jednu! 

Stari je postao zlovoljan: 

— Ma Gospe ti, nalij si sam. Eno ti bureta. Zašto da ja ustajem? 

— Dobro, meni je pravo! — Profesor primakne stolicu buretu, a 
flašu metne na jedan prazan sanduk uza se. Vino mu je ,počelo pomalo 
udarati u glavu. Njegovo rezoniranje ušlo je u akutnu fazu: 

— Profesor! Do vraga, šta je to profesor? Stvorenje krivih nogu, 
upalili prsiju, pogrbljenih ledja, mršavih košćatih prstiju, na kojima se 
vide tragovi crvene tinte. A kakav mu je život? K,od kuće ga čeka 
mala, debela, jezičava žena, dječja derača, prolivena kava, smrad, nered. 
U školi se pravda sa djacima i s ravnateljem, y sebi psuje vladu i mi¬ 
nistre zbog mizerne plaće, a kad dodje kući, svadja se sa ženom i jedva 
sastavlja kraj S/krajem. 1 tako,vuče, vuče i vuče iz dana u dan, iz godine 
u godinu; konačno ugine, .a kolege i djaci drže mu na grobu napamet 
naučene govore. I to je egzistencija! To je užas. A.ovaj stari ovdje 
.spava mirno, blaženo, kao da na svijetu nema profesora. 

Oči mu se zamutile, a obrazi gorjeli od vina. Poviče iza glasa: 

— Stari, boga ti, ne spavaj! 

Stari nije ni oči otvorio. Okrenuo se na drugu stranu i lijeno 
smrsio: 

— Ne viči. Eno ti bureta, pa toči sam. 

Profesor nastavi da pije i da rezonira: 

— Lako je tebi, stari! Ti si ovdje miran, a mene žena vara. Ja 
joj više ne valjam. A ja nisam loš. Nisam loš mužjak. Bolji .sam nego 
Belini. Pa zašto se onda petlja s ovim zalizanim balonjom? 

Profesor udari šakom o sanduk, da su skoro daske popucale: 

— Znade ovaj Belini svoj zanat. Eto, mene sad nema kod kuće. 

Ovdje 'sjedim i pijem, a on je namamio Ližu u svoju sobu. Njoj je malo 
neugodno u početku. Ogledava se plašljivo po sobi. Pogled joj se za¬ 
ustavi na jednoj ‘slici nad mekanim zavodljivim minderom. »Belini! Kakva 
je ono slika?« »Ah, milostiva gospodjo, jeste li kada čuli za Ledu? 
Vidite, ona žena, što sjedi u travi uz vodu, što je Stisnula bedra i rdke 
prekrstila na prsima, .pa plašljivo i požudno gleda na labuda, koji prema 
t njoj plovi, ono je <Leda. A onaj labud, ono je Zeus. Znate li tu priču?« 
Približili se divanu. »Ah, milostiva 'gospodjo, izvolite sjesti, ja ću vam 
pričati priču o Zeusu i Ledi.« A Liza, kakva jest, guta njegove riječi. 
Njegove ruke klize po njenim ,punim ramenima, traže njena prsa i ona 
jedva uspijeva,, da se obrani od nekih njegovih suviše drzovitih pokreta. 
,A on .se priljubio uz nju, ona osjeća na obrazu njegov topli strastveni dah 
i ne može više da ise brani. Ona popušta, popušta, pđpušta sve to više 
i... Boga mu, dosta je! To se više ne može podnijeti! — 

Profesor iskoči sa stolice. Osjećao je neku olovnu težinu u udo- 
.vima, a u čelu mu nešto kucalo: 

— Stari, diži .se! Ne ćeš do smrti spavati! Ode ja! 

— Hajde, hajde, već 'si mi dodijao! — dohvati stari. 

— Da ti platim. 

— Pa plati! 

— Ne znam, koliko sam popio. 

— Ne znam ni ja. 

— Evo ti sve, što je kod mene. Evo dvadeset banki! Hoće li biti 
dosta? 

— Hoće, ako nema više. 

Profesor ostavi novac i izjuri 'napolje. Noge mu bile kao olovo, 
ali on se žurio, koliko je mogao. U nj je ušla fiksna ideja, da će sada 
zateći Ližu i Belinija in flagranti. Samo naprijed! Ne pazi ni lijevo, ni 
desno, ali ovo će dvoje da zapamti! Profesor je u nekoj strašnoj srdžbi 
stiskao šake. Približio se već hotelu. Izdaleka je opazio, kako je jedan 
muškarac izašao iz gostione, ali bio se već spustio sumrak, pa nije 
mogao iništa tačno da razabere. — Ali sigurno je to bio Belini, pasji 
sin! — Ništa zato, ništa, on će već učiniti kraj ovoj glupoj komediji. 

Ušao je u hotel, gotovo teturajući. Vrata je tako za sobom zalupio, 
da je gazda od praska skočio sa stolice, |kao da ga je neko ubo iglom. 
Gazda se još nije od čuda pravo ni .razabrao, kad odozgo, iz prvog kata, 
dopre ovamo, neka strašna ženska krika, .neki udarci, neke muškaračke 
psovke. Gazda pojuri gore, i imao je zašto. 

Liza je bila sva zaplakana, kose joj raščupane, stvari ležale po- 
razbacane po podu, a 'profesor lupao šakom o sto i vikao: 

— Nisam ja budala, iako sam profesor! Ne ćeš ti mene za nos 
vući! Napolje! Belini te čeka! Napolje, bludnice! 

Gazda se plašljivo približi od straha izbezumljenoj Lizi i pri- 
šapne joj: 

— Ne plašite se, draga gospodjo! Vidite, opio se. Proći će to. Ja 
ću vam dati drugu sobu. Hodite brzo! 

Liza je poslušala i izgubila se u hodniku. Pred vratima sobe sku¬ 
pila se služinčad, i svako od njih imao je ponešto da kaže o ovome 
skandalu. Profesor kao da nije ,ni opazio Lizin odlazak. Sada je bio očito 
zabavljen nekim drugim mislima i uzrujano je 'šetao gore 'dolje po sobi, 
skrstivši ruke na ledjima. Mora da mu je odjednom sunulo nešto u glavu. 
On podje teturajući k ormaru, izvadi šešir, natuče ga tia glavu i izadje. 
Svi mu se ugnuše s nekim respektom. 

— Čuvajte, može pasti u more! — primijeti kuhar. 

— Ne će, pošao je uzbrdo, — umiri ga sobarica, koja je pogledala 
kroz prozor. 

Svjež je zrak dunuo profesoru ^ lice. To mu je bilo ugodno, malo 
ga je ublažilo. Bio je .zabavljen svojim mislima: 

— Da, to je onaj.vrag. Mi profesori nismo ljudi od ovoga svijeta. 
Za nas se ne radjaju lijepe žene. Jer evo, ovaj naš način osjećanja života 
— ,pri tome.se profesoru utisnuše u mozak i jezik Horacove riječi, te on 
oštro skandirajući promrmlja: — terrarum dominos evehit 
a d d e o s. Eto ti profesor! — nastavi on dalje svoje rezoniranje. — Ne 
može ni na šta da pomisli, a da na nj’ ,ne uzjaše kakav glupi citat. Jadnik. 
Ali i'pak, dobro ono rekoše: terrarum dominos evehit a d 
d e o s, a to ,se odnosi na ono naše osjećanje života. Tako je, dobro su 
rekli. Napravio sam od profesora Boga, sad još preostaje, da napravim 
od Boga ,profesora i onda je sve u redu. 

Profesor je prošao pokraj neke birtije, iz koje je dopirao raskalašen 
smijeh. — Eh, tu još moramo svratiti, — pomisli on. Otvori vrata i 
opazi u kutu nek'oliko mornara, kako se rugaju nekom grbavcu. Podje 
k jednom stolu, udari šakom o dasku i poviče: 

—• Deder, majko, raćije! 

Krčmar dodje k njemu i nekako ga sumnjivo pogleda: 

— Šta izvolite? 

, — Rakije da mi doneseš! 

Profesor je mrmljao neprestano i skandirao: Ide u redu. Terra¬ 
rum dominos evehit ad deos. 

Kad zdepasti krčmar donio rakiju na stol, on ga povuče za rukav 
i reče: 

— Gazda, sve je u redu! 

- Šta je u redu, gospodine? 

— To se tebe ne tiče. 

Profesor nagne flašu, iskapi je i poviče: 

— Drugu da mi doneseš! 

Kimao je glavom i osjetio želju da digne ruku i kažiprst. Čas 
kasnije, popivši i drugu flašicu rakije, on se okrene mornarima i drekne: 

— Znate li vi tamo, zašto ste na svijetu? 

Grbavac, na kojemu su mornari vježbali svoju jduhovitost, 
odgovori: 

—• Ne znamo! 

Profesoru se počeo plesti jezik, ali on skupi sve sile, da im rekne, 
što mu je bilo na srcu: 

— Onda da vam kažem. Vi ste na svijetu zato, da mene slavite, 
štujete i ljubite i tako u nebo dodjete! 

Mornari prasnuše u smijeh, a i profesor se nasmija. Ali njegov je 
smijeh bio strahovit. Zabacio je glavu, otvorio širom usta, čitavo mu se 
tijela previjalo u grčevima smijanja, suviše se nagnuo natrag i zajedno 
sa stolicom ljosnuo o zemlju. Nije ni pokušao da se digne, već je i na 
zemlji nastavio svoj strašni smijeh. 

Ne'ki se gosti nastaviše smijati u sav glas, a neki se pomalo uozbi- 
ljiše. Bilo im je čudno, što se taj čovjek toliko smije. Pokušali su da ga 
dignu, ali on im se neprestano otimao i smijao se. Netko reče, da bi ga 
trebalo odnijeti kući. 

Jedan ga mornar prodrma za ramena i upita: 

— Gospodine, gdje stanujete? 

— Ha, ha, ha, ha, je li ja gdje stanujem? Na nebu i na zemlji i na 
svakom mjestu. 

I opet strahovit smijeh. 

Konačno se jedan starkelja dosjeti, da je toga čudnog svata svakog 
jutra vidjevao na terasi hotela »Sloboda«: 

—• Čini mi se, da je ovaj iz »Slobode«. 

— Irebalo bi, da ga povedemo onamo; poginut će ovdje od 
smijeha. 

— Pa i valjalo bi. 

1 eškom ( su ga mukom digli sa zemlje i izveli iz lokala. Čim su izašli 
na ulicu, on im se istrgne iz ruku, pa zatetura malo naprijed. Htio je 
valjda da poskakuje, ali mu to nije moglo da uspije, noge nijesu htjele 
da slušaju. Stao je balansirati ovamo onarrio i širiti ruke po zraku, ne¬ 
prestano nabijajući odostrag šešir u čelo. Pri tom je zapjevao, što je 
glasnije mogao, neku lascivnu prostonarođnu pjesmu. 

Pjesma je jeknula praznim ulicama, a za njom grohotan smijeh kli¬ 
pana, koji su izašli iz birtije. Dva jaka mornara povela su profesora i 
malo pomalo nadjoše se pred »Slobodom«. On je već odavno zašutio, 
počeo gubiti snagu, glava ,mu klonula na prsa, izgledalo je kao da ispava. 
Samo tu i tamo promrmljao bi po koju riječ, koju nijesu razumjela ni ona 
dvojica, koja su ga podbadala. Jedan je stariji mornar pošao u hotel i 
gazdi razjasnio sve. Doskora su oba izašla na ulicu. Gazda je kimao 
glavom: 

— Da ga djavo nosi! Već sam počeo da se bojim, da mu se nije 
štogod desilo. 

— Šta bi mu se desilo? — upita netko. 

— Pijan čovjek pa Bog! — rezolutno prihvati jedan mornar. 

Gazda je ljudima pokazao sobu i oni povedoše profesora u prvi 
kat. Mnogo su se namučili, dok su ga uzvukli uza strme stepenice. 
Kako su ga položili na krevet, onako je i ostao. Kao zaklan. 

VI. 

Mutan je dan gledao kroz prozor u sobu, kad se je profesor su¬ 
tradan probudio. Sitne kapljice kiše udarale su u okna, vjetar je zavijao 
u dimnjacima, a iz daljine, .kroz zidove, dopirali su u sobu zvuci klavira. 
Profesor se osjećao sav slomljen. Bio je umoran i klonuo. Tko ovdje 
igra tako lijepo? pomisli on. Doista, to je pijev na tipkama. 

Profesor je opet sklopio oči i prepustio se sanjarenju. Bilo mu je, 
kao da se pri blijedom svijetlu lampe nalazi u nekoj maloj, skromnoj so¬ 
bici. U peći pucketaju ugarci, a oko kuće duvaju hladni vjetrovi, mrak se 
spustio na zemlju i sve pokrio svojim crnim plaštem. Zidovi njegove ko¬ 
libe, tresu se pod jakim udarcima vjetra. Do njega sjedi neka mlada žena, 
sasvim slična Lizi, sva se privila uz njega, kao da se boji tajanstvenoga 
huka sjevernjaka i njegova sablasnog šuma u krošnjama stoljetnoga 
hrašća. U daljini na tornju otkucavao sat. 

Profesor lako predje rukom preko očiju i htjede da nadje Lizinu 
ruku, ali krevet do njega bio je prazan. Glasovir je utihnuo i tek sada 
počeo se profesor pomalo sjećati jučerašnjeg dana. Sve mu se pomiješalo 
u glavi: njegov ljubomor, Liza, Belini i neke neugodne scene. 

Netko pokuca na vrata. 

— Naprijed! 

Gazda hotela proturi plašljivo glavu: 

— Gos'podine profesore, vaša je žena ... 

— A gdje je moja žena? 

— Otputovala je. 

— Kako otputovala? S kime? 

— Sama. Otputovala jutros parobrodom. 

— No dobro. Pa šta hoćeš? 

— Ostavila vam je pismo. 

— Daj ovamo! 

Profesora je vijest o nenadanom odlasku njegove žene vrlo uzru¬ 
jala. Jučerašnji skandali oštro su mu iskočili pred oči. On nervozno 
otvori kuvertu i rastvori veliki list papira, pa kom je stajalo napisano 
samo nekoliko .riječi: »Ne mogu više. Odlazim roditeljima. Liza.« Pro¬ 
fesora nešto zapeklo u prsima, bilo mu tako pri duši, da bi si najradije 
kose počupao. Osjećao je veliko sažaljenje prema Lizi i veliko gadjenje 
prema sebi. . 

Počeo je opet da se razdire dubenjem: 

— Svo moje ponašanje prema njoj bilo je i glupo i djetinjasto. Sve 
mi se to sada čini čudno i nemoguće. Otišla je roditeljima. Imala je 
pravo. Tko može da izdrži uz jednoga ludjaka kao što sam ja? Žgriješio 
sam prema njoj, gledao sam u ,njoj neku sitvar, koja će mi život učiniti 
udobnijim. Liza! Ona je tako naivna, ja sam trebao da je vodim, da je 
zaštićujem, da joj budem mu^ i otac, a kad tamo ja sam joj samo zagor¬ 
čavao život svojom zagrižljivošću i praznom taštinom. Onda mi je bilo 
još i krivo, što je nastojala da se malo zabavi s nekim drugim. Ja sam 
kriv. Siromašno dijete! Da je ovdje, pao bih pred njom na koljena, molio 
bih je, da mi oprosti, da će odsada jedina svrha moga života biti to, da 

je učinim sretnom. Rekao bih joj, da sam imao krivo, ali sve hoću da 
okajem, rekao bih joj, da je ljubim, da me ne ostavlja, da sam čvrsto 
odlučio... Čvrsto odlučio! Šta to znači kod čovjeka kakav sam ja? 
Jedan momentani prohtjev na temelju jedne momentane impresije, jed¬ 
noga štimunga,. Ali bilo kako bilo, sada sam to odlučio, a šta će biti, 
vidjet ćemo. Liza 'će mi oprostiti, to znam, ona je dobra sirotica! Ja 
sam je strašno uvrijedio. Ponio sam se prema njoj kao živina. 

Dok su mu se još ovake i slične misli rojile glavom, profesor se 
digao s kreveta, poravnao odijelo i otišao na zajutrak. Raspitao se, kada 
polazi slijedeća ladja, i'bio je sretan, što je još iste večeri mogao da se 
.ukrca na jedan trgovački brod. 

Cijeli dan osjećao se nemiran i potišten, uzrujano hodao ulicama i 
morskim žalom skrstivši ruke na ledjima. Tvrdo je odlučio, da svoju 
namjeru izvrši što prije, dok je još u ovakvom raspoloženju, i bio je 
siguran, da će mu Liza sve oprostiti i pomiriti $e s njime. 

Kada je pošao na brod, gazda je hotela gledao za njim i kimao 
glavom. Razgovarao je s brijačem o jučeranjem skandalu. Brijač se 
nešto zamislio i onda odmahnuo rukom: 

— Ja uvijek velim, da su profesori luckasti ljudi! 


JEAN RICHEPIN: ZGODA S DRUGOGA SVIJETA 


(Svršetak) 


XIV. 

ZARUKE. 



tarac svećenik održao je riječ te sutradan doveo Jeannu, a ona kao 


luda poletjela prijateljima u zagrljaj. A ipak prijatelje snašla nepri¬ 
lika, uza svu radost, što su je opet našli. 

Jeanna je bila gola golcata. 

Tomu se je dosjetila istom onda, kad je prošlo prvo uzbudjenje, te 
se stala crvenjeti, buniti, obarati oči. Nije znala, šta bi. Jean i Marius 
nisu se više us'udjivali da je pogledaju. Bilo je to u isti mah i smiješno i 
milo. 

Naposljetku se obojica dosjetila istomu, te joj dobacili svoje kapute 
i ona se njima nekako pokrila. 

Starac je svećenik nestrpljivo promatrao taj prizor, nedokučiv 
njemu. I zaista, on je izvršio svoje obećanje, te je došao da zaište, neka 
i tudjinci izvrše svoje. Objasnio im, kako je nastao čas, da napolju odi¬ 
graju svoju ulogu Duha, kako bi da ojačaju svojemu savezniku utjecaj i 
sami da inognu otići napokon s otoka. 

Ali kako bi? Jeanna mora ostati sakrivena u svetoj spilji, da 
izmakne divljačkoj potrazi. U drugu ruku, treba da se Duh mogne po¬ 
kazati. No ipak ne mogu Jeannu ostaviti sa'tnu samcatu. 

— Jedan će od nas ostati ovdje s vama, — rekoše joj prijatelji. 

Koji će ostati? Koji će otići? Ni jedan od njih nije imao junaštva, 
da se od svoje volje žrtvuje. 

Starac svećenik, kad je mogao da odluči i da odabere druga za prvi 
dan, sav se zapanjio. Uzeo se pitati, je li mu bolji početak, ako pokaže 
jačega, ili lukavijega. 

— Jeanne, — reći će junački Marius, — vi morate da odlučite o 
svojem udesu. Onaj od nas, koji podje odavde, možda se ne će vratiti. 
Onaj, koji bude ostao, sve ako i nadje smrt u toj spilji, uživat će barem 
najveću slast, što će umrijeti uz vas. Jeanne, vi ste nam rekli jedne ve¬ 
čeri, da ćete vi sami odabrati izmedju nas. Ja se ne bih nikad usudio da 
vas podsjetim na tu riječ. Ali danas iziskuju prilike, da je vi održite. 
Jean i ja obožavamo vas; ali mi smo pripravni na sve žrtve. Vi znate, 
šta smo mi prisegli; znajte pouzdano, da ne ćemo pogaziti. Onomu, ko¬ 
jega ne zadesi sreća, da biste ga vi voljeli, bit će mu bar utjeha, da se je 
žrtvovao za sreću drugomu. Birajte, Jeanne, mora da bude. 

— Jest, — nadoveže atlet, — mora da bude. 

Jeanna je bila u velikoj neprilici. Osjećala je u isti mah i stid, da bi 
očitovala ljubav za jednoga, i kao neku grižnju savjesti, što će razjaditi 
drugoga. Nije se zato usudjivala da otvoreno izjavi svoj izbor. Jer ona je 
žalibože već bila odabrala. I Marius je to jasno razabrao, kad je ona, _ 
gotovo postidjena, bez ijedne riječi, otišla i stisla ruku Jeannu Piouxu. 

Ljuta li jada! Siromah Marius! Stoji on, oborena čela, spuštenih 
luku, troma tijela. Gorko premišlja o svem, čemu se je nadao i što je 
nestalo. Na pameti mu lebde slatki sni o sreći i propadaju jedan po jedan, 
kao uvelo cvijeće, kao ubijene ptice. 

A kako bi sa Jeannom bio radostan, sretan, dobar! On, skitnica, 
pjevač, pelivan bez kučeta i mačeta, on, koji se je pržio na svim suncima 
pustolovine, kvasio se na svim kišama bohemskoga života, činio se na 
svim vjetrovima nevolje, unaprijed si je bio udesio mio život; u sanji je 
bio položio temeljac kamen svojemu ognjištu, sabrao mahovinu za svoje 
gnijezdo. Gledao je sebe tiha, smirena, odana ljubljenoj'ženi, a svojega 
se pelivanstva sjeća, kad bi da pozabavi lijepe male dugokose Mariuse. 
Stvorio si je cio raj, nježni i topli raj jesenske ljubavi, sjetni i slatki vrt 
s požutjelom travom, s drvećem koje se je pozlatilo, s nebom u mekom 
grimizu. 

I svega toga, sve te radosti, svega toga spokoja, toga ognjišta, gdje 
bi ogrijao umorno tijelo, toga srca, u koje bi izlio svoje prepuno srce, te 
obožavane žene, te ljubljene djece, toga edena, što je nazrijevao, mora 
da se odrekne; mora se smiriti s tim, da opet podje samotnim putem, bez 
svrhe, bez odvažnosti, bez nade. S onom srećom, koju je sastao kao 
putnoga druga, mora da se rastane na prvom zakretu. 

Marius nije mogao da izdrži. Briznuo u plač. 

Ah, da mu je Jeanna u taj čas rekla: »Ja te ljubim!«, srušio bi se 
od nagle opojnosti! Odgovorio bi joj: 

— Hodi, da odemo! Ja ću znati da te hranim, da te branim, da te 
usrećim. Ne bojim se nikoga! Pobijedit ću cio svijet! pridobit ću sav 
svijet; igrat ću pred suncem, ako treba; pjevat ću pjesme mjesecu; 
skakat ću sve do oblaka; prometat ću se u nebesima! Hoćeš li, da eska- 

motiram dvije zvijezde i da tebi načinim naušnice, ili Saturnov kolobar, 
da tebi načinim prsten? Kazuj, zapovijedaj, ja sam lud! 

I tako od očaja, od ludila srce mu gotovo puče, kao srž u hrastu, 
kad nabuja sokom. 

Ali Jeanna ne reče ništa.' Neprestano ona stiskuje ruku atletu, koji 
obara oči, gotovo postidjeli bolom Mariusovim. 

Osjeća on zaista, da je to kao neka kukavština, što on pušta prija¬ 
telja u toliku jadu. Razumije on veličinu te žrtve, što se iziskuje od Ma- 
riusa, i možda on sam ne bi imao jakosti da je izvrši. Ali u drugu ruku, 
kad vidi, da se Jeanna ne protivi tomu, osjeća on na dnu duše tajnu 
radost, koja mu ne da da išta učini. 

Jeanni se pak u toj prigodi, koju ona nije tražila, ostvarile tajne 
žudnje. Ona volije Jeana nego Mariusa. To je kob, kojoj se ona ne može 
oduprijeti. Kad pomisli na veselu ćud Mariusovu, na odanost njegovu, 
na usluge, što joj je iskazao, prekorava se, što ga ostavlja. Ali zar ona 
nije kazala, da će se jednoga dana odlučiti za jednoga ili za drugoga? 
Onaj, kojega će odbiti, zar nije trebao da bude pripravan na taj udarac? 
Tako joj je pamet mudrovala, da umiri grižnju u srcu. 

Marius ih pogledao i razumio njihovo držanje. Vidi, da mu nema 
nikakve nade. Osjeća, da je šutnja Jeannina prema njemu ljubavno očito¬ 
vanje Jeanu. Veli sam sebi, da bi napokon i on na prijateljevu mjestu 
radio svakako isto kao i on. Svlada suze, ojunači se opet, podje k njima 
i reče: 

— Ta ja vidim, vi se prejako ljubite, da bi... 

Jecanje mu prekinulo glas. 

— Marius, — Jeanna će, — dobri moj Marius! Ne plačite! 

— Starkeljo moj, — Jean će mu, stiskajući ga u zagrljaju, — je li, 
da sam ja kukavac? 

— Nisi, — odgovori čestiti čovo, — nisi! Ti si vrlo sretan, to ti 
je sve! 

I bez ijedne gorke riječi podje on za starim čarobnjakom, koji je 
bivao sve nestrpljiviji. 

— Ne, ne, — dovikne mu odjednom starac. — Duh ne odjeven kao 
Oui-Oui. Duh sasvim gol. Duh tetoviran. 

Marius ga razumio te se za kamenom svukao. Ostavio samo komad 
rupca, da ne bude u Jeanninim očima nepristojan. 

— Zbogom, — reče onda paru, što ostaje. — Utješit ću se radeći 
iza sviju sila za vas. 

— Marius, — zaviče djevojka, — vi ste najbolji čovjek. Vi ste dobri. 
Opraštate li nam? 

— Šta bih vam opraštao! Ta ja se ne srdim na vas, kunem vam se. 
Za dokaz, da sam dobre volje, evo vam smiješne misli. Obucite moju 
odjeću, to će biti smiješno. 

— I to će me obraniti od hladnoće, je li ? ... 

— I to će mene jako zadovoljiti, — priklopi on odlazeći s krupnim 
suzama u očima. 

XV. 

KRVAVA SVADBA U GROBU. 

Jean i Jeanna se sasvim iznenadile, kad su ostali sami, zajedno 
slobodni da se iskreno razgovaraju. Ta ih je sloboda bunila, te isprva nisu 
mogli ni riječ da izuste. Pogotovo Jean, nespretniji u ljubavi nego u ičem, 
čuti i gotovo je hladan, ne zna, kako bi zapodjeo razgovor, a ipak želi da 
iskaže Jeanni svu sreću, što osjeća. Jeanna pak pravo sudi, da je i odviše 
jasna bila u svojim ljubavnim očitovanjima; misli, da je njen izbor za¬ 
vrijedio neku hvalu, i očekuje tu hvalu. Oboje su dakle u neprilici jedno 
od drugoga. 

S onom divnom vještinom, s kojom ženske znaju da odlučuju u 
nezgodnim prilikama, našla Jeanna način, da otpočne razgovor. 

— Mene je strah, — zaviknula odjednom. 

— Od čega strah? — zapita atleta. 

— Pa od svega, što nas okružuje. Evo, tamo dolje, tamo gore, 
gledaj, kako se miče. Čini mi se, da su životinje. Zar ti ne vidiš? 

I ona mu pokazala koraljne vijuge, po kojima od svijetla s baklje 
igraju i krevelje se prikaze. 

Ali on ne gleda. Misli o spilji, o utvarama! U onom, što mu je 
Jeanna kazala, vidio je samo jedno: da ga je Jeanna tikala. Od toga no¬ 
voga dokaza ljubavi suknula mu krv u obraz. 

U isti mah osjeća Jeannu tik uz sebe. Ruke im se smiješale; prsa im 
se dodiruju. On broji ljubljenoj svaki kucaj srca; pritiskuju ga te divne* 
grudi, uzbudjene, što se nadimlju i smiruju uz ljupke kretnje; taj ga dodir 
raspaljuje; on joj roni do dna u oči; od ljubavi tone u žarki, nijemi zanos. 

— Zašto mi ne odgovaraš? — pita Jeanna. 

— Pa odgovaram, ja... 

I on je stisnuo u zagrljaj. Taj je nijemi odgovor bio tako energičan 
tako zaljubljen, tako pun želje, te se Jeanna, koja je malo prije bila po¬ 
vjerljiva, gotovo uplašila. Protivila se zagrljaju, uzmakla, te će reći: 

— Jeane, šta vi to radite? 

— Oh, — zaviknu on, — oprostite, gospodjice Jeanne, nemojte se 
ljutiti! Zašto me ne tičete više? Tako sam sretan bio! tako sam se po¬ 
nosio! ta smislite! Od onoga časa, kad ste mi ukratko izjavili, da me 
ljubite, od toga opojnoga časa zar sam vam i mogao da zahvalim? A 
sada, kad smo sami, sada, kad mogu napokon sve da vam kažem, sada, 
kad mi je srce prepuno, obasuto svim vašim dobrotama, kad se nadimlje 
od sve moje ljubavi, kad se usudjuje da se javi i otvori vama, sada... 

— Oh, oh, dragi moj Jeane, — uteče mu u riječ djevojka, — kakav 
ste brbljavac postali vi! 

— Ta to je zato, jer vas ljubim! 

— A zar ja, ti derište, — opet će ona, — ne ljubim tebe? 

I ona ga smijući se potegne za bradu. 

— 0, hvala, hvala, gospodjice ... 

— Šta! gospodjice! ja tebe tičem, a ti meni govoriš: vi! 

— Jeanne, moja Jeanne, ja te ljubim! 

I usne im se združile u poljubac. 

Ali još jednom uzmakla Jeanna, kao uplašena. U času, kad htjede 
da popusti svim svojim željama žene, opet je obuzeo sav stid mlade 
djevojke. Kad je osjetila na ustima žarka usta ljubeznikova, zastrepila u 
isti mah i od straha i od ljubavi. Boji se onoga, čemu se nada. Čini joj se, 
da vino ljubavi udara atletu u glavu prežarko i preomamno. 

— Budimo pametni! — reče ona. 

Bili su zaista pametni. Nastala mrtva tišina. O čem bi i mogli da 
govore, nego o svojoj ljubavi! Ali takve šutnje samo potpiruju vatru, 
koju bi da gase. Ako ne govore, ne misle manje. Naprotiv, misle još i više. 
Želje se uzbudjuju u snu. 

Nakon kratkog časa, uza svu valjanu odluku, da budu pametni, opet 
se zbližili. Ruke im se splele, ne pitajući nikoga za dopuštenje, a djevojka 
prirodno naslonila i opet glavu miljeniku na prsa. 

Ali on je za te šutnje ipremislio neke tužne misli. 

— Sirotice moja Jeanne, — reče privijajući je u zagrljaj, — šta će 
biti od nas? Mene je žalibože strah ... 

— Strah! Ah, to mi je, dragi moj Jeane, prvi put, da od tebe čujem 
tu riječ! 

—• I nikad me zaista nije bio strah, dok se je ticalo mene i dok 
sam mislio da sam moćan dočekati opasnosti, koje bi ti mogle zaprijetiti. 
Ali sada, ne znam zašto, čini mi se, da te ne mogu braniti. Ako nam je 
ovdje, u toj spilji, umrijeti od gladi, šta tu ja mogu pomoći? Ne mogu se 
boriti s tim. 

— To nije razlog za strah! 

— Kako me ne bi bio strah za tebe, ljubo moja, za tako mladu, 
lijepu, kad si izvrgnuta takvim ljutim nevoljama? 

— Pa iskopat ćemo se mi iz njih! Ti si ptica zloslutnica! Ja na¬ 
protiv imam povoljnih slutnja. Marius će nam donijeti hrane. Ostat ćemo 
ovdje nedjelju dana. Onda ćemo jedne lijepe noći otići. I smoći ćemo već 
da odemo s otoka! Otići ćemo, ako hoćeš, u Sidney ... 

— U Sidney? A kojim putem, draga moja? Kojim brodom? Dijete! 

— Otići ćemo, velim ti, ja znam pouzdano. Po tom moru izmedju 
otočja ima mnogo obalskih brodova, koji trguju s Australijom. Oni će nas 
primiti! Marius, a pogotovo ti bit ćete izvrsni mornari. A ja ću kuhati za 
momčad, ako treba. Ali mi ćemo otputovati; otići ćemo, postići ćemo! 
To će biti radost! To će biti sreća! Meni je, kao da sam je se već do¬ 
kopala ! 

— Oh, da bi istinu govorila! Oh, radosti li! Kako bismo bili sretni! 
Kako bih ja radio svom snagom, od svega srca! Jer ja ne ću ostati pe¬ 
livan, znaš i sama. Ne ću da ti budeš komedijaševa žena. Naučit ću kakav 
zanat. Ne znam ni jedan valjano, ali započinjao sam da učim nekoliko 
njih. Moći ću da budem kovač, kolar, tesar. Jak sam. Bit ću odvažan. I 
zar me ne ćeš ti podržavati, krijepiti, ljubiti? Kakav ćemo lijep život 
provoditi! Kad se naveče budem vraćao kući, nalazit ću kod kuće moju 
Jeannu, moje male Jeannette i Jeannote; i za odmor snažno ću ih grliti. 

— Kao sto tebe Jeanna grli u ovaj mah, — odgovori djevojka i pre¬ 
siječe mu riječ poljupcem. .... 

— O Jeantie, obožavana moja, ne grli me tako! Od toga bih da 

poludim. A onda, znaš, to mi uzbudjuje stravu. Kad pomislim na svu onu 
sreću, što mi obećavaš i o kojoj ja sanjam, čini mi se, da je to odviše, 
da to ne može biti i da će sve to nestati; i još strašniju gledam zbilju, i 
mene je strah! Oh, da izgubim tolike radosti, strahota je! Da nazrern 
nebesa i zapadnem opet u tu noć, i da se nadjem u tom grobu! 

_ Sada me ti plašiš. Ako ti istinu govoriš! Ako nam je umrijeti 

ovdje! Oh, ja ne ću, da ti umreš! Ja ne ću da umrem! Ja hoću da živim 
s tobom! Ja te ljubim! Ja te ljubim! 

Još se žarče privila uz njega. Dah im se smiješao, udovi im se 
isprepleli; žedjaju jedno za drugim. 

— Strah me je od smrti! — ponavlja Jeanna. 

I nagla se k Jeanovu uhu te mu sasvim tiho, sasvim tiho prošaptala, 
ali žarkim glasom: 

— Ako moramo da umremo, hoću prije smrti da budem tvoja! 

Jean joj odvrati mahnitim zagrljajem, poljupcima, isprekidanim je¬ 
canjem; i u uzdasima, krikovima, milovanju i ujedima tijela im se zdru¬ 
žila i svalila na crveni pijesak u spilji. 

Taj im grob bijaše svadbena odaja. 

Kad se probudiše iz omame, baklja je bila gotovo đogorjela. S ruba, 
na koji je postavljena, kaplje kap po kap gusta smola. Dimno svijetlo 
trepti, te po stropu titraju drhtave sjene. Otvor na podzemlju zapao u 
tamu. 

_ oh, — reče Jeanna, — kako se mrači! Nestaje svijetla. Ako se 
Marius ne vrati odmah, zapast ćemo u pomrčinu. 

— Potražit ću, ima li još koja baklja za kamenom, — odgovori 

Jean. 

— Hoćeš li da me ostaviš samu? 

— Hodi sa mnom, draga moja, hodi! No donde su dva tri koraka! 

— Ne ću, idi, nisam plašljiva. A onda, umorna sam. Volijem ostati 
ovdje i ležati na zemlji. Odmaram se. Ostati ću uz svijetlo. Ti ćeš mi 
samo govoriti! 

Ispružila se bezbrižno, okrenula k ulazu u spilju ledja te gleda 
ljubeznika, kako obilazi i traži najprije sprijeda pod kamenom. 

— Ne vidim ništa, — reče atlet nakon časka. — Možda je na drugoj 
strani. Pretražit ću tamo. Tebe nije strah, čedo moje Jeanne? 

Kako mu nije odgovorila, okrene se on i smotri, da je zadrijemala. 
Dobaci joj poljubac i ode na drugu stranu kamena, hodajući na prstima, 
pazeći da ne miče šljunak, da je ne bi probudio. 

Tišinu u spilji buni samo dalek žubor jezerski i tiho, mirno dihanje 
djevojčino. Jedan ili dva puta učinilo se Jeanu da čuje neku nejasnu buku; 
ali nije pazio na to. Zacijelo to zuji kakav kukac, podrhtava lijana na 
stropu, pljuska curak vode. 

Jeanu nije bila ni nakraj pameti opasnost. Mislio je o samim slasti¬ 
ma, o sreći, kojom ga je malo prije obdarila Jeanna, o budućnosti, koju 
sadašnja radost pozlaćuje nadom. Buka mu se učinila kao da je dah po¬ 
ljupca, koji je poletio Jeanui s usana, da padne na usne njemu. 

U zao čas, to dolazi Barbellez. 

Krenuo je s dvadeset i pet ljudi u potragu za bjeguncima. Stravom, 
koju je zadavala njegova četica, i darovima, kojima je obdario divljake, 
doznao je najprije za otmicu Jeanninu, a onda, da ju je ugrabio starac 
svećenik. Kad je staroga lupeža uzeo ispitivati i zaprijetio mu smrću, on 
mu i sam otkrio skrovište. 

Marius je na svu sreću svoju bio otišao iz čarobnjakove kolibe 
prije dolaska stražmeštrova. Ali kako je bio po prirodi radoznao te htio 
da se okoristi slobodom i razmotri kraj, da vidi, ne bi li se mogli izbaviti 
i bez opasne pomoći starčeve, nije se vratio pravcem u spilju. A i prtio 
je živež, baklje, užeta, oružje, što mu je sve usporavalo hod. 

Barbellez dakle stigao prije njega. Ali stražmeštar je r>o kazivanju 
izdajnikovu, koji mu je prodao tajnu, bio uvjeren, da će u zamci uhvatiti 
u isti mah i oba bjegunca i kćer. 

Nije ni sanjao, da bi ona bila s njima od svoje volje. U svojem 
profuskom mozgu, koji je bio navičan da vidi zločinstvo, mislio je, da 
su se ta dva robijaša lukavštinom domogla Jeanne i zarobila je, da se 
u nevolji posluže njom kao taocem. 

Nije dakle htio da provali u spilju sa svim svojim momcima. 

— Vraga! — mislio je, — ako ta dva moja obješenjaka budu vidjela, 
da su opkoljeni i da će sigurno poginuti, za osvetu će mi ubiti kćer. 
Kadri su da to učine, gadovi! 

Ostavio dakle svoje momke na ulazu u podzemlje i oopeo se sve 
do otvora u spilju, a za njim samo starac svećenik. Uzda se u svoju 
dvocijevku i vanrednu vještinu streljačku, da će oba bjegunca ubiti prije 
nego što im bude vremena da i naslute opasnost. 

— Unutri ima svijetla, je li? — zapita vodiča. 

— Ima, ima! Vidjet ćeš ih, a oni tebe ne će vidjeti. 

— Dobro je! Tiho, tiho! Ah. vucibatine! Pohvatat ću ih kao miševe 
u loncu. Kladim se, da ću ih dohvatiti puškom, a ne će dospjeti ni da 
izlanu: uf! 

Nije se prevario u svojim slutnjama. Kad je izlazio na rupu u pod¬ 
zemlju, sakriven u mraku, smotri uz drhtavo svijetlo baklje, da netko 
leži uz stijenu. 

— Tu odjeću prepoznajem, — pomisli, — to je očito Marius. Ali 
gdje je do vraga Jean? Htio bih da ih vidim obojicu, pa da sigurnije 
ispalim oba metka. Taj spava! To je dobro. Ali drugi? 

Pošuškao je dovoljno, da je privukao pažnju onoga, koji je sakriven, 
ali nije probudio spavača. 

Sada je Jean jasno čuo, pa i to razabrao, da to šuška nešto u pod¬ 
zemlju. 

— Marius, — zapita, — jesi li ti to? 

1 izidje iz mraka za kamenom te se i on pokaza na svijetlu. 

Odjednom odjeknuo hitac. Jeanna se uspravila i zaciknula, pa se 
srušila na ledja. Jeana, koji je na njen krik priskočio k njoj, kao da je 
pesnica gruhnula u prsa, pogodilo i njega zrno i on pao na koljena. 

U isti mah začuje nekoga, kako je skočio u spilju i viče: 

— Jeanne! Jeanne! kćeri moja! Ubio sam te, nitkove! Gdje si ti? 

Jean se diže i licem se u lice sastade s Barbellezom. 

— Tvoja kći, — za viče mu, — evo, gledaj je, krvniče! Na njoj je 
bila Mariusova odjeća. Nju si ti ubio ... 

— Tko? gdje? moja kći! 

— Tu, tu, na zemlji. To je Jeanna. 

Kad se je Barbellez nagnuo k njoj, Jean, mahnit od bola, sabere svu 
snagu, proguta krv, što mu je navalila u grlo, zgrabi Barbelleza za obje 
noge i u bijesnu ga zanosu digne u vis. 

Barbellez se urlajući dva puta zavrtio oko atleta i onda se spljoštio 
o stijenu, na kojoj je od razmrskanoga mozga ostala velika mrlja bijela i 
crvena. 

Jean teturajući zakročio još nekoliko koračaja. Hladan mu znoj 
okvasio sljepočice. Krvavi mu grcaji zatrzali prsa. Oči mu se zamaglile. 

Baklja se ugasila. 

— Jeanne, Jeanne, — muca on, — gdje si? 

I zbunjenim je kretnjama traži po mraku. 

— Jeane, — odgovori mu slab glas, — u pomoć! Umrijet ću! Hodi! 

Posrćući potrči on onamo, širom raširenih ruku, i sruši se uz Jeannu. 

— Jeane, ljubljeni moj, — reče mu ona sasvim tiho, glasom koji 
umire, — gdje si? Zagrli me! Zagrli svoju ženicu! Jadni moj ljubezniče! 
Kako te ja ljubim! Ah, ljute muke! Čini mi se, da ću se ugušiti! Ta za¬ 
grli me! 

Jean je slabo privinuo na srce svoje, što sve slabije kuca. Osjeća, 
da mu život gine. 

— Položi mi na grudi glavu, — nastavi mlada žena. — Ovamo! Od¬ 
mori se! Je li ti teška muka? Ništa ne veliš. Ja moram da govorim još! 
Voljela bih da te vidim, da ti vidim lice, da ti vidim oči! Ja te ljubim! 

Jean, koji se je već napolak bio zanio 'u smrtni san, probudio se, 
kad je osjetio, kako se uz njega grči i koči Jeannino tijelo. Nema mu više 
snage da govori, ali ima snage da razumije, da je to agonija. Htjede da 
digne glavu, što mladojci pritiskuje grudi. Htjede da zavikne, da progo¬ 
vori. Ali od toga napora poginu. Udarila krv, napunila mu usta i potekla 
z njih. 

I Jean umro na Jeanninu trupu. 

429 




XVI. 

SMRT MARIUSA MAZUCLARDA, NAZVANOGA SKAKAVCA. 

Kad je starac čarobnjak vidio, da Barbellez ubija, pobjegao brže 

bolje. 

— Bježite, bježite! — rekao vojnicima. — Vaš je vodja ubio iz pu¬ 
ške obadva robijaša. Ali je ušao u spilju, a onaj mu je veći od njih dvo¬ 
jice razmrskao glavu o stijenu. Sada su sva trojica mrtvi. 

— Barbellez je mrtav! — progundja kapral. — A vjere mi, i zaslu¬ 
žio je. Bio je stari nitkov. 

—• A i stari glupan, — priklopi drugi. — Uvijek je htio da zna više 
od drugih. Ušao je ovamo sam samcat. I pravo je izvukao. Jadnik zve¬ 
kan! A kad smislim, kako se je jučer razmetao lukavštinom, kad nam je 
javljao svoj slavni pohod! 

Nakon toga pogrebnoga govora odoše. 

Po prilici iza pol sata, kad je došao Marius, nije bilo nikoga na 
ulazu u podzemlje, i ništa nije odavalo, da je itko amo dolazio. 

On udje dakle u rov. Imao je usoljene ribe, jama, 1 ) tara 2 ) i bakalja. 
Imaju za dulje od osam dana, šta će jesti i čime će osvjetljivati. Nosi on 
još dva koplja i tri velika noža. Imaju čime će se braniti. 

— Bit će oni zadovoljni! — veli. 

Onda pošao dalje te će dometnuti: 

— To je čudno, ne vidi se na kraju podzemlja svijetlo. A ipak bi 
moralo dopirati nekoliko zraka, jer imaju upaljenu baklju. Pa možda se je 
ugasila. No i ne čuju se nikako. Ih, valjda se tiho razgovaraju. 

Tako je Marius nastojao da protumači sve te prilike, što uznemi¬ 
ruju. Osjećao je na dnu srca, da ga obuzima neki nejasni strah, te se po¬ 
žurio u pomrčinu. 

Brzo se stvorio na nutarnjem otvoru u podzemlje. I zaista, nema u 
spilji nikakva svijetla. 

Mrtva je tišina u njoj. 

— Da ne spavaju? — pomisli on. — Ne može biti, da im se je do¬ 
godila nesreća! Šta? Kakva nesreća? 

I on zaviče: 

— Hej! Jeane! Jean Pioux! Gospodjice Jeatine! 

Jeka mu ironično odgovorila. 

— Da nisu otišli! O, ne može to biti! Otišli! Oni otišli! Koješta! 
Nisu oni kukavice. Ali onda, onda su mrtvi. O, nisu! A onda su umrli bez 
mene! Ah, ako su mrtvi, i ja ću se ubiti. 

Upali sada baklju i ona osvijetli spilju. U njenu crvenkastu, silnu 
svijetlu smotri Marius tri tijela, ispružena ukraj zida. 

— Jaoh! — zaviče muklim glasom. — Mrtvi su! Ali tko je to mrtav 
s njima? Bila je zacijelo borba, a mene nije bilo tu! Jadnik, kukavica, 
moram da umrem! Hoću da budem s njima! 

') Jestiv korijen od vrste dioskoreja. 

*) Taro, plod, od kojega u Polineziji peku kruh. 

Od prvoga trupa, koji mu je bio na putu, Marius se trgnuo zgrožen. 
To je Barbellez, kojemu su lubanja i lice puki kao mesa, kosti i mozga. 
Po odjeći prepoznao Marius stražmeštra i pogodio tako sve, što se je 
dogodilo. 

Dalje su Jean i Jeanna, zagrljeni još, a Jeanova glava Jeanni na 
grudima. 

$Larius kleknuo polagano uz njih. Tjelesa im još nisu ohladnjela, ali 
su već dobila onu mlitavost, u isti mah i meku i krutu, koja karakterizuje 
smrt. Marius razumio, da nema više nade. Sagnuo se k Jeanni i poljubio 
joj čelo. Prihvatio prijateljevu ruku. A kad nije mogao da suzdrži bol, 
briznuo u plač i tako ostao plačući, a glavu prislonio uz Jeanovu glavu, 
Jeanni na grudima. 

Po pameti mu proletjele nebrojene zbrkane i nesuvisle misli, ne¬ 
brojene uspomene, nebrojeni naumi. 

Nastoji da zamisli, kako su umrli. Sjeća se po koje sitnice iz njihovih 
riječi ili navika, koje riječi Jeanove, kojega pogleda Jeannina. Misli, šta 
bi učinio. 

Šta bi učinio? Ta zar može za išta sada da mari? Zar bi mogao i 
živjeti? Utukla ga je već i obmanuta ljubav. Ali tu bi izgubljenu ljubav 
s vremenom nadomjestilo prijateljstvo. Šta mari, što je Jeanna Jeanova! 
Mogao se je još žrtvovati za nju, raditi za njegovu sreću, biti drugi u nje¬ 
noj sklonosti. I da je umrla samo Jeanna, još bi imao da ljubi Jeana. Ali 
sada, kad su oboje mrtvi, ne preostaje ništa siromahu Mariusu, ništa, što 
bi ga opet priljubilo uz nadu, vratilo mu odvažnost, svjetovalo ga da živi. 

Onda i opet reče sebi, da mora umrijeti. 

Pala mu na pamet misao, luda misao, koju je isprva tjerao od sebe, 
ali ga ona brzo zaokupila tako, da mu je postala fiksa ideja: snuje da se 
živ zakopa s ta dva bića, što je ljubio nadasve na svijetu. 

Ali kako bi to učinio? Marius je bio stigao do onoga stepena 
očajne boli, kad gubiš razbor i hladno tražiš najneobičnije, najnezgrap- 
nije ili najuzvišenije stvari. Uzeo raspravljati u sebi o različitim nači¬ 
nima, kako bi izvršio svoj naum. 

Bezumno mu nadahnuće obasjalo odjednom pamet. 

Diže baklju, koju je bio bacio; natakne je na koralju i šiljak. Onda 
započe svoj posao. Prihvati tijelo Jeanovo i Jeannino i omota ih svojim 
konopcima kao vrvcama, da ne mogu iz zagrljaja. Onda ih uprti na ledja, 
prisloni ih uz stijenu, da ostanu u tom položaju, te se i sam sveže s njima, 
preko ramena i oko vrata. Tako je on jedan s ta dva trupa. 

Savijajući se onda pod teretom, ali ipak odlučna koraka podje 
k jezeru, s bakljom u ruci. 

Šta će mu ta baklja? Ne zna on. Ide tako, kao da ga goni kob. Ona¬ 
kav mu je čas, kad se duh zaludi i ne vodi više tijelo, nego se prepušta 
dahu zablude, neka ga vodi. 

Udje u trome, crne valove, što se blistaju u ridjastom svijetlu. Malo 
po malo, korak po korak zaroni u njih. 

Kad mu je voda doprla do vrata, odbaci daleko baklju, koja se 
šušteći u jezeru ugasi. Onda zastade na časak, razrogačenim očima gle¬ 
dajući u noć, nasmijanih usta od misli o smrti. Glavom mu munuo ko¬ 
madić pjesme i on zapjevao predajući se vodi: 

U vodu mornar pao, 

U vodu mornar pao, 

Samo mu kapu spasli iz vode, 

I traderi tra la la la, 

Samo mu kapu spasli iz vode. 

I traderi tra la la la, 

I traderi tra la ler. 

Samo mu kapu spasli iz vode, 

Samo mu kapu spasli iz vode, 

A duša mu vodom ode, 

I traderi tra la la la, 

A duša mu vodom ode, 

I traderi tra la la la, 

I traderi tra la ler. 


(S francuskoga preveo Iso Velikanović). 












FEUILLETON 


»PROKLETA KOMPAKTNA, LIBERALNA 
VEĆINA« 

U Ibsenovoj drami, »Neprijatelj puka« 
tvrdi dr. Stockmann, da je najveći neprija¬ 
telj slobode i istine »prokleta kompaktna, 
liberalna većina«. To je naime većina, koja 
se drži zastarjelih i nesavremenih činjenica, 
pojava i istina, takovih, koje su na putu po¬ 
svemašnje senilnosti. »Ali kada istina tako 
ostari, onda je na putu da postane laž« — 
rezonira dr. Stockmann i uzdiže tako »pro¬ 
kletu kompaktnu, liberalnu većinu«, kao 
objekt novoga prometejstva u borbi pro¬ 
gresa. 

Ibsen je obradjivao našu gradjansku ve¬ 
ćinu, dakle nosioca neiscrpljivih slaboća, 
truleži i podlosti, jedno konfesionalno obo¬ 
jeno čudo u sako-odijelu, burzijanca i gra- 
bežljivca. Ograničio se na taj monstrum, 
djelotvoran u jednom gradu, zanesavši nas 
ideologijom očajne i divlje borbe u slast 
smrti s barjakom ideje u ruci. 

Otkad se naš planet okreće oko svoje 
osi i mi ga teretimo slaboćama umišljenoga 
voljnog gibanja, postoje »liberalne većine«. 
No kao što je Juda iz Kariota zaslužan za 
spasenje ljudskoga roda ne manje od Sina 
Božjega, tako i ta »liberalna većina« ista- 
vlja svoju zaslugu izazivanjem akcija opor¬ 
benih manjina, jer da nema nje, ne bi bilo 
ni boraca za nove istine, koje donosi i 
stalno izbacuje struja vremena. Dakle mi¬ 
sterij vječnoga gibanja ovjenčava sve agen¬ 
se vijencem zasluga. Dok je tako u teorij¬ 
skoj dialektici, u životu je stvarno »liberal¬ 
na većina« ishodište borbe manjine za 
progresivna načela i nove orijentacije. Ce¬ 
sto činjenica apsolutne većine znači stadij 
regresa. Kako je većina po zakonima legi¬ 
timirana na ostvarenje obvezatnih normi, 
to je borba proti njoj — borba za socijal¬ 
nu i duševnu slobodu, dakle najveće vri¬ 
jednosti sutrašnjega čovjeka. 

Te »većine« ima svako selo, svaki grad, 
svaka pokrajina, svaka država, svi kon¬ 
tinenti, ima je — svijet! Postoje u glav¬ 
nom dva tabora oprečnih načela. Ta na¬ 
čela nosioci su grandioznih preobrazbenih 
tendencija, širokih, gotovo astralnih kon¬ 
cepcija, a to su načelo individualnih i na¬ 
čelo socijalnih relacija. Na prvom načelu 


osnovano je današnje društveno uredjenje, 
a drugo načelo obećaje harmonijskim di¬ 
menzijama povezan novi svijet. Dok je 
»većina« u mogućnosti razgaljivati se svim 
blagodatima savremenoga simpatičnog ži¬ 
vota, ona je lišena čara boračkoga zanosa 
i požrtvovnosti. Manjina je u stvari pro- 
gresist,- dok ne otare znoj sa čela i ne sje¬ 
dne na prijestolje pobijedjene većine. Da 
se ne prekine determinirani razvoj,, pobri¬ 
nula se vaseljenska tajna za porodjaj: 
Svaka pobjeda radja dvojke. Ćim većina ka¬ 
že: tu sam!, — spretna babica klikne: evo 
i druge, manjine! Homogenost ljudskih mi¬ 
sli značila bi — umiranje. Diferencijacija 
interesa život je svemira. Svaki planet ima 
svoju sferu, interesnu sferu svoje rotacije; 
istovjetnost interesa izazvala bi svemirski 
kataklizam sa dimenzijama, za koje nemamo 
snagu poimanja. 

Uzmimo sad u naše razmatranje kakovu 
državicu, recimo, od trideset milijuna žite¬ 
lja. Tu kao svagdje vlada »većina«. Njena 
teza jest: bez kompromisa. Uzmimo, da se 
manjina diči jednom trećinom pučanstva. 
Ne opažamo li užas? Toliko opjevana bo¬ 
žica Pravde širom je otvorila oči i zjene joj 
se krijese iskrama bludnice. Većina, koja 
se domogla vlasti, bijaše nekoć manjina i 
diči se velebnim trofejima požrtvovne bor¬ 
be. Da li je činjenica časne prošlosti legiti¬ 
macija sadašnje vlasti? Kako je vlast no¬ 
silac imperativa, a svaki imperativ nasilje 
na slobodu i savjest, izilazi, da je protago¬ 
nista jučerašnje pravde ovlašten na dana¬ 
šnju nepravdu. Proti toj današnjoj neprav¬ 
di borit će se naraštaji, oni će pobijediti i 
cirkus perpetuum mobila nastavit će se i 
nasilje će biti istovjetno s kategorijom 

Pravde. Prema tome stabilitet većine zna¬ 
či stabilitet sile, i mir znači ili izravnan]* 
snaga ili vladu nepravde. Odakle sankcija 
većini? U mogućnosti premoći i u prihva¬ 
ćenom i ljudskom biću prirodjenom 

shvaćanju i osjećanju prava, koje pripada 

većini. Ta prerogativa donosi i odgovor¬ 
nost. 

Svijetom vlada gradjanska većina. Kao 
dijete sela, t dakle primarne i organične ru- 
dimentarnosti, to je gradjanstvo srušilo 
feudalnu Evropu, preuzevši nebolomnim 

paradama vlast u svoje ruke. Ulaznica na te 

parade bijaše krvava francuska trikolora. 
Popalivši i srušivši sve, što podsjećaše na 
ancien regime, baci se pobjednička grabe- 
žljivost na vlast, halapljivo grabeći iz oma- 
šnih zlatnih zdjela prijašnjih ljubimaca bo¬ 
gova iz vremena, kada se lukavi Bengalac 
Zamor, egzotični crni paž slavne ljepotice 
Du Barry mogaše uz vragoljanski smije¬ 
šak igrati sa svilenim čipkama njene širo¬ 
ke suknje, praćen grohotom modre papige 
i bijelog majmuna. Revolucionarni pobjed¬ 
nici stvoriše u svrhu sačuvanja osvojenih 
položaja imperijalizam, ugušujući satrap¬ 
skom bezobzirnošću svaki glas kritike. I'o 
bijaše jedini čas neopstojnosti manjine, jer 
stari režim bijaše dotučen, njegove prista¬ 
še poubijane i istrebljene, a tek neznatan 
dio umače preko granice. Poslije nekoliko 
krvavih peripetija (restauracija, Luj Filip) 
skrasi se nova demokracija u formi repu¬ 
blike, i baš kada se uspostavi puni tijek 
državnoga života, iznenadi je nova manjina 
internacionalne koncepcije. 

U povijesti čovječanstva fakat te manji¬ 
ne, koja se intenzivnošću vjerske organiza¬ 
cije i nevjerojatno simpatične propagande 
pretvori u jakoga protivnika posjedujuće 
gradjanske klase, znači novo i najintere¬ 
santnije razdoblje u razvoju društvenoga 
grupiranja. Ta manjina, predstavljajući radni 
narod obogaćene buržoazije, ispršena ple¬ 
diraše za socijalizaciju materijalnih dobara, 
jer kapital u rukama većine stvara novi 
kapital, stvara oligarhiju, a ova neustrašivu 
težnju za dekapitalizacijom i socijalnim 
oslobodjenjem. Dakle pod parolom: Jedna¬ 
kost, Bratstvo, Sloboda sruši se feudalna 
Evropa, privilegij crkve i plemstva, a onda 
se titanški razvi vlast kapitala u rukama 
nasljednika buntovnih protagonista novih 
ljudskih piava, stvorivši novovieki imperi¬ 
jalizam, koji brani manjini srknuti sa izvo¬ 
ra svih zemaljskih mogućnosti. Tako do- 
opjesmo u vijek imperijalizma i to politi¬ 
čkog i kapitalističkog imperijalizma, koji 
individualistički gospodarski princip brani 
kao osnov svoga opstanka. »Jedni nesrei- 
na riječ »imperijalizam« oskvrnuta je rječ¬ 
nik cijele zapadne civilizacije«, veli G. 
Ferrero, udarivši nogom u cijelu konstruk¬ 
ciju današnje Evrope, i slomivši štap nad 
svim diplomatskim limunadama o miru i 
razoružanju ustvrdi, da je tek medjusobno 
opraštanje svih dugova kadro donekle od¬ 
goditi obračunavanje s kapitalizmom u svr¬ 
hu stvaranja nove ere ntihcarističkih soci¬ 
jalnih načela. 


Socijalizacija svih privrednih mogućno¬ 
sti bijaše oslobodilačka teza Karla Marxa. 
Ostvarena u sovjetskoj Rusiji, otkri se di¬ 
jelom kao utopija i doživje do danas bez¬ 
brojne modifikacije u svom oblikovanju, 
od kojih je najvažnija ona privatne 
inicijative. Teorija, žvakana od mili¬ 
juna i miljuna proletera kroz sedamdeset 
godina, pokazala se u praksi neostvarivom 
u posljednjim konzekvencijama. Socijaliza¬ 
cija pretpostavlja specijalnu duševnu di¬ 
spoziciju mase, zapravo drugog čovjeka, 
koji je postigao idealnu mogućnost ne¬ 
osobne požrtvovnosti, dakle vrhunac 
etičke unutarnje izgradnje i osjećaj 
gotovo hipertrofirane solidarnosti. Za- 
kržljalost odgoja našeg unutarnjeg života, 
dakle jedne mogućnosti o čijoj izgradnji 
ovisi naš istup u vanjskom svijetu, opaža 
se danas više no ikada. Evropa je težište 
svoga ukpnog stremljenja preložila prema 
vani, smatrajući usavršivanje vanjskoga 
svijeta svrhom svih ljudskih funkcija. Ali 
zanemareni dio dualističke ljudske prirode 
zače reakcijom i mi već vidimo, da dalje 
tako ne ide. Zaustaviti naglo komplicirani 
stroj slomom glavne poluge značilo bi pro¬ 
uzročiti nedogledne katastrofe, koje bi do¬ 
vele u pitanje opstanak cijele Evrope. Ne¬ 
moć snažnoga pozitivnog zahvata proti 
grdosiji, što krenu nizbrdo, uzalud kriju 
akteri svjetske ravnoteže svojim dosadnim 
i dostatno već kompromitiranim konferen¬ 
cijama, koje isparuju »jedan neodredjen su¬ 
mnjiv miris, kao Tartuffe poslije ispovijedi« 
(V. Hugo). 

Tendencija društvenoga razvoja uprav¬ 
ljena je^prema socijalizaciji. Ona je deter¬ 
minirana pojava i do nas je, da se što prije 
stigne do cilja krajnjih ljudskih nastojanja 
vječni sveljudski mir i bratstvo. Temelji, 
na kojima počiva današnje društveno ure- 
djenje, jesu gradja zidana kroz stoljeću 
strašću egoizma, dok se istodobno zane 
marivalo razvijati bogatstvo našega unu¬ 
tarnjega života. Sredstvo, da se bez kata¬ 
strofe postigne cilj, jest — kompromis. 
»Prokleta kompaktna, liberalna većina« 
mora uvidjeti, da je njen poraz neizbježiv. 
Ta većina svojim individualističkim Očena- 
šem zadužit će svijet, ako skrene napokon 
pažnju i na manjinu. Imperijalizam kao oru¬ 
žje današnje Evrope na koncu će biti ne¬ 
moćan prema milijunima, koji svijesno i 
postrojeno stupaju naprijed. Ne dao Bog, 
da socijalno načelo pobijedi nakon borbe. 
Obračunavanje nakon borbe ne bi bilo na 

Čast ljudskoga dostojanstva i prema stra¬ 
hoti toga obračunavanja svi su dosadašnji 
sukobi bili dječja igrarija. Videći u daljini 
veliko gibanje u oblaku i dimu, uživam kao 
stari pristaša manjine. 

Dr. Ma to Hanžeković. 

PJESNIK RADA I PRAVIČNOSTI 

(U z 50-g odišnjicu rodjenja 
P. Hampa.) 

Pierre Hamp (zapravo Bourillon) spada 
medju one pisce, koji vrlo ozbiljno shva- 
taju svoju socijalnu misiju. On u svim svo¬ 
jim djelima žestoko pobija načelo, da je 
umjetnost neki »gospodski luksuz«. Nije 
dosta biti književnikom, »samo« književni¬ 
kom. Valja biti učitelj, vodja, koji će svo¬ 
jom umjetnošću koristiti društvu. Jer 
umjetnost mora biti utilitarna, riječ se mo¬ 
ra pretvoriti u djelo! »Ou’est-ce qu’un hom- 
me de lettres, rien que de lettres? Carton 
pate et papier m&chć. Une machine- k 
ćcrire.« Ili na drugom jednom mjestu: 
»S’amuser au jeu d’ecrire est une occu- 
pation sćnile...« Ovo su vrlo opasni na¬ 
zori; jer ako književnik preuzme zadaću 
historika, moralista, sociologa ili ekonomi¬ 
sta, ne će mu preostati vremena da bude 
umjetnik. Tko ne će da bude samo knji¬ 
ževnik, — često na koncu nije niti knjiže¬ 
vnik! 

Ali Pierre Hamp sretno je izmakao ovoj 
zamci. On je stvorio vrijednih umjetničkih 
djela unatoč svojim filozofskim i socijalnim 
teorijama. Prvi njegovi romani — od kojih 
je najbolji možda »L e R a i 1« (Pruga) — 
naliče na velike dokumentarne romane iz 
doba naturalizma. Hamp tu postupa na oko 
isto kao Zola u »Germinalu« ili u »Bete 
humaine«. No kasnija djela pokazala su ja¬ 
sno, da su svi ti podaci sporedni i da Hamp, 
govoreći o radnicima i njihovim jadima, go¬ 
vori zapravo o sebi. Sve više nestajalo je 
neke objektivne i znanstvene maske,, a po¬ 
kazao se romantični impresionista, koji 
stvara samo autobiografska djela. 

Hampu sigurno ne bi bilo pravo, da ga 
netko usporedi sa Goncourtima ili Huys- 
mansom. A ipak im je Hamp jako sličan, a 
razlike su sasvim vanjske i nebitne. Hamp 
je pravi pjesnik rada i radničkoga svijeta. 
Rad mu je »ono što je najljepše na svije¬ 
tu« — rad mu je glavna tema i prvotni 
problem. Ali nije u tom njegova original¬ 
nost. 0 radu su pjevali već Hesiod i Ver- 
gilije, a u modernoj francuskoj literaturi če¬ 


sto se obradjuje značenje rada i stradanja 
radnoga naroda. No Pierre Hamp unio je 
novi duh u to proučavanje. U doba opće 
mehanizacije usudio se on da snažno pro¬ 
govori o duši radnika. U tom smislu je 
Hamp novator. On ne opisuje samo vanj¬ 
ske prilike radničkog života u različitim 
granama savremene industrije. To je često 
vrlo zanimljivo, ali nije bitno. Glavno je 
duševno stanje ovih manualaca — njihova 
revolta ili rezignacija, nada ili očaj, ideja o 
časti ili životu. A sve kulminira uvijek u 
jednom pitanju — vječnom refrenu svih 
ljudskih nastojanja —: Zašto? Čemu ljudi 
rade — čemu se muče? Tvornica ubija 
obrt, a s njime umire i čast i veselje rada. 
Nestaje svih velikih čuvstava, koja su ve¬ 
zana uz radnu djelatnost. 

»II faut aimer deux choses: la justice et 
ton metier,« veli Hamp u jednom svom ro¬ 
manu, a to je pravi epigraf svim njegovim 
djelima. Pravičnost i rad! Dosadnji oblik 
rada naglo izumire. Doskora nestat će po¬ 
štenog obrta, ostat će jedino drugi ideal, 
pravičnost, da za njom težimo i da u nju 
vjerujemo. A ta mistična vjera u pravičnost, 
koja uvijek dolazi, a nikad još nije došla, 
usko je povezana s idejom rada. Pierre 
Hamp konstruirao je u svojim djelima ne¬ 
ku religiju rada, a zajednički naslov svim 
njegovim romanima mogao bi biti: Rad 
kao religiozni mit. 

»Le Rail« izadje g. 1912, a iduće godine 
»L’Enquete«. Ovo su vjerojatno najbolje 
dvije stvari, koje je Pierre Hamp napisao 
prije Rata— »epopeja rada na početku XX. 
vijeka«, kako ih je dobro okrstio jedan kri¬ 
tičar.*) Sujet ove «epopeje» prilično je ne¬ 
simpatičan i neugodan. Ali nitko ne će po¬ 
reći veliku dokumentarnu vrijednost, goto¬ 
vo brutalnu snagu i iskreni žar u traganju 
za istinom i pravdom. 

No glavno djelo Hampovo ostat će po 
svoj prilici velika ratna trilogija: »Le Tra- 
vaiF invincible«, »Les Mćtiers blessćs« i 
»La victoire mćcanicienne«. Tu je pisac 
najpreciznije prikazao svoja načela oboga¬ 
tivši ih mnogim novim pogledima. Autor 
doduše čedno ističe, da je djelo napisano 
»pour servir k l’histoire du travail en 
France pendant les annćes 1914 k 1919«, 
ali koncepcija je mnogo šira i univerzalnija. 
Pierre Hamp nije samo opisao svoje doba 
— on ga je i doživio — kako bi to istaknuo 


*) R e n ć Lalou, L’Art et le peuple 
(Hist. de la lit.) 

B. Croce. On se obazire na sva aktuelna 
pitanja, koja muče njegove savremenike. 
Neprestano traži lijeka, uči — propovijeda. 
A opet nema tu nametljivog moralisanja ili 
jeftine mudrosti. Hamp je vjerno prikazao 
dušu francuskog radnika u one teške godine, 
a djelo mu je važan spomenik onih dana 
baš kao i Barbusseov »Feu«, »Croix de 
bois« (Drveni krstovi) od Dorgelesa ili 
Duhamelove novele. Hamp ne izbjegava 
političke probleme, iskreno kazujući svoje 
mišljenje i onda kada to nije oportuno. Kad 
je nacionalističko mahnitanje doseglo vrhu¬ 
nac, Hamp se hrabro zalaže za francusko- 
njemačko zbliženje. U »Metiers blessćs* 
oštro žigoše njemačko pustošenje u Belgiji 
i Francuskoj. »Uništavanje tvornica je pri¬ 
mjer njemačkoga zločinstva protiv ljudsko¬ 
ga rada.« Ali svejedno odlučno izjavljuje, 
da je »francusko-njemački savez prvi pred¬ 
uvjet Udruženih Država Evropskih i ko¬ 
načne pacifikacije svijeta« ... Ovakovim 
idejama približuje se Pierre Hamp Romainu 
Rollandu i drugim »glasovima koji vape u 
pustinji«. 

»Ecole sociale« — nazvao je netko au¬ 
tora »trilogije rada« i nekolicinu pisaca 
srodnih tendencija. Doista, socijalni problem 
Hampu je mnogo važniji od umjetničkoga. 
Njemu je mrzak estetizam, on hoće prije 
svega humanu i socijalhu umjetnost. I — 
valja priznati — on nikad svijesno ne od¬ 
stupa od tih načela. Ali Pierre Hamp je bo~ 
godani umjetnik i on često nekako krišom 
postupa, kao oni, koji su »samo« knjiže¬ 
vnici. Istaknuli smo njegovu srodnost s 
Goncourtima, od kojih i potječe naziv 
»ouvrier de lettres«, koji dobro pristaje na 
Pierre Hampa. On zna tu svoju slaboću i 
sam priznaje kako više puta uživa u »stili- 
stičkim igrarijama«. Kritika dakako druk¬ 
čije sudi o tom pitanju, znajući da toj »sla- 
boći« zahvaljujemo najljepše stranice nje¬ 
govih romana. 

Stil ovih romana tako je osebujan i 
originalan, da zaslužuje da se posebno s 
njim pozabavimo. Hamp u pisanju postupa 
kao pravi manualni radnik, koji »mijesi« 
fraze kao iz kakve plastične mase. Neke 
njegove rečenice gotovo su materijalne — 
možemo ih tako reći uzeti u ruku i opipa¬ 
ti. »Ima pisaca, kojima je dominantno osje¬ 
tilo vid, drugima sluh. Pierre Hampu je 
glavno opip. U opisivanju on se redovno 
v služi ovakovim pojmovima: gustoća, težina, 
tvrdoća, hrapavost, glatkoća i slično. On 
obradjuje riječi kao zlatan skupocjen ka¬ 


kav materijal., Ali Čini se, da pitanje mate¬ 
rijala nije osobito važno. Hamp je često 
okušao svoje »obrtničke sposobnosti« na 
najneprikladnijim i zbilja antiliterarnim 
stvarima: upravni cirkulari, brojke, stati¬ 
stika — sve to pretvara on kad ustreba u 
književnost, prožimljući suhoparne podatke 
nekom literarnom emocijom.« Tako crta 
Benjamin Cremieux*) ovu neobičnu knji¬ 
ževnu maniru i zaključuje: »Kada će u svim 
domenama produkcije nestati pravih radni¬ 
ka, a njihov posao obavljati živi strojevi, 
ostat će ipak jedan obrt, kojega nikada ne 
će uništiti tvorničarstvo. To je književnost. 
Doći će vrijeme, kada će književnik biti 
jedini čovjek, koji radi na stari pošteni na¬ 
čin — bez strojeva i tvornica!« Ovo je do¬ 
duše vrlo simpatično i utješljivo, ali nije 
baš jako vjerojatno. Već danas ne bi 
bilo teško naći na primjer u fran¬ 
cuskoj literaturi primjera, koji opovrga¬ 
vaju ovo proročanstvo. Jer mnogi lju¬ 
di ne vole tako svoj zanat kao Pierre 
Hamp, već obavljaju svoj posao nekako 
pod silu i od nevolje. Svatko se pomno po¬ 
vodi za vrhovnim ekonomskim zakonom, 
da sa što manjim trudom postigne što vi¬ 
še. »U znoju lica svoga jesti ćeš hljeb 
svoj!« Da — samo treba nastojati, da zno¬ 
ja bude što manje, a hljeba što više. U tom 
su — čini se — složni svi zastupnici svih 
obrta, pa i književnici... 

Spomenuli smo na početku, kako ozbilj¬ 
no i savjesno Pierre Hamp shvaća svoju li¬ 
terarnu misiju. Nije njemu svrha da poza¬ 
bavi čitaoca, nego da ga pouči i pridigne. 
Otuda i neka troma i teška ozbiljnost, koja 
nas iznenadjuje kod jednog francuskog 
pisca. Neki su dapače nalazili neke srod¬ 
nosti sa Dostojevskim, premda nemaju go¬ 
tovo ništa zajedničko. Pierre Hamp je ro- 
djenij naprednjak. On se bori protiv bijede, 
neznanja i 'nepravde, jer vjeruje u pobjedu 
pravde. Nada u progres isključuje očajanje 
i nerad. Pierre Hamp je socijalista u najbo¬ 
ljem i najotmjenijem smislu te riječi. Nje¬ 
gov socijalizam hoće da bude racionalan i 
realan. Treba odbaciti sve nade u ono što 
je iznad nas — u »onkraj«. Ljudi će si već 
ovdje na zemlji izraditi raj! Jer nisu valjda 
sve žrtve bile uzalud — mora jednom nado- 
ći bolje jedno doba,, kad će pogažena i pre¬ 
zrena pravda konačno zavladati! — Apo- 


*) XXe siecle (Etudes littćraires - 
Premiere Sćrie) Jzd.: Nouvelle Revije 
frangaise. 

štolskim žarom propovijeda Pierre Hanrp 
ova načela. Sve, što je vidio i doživio, nije 
ga moglo odvratiti od tog socijalističkog 
misticizma — mističnog pouzdanja u ideju 
pravičnosti. A to najbolje pokazuje, da tog 
neumornog radenika resi svojstvo, koje fali 
mnogim piscima, značaj. 

Ivo Hergešić. 

VIKTOR CAR EMIN: NOVE BORBE 

(Izdanje Srpske Književne Zadruge.) 

G. Viktor Car Emin je kroz 30 god. knji¬ 
ževnog rada gotovo uvijek prikazivao svoj 
rodni kraj — Istru, o kojoj su nam pričali 
i Kumičić i Katalinić Jeretov i Nazor. On. 
nije olako prelazio preko bilo političkih 
borbi bilo socijalno-ekonomskih kriza na¬ 
šeg naroda u Istri. On je bio pisac onih če¬ 
sto krvavih borbi dviju narodnosti: talijan¬ 
ske i naše ili je bio ilustrator raznih faza 
ekonomskog slabljenja (u prvom redu usli¬ 
jed nemogućnosti takmičenja jedrenjača s 
parobrodom, što je za Hvar radio J. Ca¬ 
rić). Uz ove momente u ovom se romanu 
polako i nejasno nagovještava i socijalisti¬ 
čka ideja mladog naraštaja; ali je najveća 
pažnja posvećena klerikalizmu, s kojim na- 
lodni elementi moraju da vode »nove bor¬ 
be«, koje će da budu i teže i opasnije, jer 
je on organizovaniji, nepomirljiviji i natraž- 
njački, a osim toga, svojim načelom: naj¬ 
prije vjera pa narod, nacijonalno je vrlo 
opasan našem prostodušnom svijetu. 

Oko centralne ličnosti staroga borca 
za narodnu stvar, načelnika Dujma, okreće 
se cijela radnja. Poslije velikog broja go¬ 
dina, provedenih u borbi za pobjedu na- 
lodne stvari,, on doživljuje pod kraj svoga 
života oštar napadaj u novinama. Na njega, 
koga je »sve slavilo kao poštenjaka ada- 
mantnog značaja, junaka čelična i pleme¬ 
nita«, to djeluje tako porazno, da odmah 
predaje ostavku. U zao čas. On mora da 
dozna za pronevjeru općinske blagajne od 
strane svoga zeta opć. blagajnika Balda 
Marina, koji ujedno traži, da povuče ostav¬ 
ku, dok ne namakne novaca. Medjutim 
nezadovoljstvo raste. Mladi naraštaj, na 
čelu sa Petrom Mladinićem, čiji je pokret 
pun »najšireg čovječanstva«, »nosilac misli 
širih vidika, vjesnik bujnijeg života«, traži 
socijalističku orijentaciju naglasujući, da je 
potrebno svratiti pažnju i na onog sitnog, 
malog čovjeka. »Šta se — pita se Petar — 
u sve ovo vrijeme uradilo za dušu, šta za 
tijelo onog patnika po urvinama i brdima 


našim? Je li se s veriga njegovih skinula 
ma i jedna sama alka?« Viktor Car Emin 
vidi mnogo tačnosti u toj kritici, ali on 
tome pokretu daje jednu epizodniju ulogu; 
medjutim svu pažnju upravlja na klerikalnu 
akciju, koja bi mogla da otruje nacionalno 
i duševno našeg čovjeka i da mu narine 
jednu lažnu i pogibeljnu ideologiju. Taj je 
klerikalizam oličen u mladom kapelanu, 
čovjeku, koji nije pošao iz uvjerenja u sve¬ 
ćenički stalež, a docnije postaje njegov naj¬ 
mračniji izdanak, zaboravljajući na Kristove 
riječi ljubavi i samilosti, sanjajući i radeći 
jedino na tome, »da golema moć zasine što 
prije na svetom brdu Vatikanu«. 

Medjutim, pod pritiskom kućnih navala i 
teškog udara, koji mu prijeti da ga moralno 
diskvalifikuje, načelnik povlači ostavku 1 
teška srca pristaje, da proda općinsko ze¬ 
mljište tudjincu, da njegov zet dodje do 
provizije i tako podmiri ukradeni novac. 
Ali kada dozna, da je zet pobjegao s do¬ 
bivenom provizijom, i kad dobro razabere 
svoj položaj, tada se u njemu — koji je 
kroz čitavo to vrijeme živio nemirnim unu¬ 
trašnjim životom, punim borbe i strada¬ 
nja — sve smuti i snevidi. I jedne večeri, 
dok je iz »daljine dopirala huka mora, vje¬ 
tar jačao, a oblaci se sve življe i življe mo¬ 
tali u zraku, taman kao' i misli u smućenoj 
glavi« načelnikovoj, on je išao s bolom u 
srcu prama kući svog odličnog prijatelja, 
bivšeg župnika, koji je pozvao na zajedni¬ 
čku večeru sve političke protivnike, e da 
primiri jako razbuktale političke strasti i 
da ih pomiri. I on sav zguren, blijed i za¬ 
mišljen, rezonujući »Pomagao sam svojom 
nemarnošću i lakomislenošću. Kriv sam. 
Trebaće okajati«, dolazi do vratiju župni- 
kovih, ali dalje ne može, sustaje i pada, dok 
u tom istom momentu njegova kćerka pri¬ 
ča majci Petra Mladinića tragediju svog 
bijednog oca, na koga se survala obiteljska 
nesreća, politički bijes i strah pred moral¬ 
nom diskvalifikacijom. 

G. Car Emin je htio da iznese sukob 
dvaju pokreta: narodnog i klerikalnog. So¬ 
cijalistički pokret, zastupljen nekolicinom 
mladih ljudi, nije iznesen izrazito; blijed je 
i neaktivan. I uza sve to, što onaj idealni 
mladić Petar govori, kako je potrebno, da 
on bude liječnik, on je ipak većma pasivna 
ličnost, bez dovoljne mladenačke borbeno¬ 
sti i aktivnosti. Mnogo bolje je prikazan 
klerikalizam i njegov reprezentant kapelan: 
sa mnogo akcije, makiavelističkih pogleda, 
nebiranja sredstava, samo da se dodje do 

cilja. On je prikazan u pretjerano mrač¬ 
noj boji i nosi na sebi obilježja netrpelji¬ 
vosti, neslobodoumlja, zagrižljivog zelotiz- 
ma, bez mrve bratstva i humanosti. I nasu¬ 
prot tom bojovnom jezuitizmu g. Car Emin 
traži vjeru ljubavi i čovječanskih osiećaja. 
On ne napada religiju; on napada onaj pre¬ 
tjerani bezdušni fanatizam. Kao kontrast 
pakosnoj figuri mladog kapelana iznosi sim¬ 
patičnu ličnost narodnjaka, popa Franu. 
Rodoljubu g. Caru Eminu klerikalizam je 
najvećma zazoran poradi svoje internacio- 
nalnosti i primata vjere. Ako se naš narod 
bude izlagao u borbi za prevlast Vatika¬ 
na, mogla bi teško stečena narodna stvar 
lako doći u opasnost. Ujedinjenje dugo ra¬ 
stavljenih protivnika »naš bi narod rado i 
lako prigrlio, — kaže Car Emin, — jel¬ 
ima u njega ne malo primitivne prostodu¬ 
šnosti i lakovjernosti, dok je inorodni svi¬ 
jet lukaviji i dvoličniji, pak bi mogao 
da nam opet stane na vrat i na 
d u Š u«. 

Od potencirane antiklerikalne tendenci¬ 
je i izrazite patriotske note gubi podosta u 
vrijednosti ovaj roman. 

Sve te borbe, koje narodni pokret mora 
da povede — poslije no što je svladao ta- 
lijanštinu — sa klerikalizmom, imale su u 
vrijeme pisanja romana (pred 20 g.) veću 
notu aktuelnosti i to je bilo — u doba kle¬ 
rikalnog prodiranja — u duhu vremena. 
Danas bismo tražili, da se onom mladom 
pokretu, koji je prikazan previše blijedo i 
nevjerno, dade više dinamike, poleta i ak¬ 
cije. 

Pored ovog političko-socijalnog proble¬ 
ma dobro je provedena psihološka analiza 
glavne ličnosti, u svim svojim trzajima, su¬ 
kobima i klonuću. 

Što se tiče karaktera, u kapelanu je vrlo 
dobro ocrtan onaj mračnjački tip zagriže¬ 
nog »dušobrižnika«, iz koga govori zelot- 
ski i netrpeljivi duh klerikalizma. — Pun 
cinizma i pokvarenosti, Baldo Marin je 
beskarakterna priroda, koja živi na tudji 
lačun, eksploatišući i moralno i materi¬ 
jalno druge. Tu je i bigotna Tonka i ide¬ 
alni Petar i predstavnik prave Kristove 
nauke pop Frane i čestiti starac Dujam i 
njegova kćerka. 

Okolnost, da je g. Car Emin htio da udie 
u jedan široki unutarnji i vanjski život, da 
iznese socijalno-politički problem, da dade 
psihološku analizu Dujma, zatim ljubavnu 
historiju dvoje mladih — tražila je više de¬ 
taljnijeg studija. 


Ljubavna historija izmedju Petra Mla- 
dinića i kćerke načelnikove namještena je: 
ona je tu samo zato, da se upotpuni i zar 
obli djelo. Detaljna historija Baldove obi¬ 
telji suvišna je, kada on nije centralna lič¬ 
nost; ono traženje porijekla u talijanskoj 
porodici, e da se pokaže u njegovoj nemo¬ 
ralnoj i pokvarenoj prirodi nekakvi rasni 
atavizam — sjeća na slične produkte Ku- 
mičićeve otrag 50 godina. Pa ni klerikalna 
akcija u početku ne osjeća se pravo i ro¬ 
man daje utisak kriminalno-psihološke stu¬ 
dije, dok se docnije širi kao orkan, e da 
se u sredini djela razlije na široko. Pobiti - 
čke ideje i pokreti ne šire se baš tako za 
par dana. Pojava starca Srićka daje utisak 
teatralnog i namještenog. 

Ali ima i nekoliko dobrih mjesta, punih 
sugestivnosti i jačine u pričanju. Onaj prvi 
ulazak načelnika u općinu, pošto je doznao 
za kradju, i prizor s mladim Mladinićem je 
dobar; gotovo najbolje mjesto, puno dra¬ 
matičnosti i lijepih pripovjedačkih odlika, 
onaj je sastanak Bepa s majkom u selu. 

Uopće ima taj roman g. Viktora Cara 
Emina često dramatično razvijanje radnje; 
često ima vrlo sugestivnih mjesta, punih 
topline i jedrine, začinjenih slikarskim ele¬ 
mentom,, što sve čini roman privlačivim. 
Pojedini su detalji kod njega vrlo dobri. 
Ako je i imao aktuelniji pečat u vrijeme 
objavljivanja (Savremenik 1908.), i ako ni¬ 
je, u težnji da obradi više momenata, ni¬ 
jedan temeljito obradio i radi toga je često 
krnj, to uza sve to označava ovaj roman 
ugodnu lektiru po spomenutim pripovjeda- 
lačkim odlikama i vještini pričanja. 

Vicko B. Zaninović. 

BRANIMIR ČOSlC: EGIPĆANKA 

(Izdanje B. S. Cvijanovića, Beo¬ 
grad, 1927.) 

U našoj poslijeratnoj pripovijetci, koja 
se danomice afirmiše kao naš najbolji sa- 
vremeni književni rad, g. Br. Ćosić zauzi¬ 
ma već danas vidno mjesto. Svojim roma¬ 
nom »Vrzino kolo«, kojim je, uza sve mje¬ 
stimične naivnosti, pokazao lijep talenat, 
on je stekao opće priznanje kritike i, 
osokoljen time_ nastavio. Kao treća knjiga 
toga našeg mladog književnika izašla je 
zbirka pod gornjim naslovom, a sadrži tri 
pripovijetke. 

G. Ćosić je mlad čovjek i zato on olako 
prelazi preko bilo kakvih problema, koji 
se čovjeku u životu nehotice nameću. Knji- 

ževno stvaranje ima za njega tek zabavlja- 
čki cilj i kao takve napisane^su i ove pri¬ 
povijetke. Kod njega nema interesovanja 
ni za društvene ni za opće kulturne pro¬ 
bleme. On je svoje lično shvatanje izrekao 
u par riječi na kraju knjige: »Onaj koji 
vam ispriča ove priče nije imao nikakove 
druge namjere, prijatelji, nego da vas za¬ 
bavi.« 

Ležeran, djetinjski raspoložen u osnov¬ 
nom polazištu, takav je i u svom stilu, s 
tom razlikom, da u ovom drugom slučaju 
posjeduje jednu lijepu odliku. On ima u 
peru izvanrednu lakoću i kreće se sasvim 
slobodno. On ima lijepu i čitku književnu 
frazu, a njegovo pero ne nalazi na svom 
putu nikakovih zapreka, već upravo klizi. 
Njegovoj tečnosti i lakoći u pričanju pri¬ 
družuje se i ta osobina, što posjeduje i li¬ 
jep, književan jezik. 

Povrh toga, poklanja g. Br. Ćosić potre¬ 
bitu pažnju i na to, da iznese pripovijetku 
u zaobljenoj cjelini: zato se rijetko upušta 
u pojedinosti i cjelina je kod njega uvijek 
lijepo provedena. U svim tim odlikama na¬ 
lazi se podosta nedostataka, za koje ga 
mogu da izvine mladenačke godine. On 
naime hvata i iznaša pripovijetke sa povr¬ 
šne,, u njihovoj spoljasnjoj manifestaciji. 
On traži, bira i sretno nalazi predmet; svo¬ 
jom lijepom i tečnom frazom čini ga zanim¬ 
ljivim i nedosadnim, ali to može da postane 
defekat, ako ne pokuša da udje u dubljinu,' 
ako ne zahvati predmet ozbiljnije. Ne bih 
rekao, da on nema sposobnosti i za unu¬ 
trašnje analize, jer to pokazuje i njegova 
sugestivna pripovijetka »Gori.. Gori..« — 
najbolja u knjizi. U njoj se mogu da uoče 
izvjesne psihološke crte, iznesene lijepo, 
živo i toplo. Nesamo da u njoj ima pripor 
vjedalačke živosti i zamaha; ona posjedu¬ 
je i dotjeraniji izraz i — uspješnu inter¬ 
pretaciju onog tajanstvenog čovuljka Nova¬ 
ka, koji ne može da preživi, što je vatra 
uništila sav njegov dugogodišnji napor, 
uložen oko sadjenja borića. 

»Egipćanka« je mnogo slabija, neizra- 
žena i blijeda. Pisac tu pokušava da udje u 
jedan tajanstveni svijet prividjenja, u fan- 
tastičnost; hoće da tretira tajanstvene mo¬ 
mente u životu, ali ne uspijeva. 

»Razbijena čaša« posjeduje sve kara¬ 
kteristike Ćosićeve, u svojim odlikama i 
manama. Tu je sadržaj i izraz sve, 
dok se preko svega drugoga prelazi. 

Knjiga g. Ćosića ostavlja, po svojoj la¬ 
koći u izrazu i lijepo odabranom predmetu, 


lijep i prijatan utisak i nema sumnje, da će 
kao takova steći svoje čitatelje. Mi, medju- 
tim, vjerujemo u talenat g. Cosića kao i u 
njegov potpun uspjeh, ako bude permanen¬ 
tno svladavao spomenute zamjerke. 

Vicko B. Zaninović. 

»SCRITTORI JUGOSLAVI« 

G. Umberto Urbanaz-Urbani, poznati po- 
pularizator slavenskih literatura u Italiji, 
objelodanio je polovicom ove godine jednu 
oveću zbirku studija i portreta pod naslo¬ 
vom »Scrittori Jugoslavi« (Časa editrice 
»Parnasso«, Trieste 1927.), u kojoj je krat¬ 
kim, ali snažnim potezima ocrtao pojave i 
književni rad nekih istaknutijih hrvatskih i 
srpskih pisaca. Uvod je toj knjizi napisao 
prof. Pavle Popović, rektor beogradskog 
sveučilišta, a posvećena je Nj. V. talijanskoj 
kraljici Jeleni, »odvjetku slavne loze veliko¬ 
ga pjesnika, knjaza i vladike Petra II. Pe- 
trovića—NjegoŠa«. Cilj je toj knjizi da iz- 
lavna puteve upoznanju naše lijepe knji¬ 
ge i kulture u Italiji. Šteta samo, što se 
autor u prikazivanju raznih literarnih lično¬ 
sti iz hrvatske i srpske književnosti nije 
držao nekog logičnog razvojnog reda po 
epohama, vrstama i sadržaju, već onako 
nasumce prikazao razne naše pisce, ne toli¬ 
ko po njihovoj literarnoj vrijednosti, koliko 
po svojoj ličnoj simpatiji. 

Iza kraćeg prikaza o Petru II. Petroviću- 
Njegošu, kojega naziva »srpskim Homerom«, 
i o Branku Radićeviću, »pjesniku vesele i 
razuzdane mladosti«, osvrće se opširnije na 
dramski rad Branislava Nušića, kojega na¬ 
ziva »pravim sinom veselog i bezbrižnog 
Beograda«. U posebnim prikazima o Mi¬ 
lanu Rakiću i Jovanu Dučiću skicira u 
krupnim potezima njihovu biografiju i ka¬ 
rakteristiku. 0 prvome veli, da je »pjesnik 
bola bez suza i očajavanja«, te donosi u ta¬ 
lijanskom prijevodu istaknutije fragmente 
iz njegovih pjesničkih zbirka. 0 Dučiću pak 
veli, da »ljubi više zvijezde, noći, podnevne 
časove, vrbe pri moru, samoću, svoju vilu i 
svoju umjetnost, nego i najprivlačnija bića 
na zemlji«. 

Dalje autor ističe pjesnički rad Svetisla- 
va Stefanovića i veli, da je »njegova poe¬ 
zija visoka i duboka, odskačući osobito u 
ovim vremenima, kada su klonuli gotovo 
svi ideali ljudskoga roda«. Govoreći o Bo- 
risavu Stankoviću, iznosi u velikim potezi¬ 
ma sadržaj njegovog čuvenog romana »Ne¬ 
čista krv« i veli: »Jugoslovenski su kriti¬ 
čari pronašli u tom djelu mnoge nedostatke, 

ali svi ti nedostaci iščezavaju pred velikim 
prednostima te knjige, šta više, kad ih ne 
bi bilo, roman B. Stankovića ne bi bila tako 
originalna radnja, te joj se sVi moramo da 
divimo.« 0 »Koštani« pak veli, da je »poe¬ 
zija, koja oživljuje to djelo, opojna kao naj¬ 
jači orijentalni parfem i pobudjuje u duši 
davno usnule osjećaje«. 

Završujući odjeljak knjige,, koji se bavi 
isključivo srpskim piscima, autor u kratkim 
potezima crta literarnu fizionomiju dviju 
savremenih srpskih spisateljica: Milice Jan- 
ković i Jelene Spiridonović-Savić. Od prve 
donosi prikaz njezinih glavnih radova i za¬ 
ključuje: »Za lijepe i ružne žene, za sretne 
i nesretne, za bijednice i zalutale, Milica 
Janković ima uvijek slatku i blagu riječ, 
nadahnutu na najvećoj i najjačoj pjesmi — 
na pjesmi života.« 0 drugoj pak, čije je 
djelo »Pergamene« S. Urbanaz-Urbani pre¬ 
veo na talijanski jezik piše: »Njezina je po¬ 
ezija nadahnuta ljubavlju Boga i ljudi. Kao 
Dostojevski, pjesnikinja silazi do dna života, 
da se približi najnižim i najzanemarenijim, 
koje je ljudska brutalnost bacila u blato. 
Iz ljubavi prama sirotama, beskućnicima i 
zalutalima, pjesnikinja se uspinje po neiz¬ 
mjernoj ljestvi ljubavi i savršenstva do — 
Boga.« 

Vrlo je zanimljiva i prilično iscrpljiva stu¬ 
dija u drugom dijelu, koji se isključivo bavi 
hrvatskim piscima, a koju je autor posvetio 
Silviju Str. Kranjčeviću, od kojega uz osta¬ 
lo donosi u prijevodu fragmente njegovih 
klasičnih sastavaka »Heronejski lav« i »Noć 
na Foru.« Govoreći o »Posljednjem Ada¬ 
mu«, kojega u lijepom prijevodu donosi u 
cijelosti, veli: »Posljednji Adam je pjesma, 
koja najbolje karakteriše pjesnikov pesimi¬ 
zam, i taj sastavak po svojoj dramatičnosti 
natkriljuje istu Leopardijevu Gimnestru. To 
je samrtna i revolucionarna pjesma umiru¬ 
ćeg čovječanstva, koje izazivlje Boga i pro¬ 
klinje slijepi Udes, koji je srušio svjetski 
Eden, ljepši od onoga, kojega je Tvorac bio 
stvorio prvom čovjeku, jer je bio sazdan od 
vjekovnih napora i ljudskoga znoja.« 

Prikazujući u krupnim potezima biograf¬ 
sku i literarnu fizionomiju Iva Vojnovića, 
autor analizuje njegove ranije i đocnije knji¬ 
ževne radove i veli, da je »on nesamo je¬ 
dan od najpopularnijih pisaca Jugoslavije, 
već i da je njegovo ime poznato daleko iz¬ 
van do'movine, u koliko su o njegovim ra¬ 
dovima progovorile s pohvalom mnoge 
svjetske uvažene revije.« 


U posebnom kraćem prikazu o Vladimi¬ 
ru Nazoru g. Urbanaz-Urbani piše: »Na¬ 
zor je lirski i epski pjesnik, u njemu se lir¬ 
sko i epsko pjesništvo stapaju u savršenoj 
harmoniji. On, koji je opisao sve nijanse 
sjena, svijetlojsti i tame i reproducirao sve 
glasove života od najveselijih do najtmurni- 
jih, osjetio je i sam sav opoj i svu gorčinu 
ljubavi. U »Erotici«, u »Ditirambima«, u 
»Dionizijskim pjesmama«, u »Kentaurima«, 
u »Biblijskim legendama« i t. d., donesena 
je čitava galerija stvorova, za koje je lju¬ 
bav esencija života i smrti.« 

Osobitu je pažnju posvetio autor u po¬ 
većem prikazu književnomu portretu Milana 
Begovića, kojega prikazuje kao lirskog i 
dramskog pjesnika i romansijera. O njego¬ 
voj mladenačkoj poeziji veli: »Milan Bego- 
vić je liričar života i ljubavi, a pjeva ljubav 
sa novom snagom.« O njegovom »Božjem 
Čovjeku« piše »To je pjesan novog pobra¬ 
timljenog čovječanstva, sklonog ljubavi i 
oproštaju i koje će u ljubavi i oproštenju 
naći život, pošto su egoizam i okrutnost 
iskopali toliko grobova i ponora,, ostavljaju¬ 
ći posvuda užas i zator.« 

U dva posljednja poglavlja djela »Scrit- 
tori Jugoslavi« karakteriše autor književne 
radove Ive Andrića i Antuna Petravića. 
Spominjući djelo »Ex Ponto« piše: »To je 
knjiga njegovog tamnovanja, koja se može 
usporediti sa Slikama iz sanja Ivana Can- 
kara i koja podsjeća na »Uspomene« Tur- 
genjeva, aforizme Nietzscheove, meditacije 
Pascala, Rousseaua i sv. Augustina. Svijet¬ 
lo užgano od pjesnikove duše, gori poput 
zavjetne svjetiljke nad golemim grobovi¬ 
ma, koje je iskopao svjetski rat.« Govoreći 
konačno o kritičaru Antunu Petraviću, spo¬ 
minje sve njegove uspiele kritičke i kompa¬ 
rativne radove iz njegovih četiriju svezaka 
»Studije i portreti«, hvali njegove prijevode 
Carduccijevih »Varvarskih oda« i završava: 
»Petravić je svojom dubokom intuicijom, 
objektivnom vedrinom prosudjivanja i pje¬ 
sničkim duhom proučio mnoge pjesnike i 
pisce i sa svojom prostranom erudicijom i 
svojim izvrsnim poznavanjem taliianske li¬ 
terature ilustrirao više epoha književne hi¬ 
storije svoje domovine.« 

Ovo je djelo g. Urbanaz-Urbanija po¬ 
hvalno već i zato, što utire našoj literaturi 
puteve internacionalnom tržištu ideja, gdje 
se zapravo i sudi o kulturnoj vrijednosti i 
visini jednog naroda. 

St j. I. 

IZ SLAVENSKOG SVIJETA 

Rajni, a još više revolucionarni ka- 
taklizam Rusije skrivio je nemilu činjenicu, 
da je Rusija, matica zemlja slavističke na¬ 
uke, na dugo vremena ostala u svom stva¬ 
ralačkom i vodećem radu na području 
naučne slavistike skoro savim paralizovana. 

Da je od toga stradao opći niveau slavi¬ 
stičke nauke u ekstenzivnom i intenzivnom 
pogledu, jedva je potrebno napose i isticati. 

I dok je tako primjerice Ruska akademija 
nauka kao najviši naučni forum u Rusiji 
pod utjecajem revolucionarnih dogadjaja 
bila prinukana, da neke svoje redovne 
edicije na četvrtinu skuči (»Izvjestija«), a 
neke do boljih vremena i sistira, pokušalo 
se u slavističkim krugovima nadoknaditi 
ruski manjak osnivanjem novih slavističkih 
edicija izvan granica Rusije, gdje su prilike 
za naučni rad ipak snosnije. To se nastoja¬ 
nje odrazilo naročito u Cehoslovačkoj, koja 
je zemlja u svojoj prijestolnici počela ubrzo 
iza rata prikupljati vidan kader poznatih i 
priznatih predstavnika savremenog slavi¬ 
stičkog svijeta. Oko najistaknutijih čeho- 
slovačkih i ruskih naučnih institucija u Pra¬ 
gu sabiru se vidni slavisti iz različitih sla¬ 
venskih zemalja, a medju njima u znatnom 
broju ruski slaviste, koji su se pod pritiskom 
teških prilika u domovini sklonili u novoj 
slavenskoj republici. I naš zemljak dr. M. 
Murko razvija već u prvim godinama iza 
rata u Pragu živu djelatnost i osniva u za- 
jednici sa čehoslovačkim slavistom 0. Huje- 
rom odličnu slavističku reviju »Slavia«, ko¬ 
ja se danas već nalazi u petom godištu iz- 
laženja, okupljajući oko sebe sve veći broj 
savremenih slavista. 

Živahan je pokret za pojačanjem slavi¬ 
stičkih nauka zapažen iza rata i u pojedi¬ 
nim neslavenskim zemljama. Tako n. pr. 
pored ranije i ugledne slavističke revije kao 
što je čuveni Jagičev »Archiv fiir slavische 
Philologie« počinju nakon rata izlaziti još 
tri odlične slavističke revije na neslaven¬ 
skim jezicima, i to: »Zeitschrift fiir slavische 
Philologie« pod redakcijom berlinskog 
sveuč. prof. M. Vasmera, zatim francuska 
»Revue des etudes slaves« pod redakcijom 
slaviste A. Meilleta, te napokon na engle¬ 
skom jeziku »The Slavonical Review« pod 
rukovodstvom engleskih izdavača B. Part- 
sa, R. Seton-Watsona i H. Williamsa. I u 
Italiji su u posljednjim godinama pokrenute 
pojedine revije, n. pr. »L’ Europa Orienta- 
le«, koje su sebi postavile za za¬ 


daću upoznavanje slavenskih naroda i 
njihovih kultura, ali sve one poprimaju vi¬ 
še popularizatorsko-propagandistički karak¬ 
ter, nego li strogo naučni i istraživalački, 
kakovim se odlikuju ostale istaknute slavi¬ 
stičke publikacije. 

Medjutim, s izvjesnom konsolidacijom 
općih prilika u Rusiji, pokazuju se i prvi 
tragovi sredjivanja naučnih prilika u Rusiji. 
Zvanične vlasti počinju pomalo priklanjati 
potrebitu pažnju i samostalnom naučnom 
radu svojih najviših naučnih instituta. To 
se dokumentiralo naročito unatrag dvije 
godine, kada je vlada sovjetske Rusije pri¬ 
likom proslave dvijestogodišnjeg jubileja 
Ruske akademije nauka svečano obećala to¬ 
me najvišem ruskom naučnom zavodu 
svoju najizdašniju materijalnu pripomoć. I 
doista, čini se, da od tog datuma nanovo 
oživljuje Ruska akademija nauka. Pojedine 
.njezine naučne edicije, koje su bile u za¬ 
ostatku od više godina unatrag* počinju se 
izdavati u pospješenom tempu tako, da su 
neke od njih — makar i u smanjenom obli¬ 
ku — već krajem minule godine postale 
kurentnima. To osvježenje Akademijino da¬ 
de se u posljednjim godinama zapaziti i u 
vanjskoj opremi Akademijinih edicija, koje 
su kao i nekoć i grafički i kakvoćom pa¬ 
pira dostigle svoju nekadanju prvorazrednu 
opremu. 

S naročitim interesom bilježimo najno¬ 
viju knjigu Akademijinih »Izvjestija«, 1 ) koja 
je nedavno izišla kao sveska za god. 1926. 
pod redakcijom akademika E. F. Karskoga. 
Prema sastavu ove sveske vidi se, da »Iz¬ 
vjestija« uglavnom i nadalje okupljaju oko 
sebe staru Akademijinu slavističku gardu, 
koja se manje ili više srećno protukla kroz 
sve nedaće rata i revolucije, te sačuvala 
svoju .radnu snagu i spremu. Iako u po- 
menutoj svesci susrećemo na čelu akade¬ 
mika A. I. Sobolevskoga s dva naučna pri¬ 
loga o slavenskim starinama, pa onda re¬ 
dom akademike M. N. Speranskoga, V. N. 
Peretca, G. A. Iljinskog, Ljapunova, Ljaš- 
čenka, Ržigu i dr., koji svi kao i prije ra¬ 
de na svojim specijalnim područjima sla¬ 
vističke nauke. S posebnom pažnjom i za¬ 
dovoljstvom bilježimo, što u ovom odlič¬ 
nom naučnom kolu susrećemo i jednog na¬ 
šeg naučnog radnika^ i to dra. Josipa 
Badalića s jednim originalnim 


*) »Izvjestija russkago jazyka i sloves- 
nosti akademii nauk SSSR«, XXXI, Lenin- 
grad, 1926. 

naučnim prilogo m 1 ) iz područja 
ruske dramatike u doba Petra 
Velikoga. U tom svom prilogu istražuje 
dr. Badalić jedan važan ruski dramski spo¬ 
menik epohe Petra Velikoga, koji je spo¬ 
menik pronadjen u zagrebačkoj sveuč. knji¬ 
žnici 2 * * * * * ) i na osnovu kojega daje dr. Badalić 
konačno i uspješno objašnjenje čitavog ni¬ 
za 1'iterarno-historijskih pitanja skopčanih 
s tekstom i osnovnom tendencijom ovog 
ruskog dramskog spomenika. Rado podvla¬ 
čimo u ovom uspjehu dra. Badalića i drugu 
prijatnu činjenicu, da se ovim Badalićevim 
prilogom iza decenijskoga prekida naučnih 
odnosa izmedju ruske i naše nauke po prvi 
put iza rata i revolucije uspostavljaju iz¬ 
ravne veze izmedju ruskih i naših naučnih 
krugova. — Bilo bi zaista krajnje vrijeme, 
da se ove pojedinačne naučne veze što sko¬ 
rije pojačaju što širim i čvršćim kulturnim 
i literarnim vezama s maticom Slavenstva, 
kad nam već nesrećne prilike u Rusiji ne 
dopuštaju i drugih tješnjijih medjusobnih 
veza. Pogotovo je pak za to vrijeme, kad 
vidimo, kako druge zemlje i narodi, 8 ) čiji 
duhovni i materijalni interesi ni izdaleka 
nisu tako usko medjusobno vezani kao iz¬ 
medju Rusije i nas, nastoje iz svih sila i 
pored političkog razmimoilaženja pohvatati 
što bolje kulturne veze s ovom velikom sla¬ 
venskom zemljom, koja je i do danas na 
našu žalost i za najveći dioi naše inteligen¬ 
cije samo neka istočna sfinga. 

Sam dramski spomenik, o kojemu dr. 
Badalić raspravlja, jest izvjesni dramski 
pjesmotvor epohe Petra Velikoga »A k t 
ili dejstvije o Petru Zlatnih 
Ključeva« od nepoznata autora. Tekst 
je njegov u krnjem obliku po prvi puta 
otkrio ruski literarni historičar G. P. Geor- 
gijevski god. 1905. u rukopisnom odjeljenju 
moskovskog Publičnoga i Rumjancevsko 
ga muzeja, te ga iste godine publikovao h 
»I zvjestijama« ruske akademije nauka u ci¬ 
jelosti kao spomenik ruske dramatike pod 
kraj sedamnaestog stoljeća. Otkriće Geor- 
gijevskoga pobudilo je pažnju ruskih literar¬ 
nih historika, pa se o pronadjenom spo¬ 
meniku nakon objelodanjenja otkritog kr- 

*) »Ob odnom dramatičeskom pamjat- 
nikje Petrovskago vremeni« (»Izvjestija« 
str. 231—266). 

2 ) »Ljetopis jugosl. akademije«, sv. 37., 
Zagreb, 1923. 

*) Isp. »Obzor« od 2. VI. o. g., u članku 
»0 Švedsko-ruskim odnosima«. 


njeg teksta povela živa naučna rasprava o 
samom pjesmotvoru kao i o njegovim ne- 
pronadjenim, ali logično pretpostavljanim 
sastavnim dijelovima. Napose je Georgijev- 
ski utvrdjivao nepotpunost moskovskog 
teksta u nedostatku uobičajnoga prologa i 
epiloga, koji bi dijelovi drame prema prin¬ 
cipima tadanje poetike redovno u sebi sa¬ 
državali osnovni moral, odnosno tenden¬ 
ciju čitavog dramskog pjesmotvora. 1 ) Umu¬ 
jući tako, došao je Georgijevski na osnovi 
krnjeg moskovskog teksta do zaključka, da 
se moral drame »Dejstvije o Petre Zlatih 
Ključah« sastoji u propovijedanju koristi 
obrazovanja i poučnih putovanja, te u pri¬ 
kazivanju štetnosti roditeljskog opiranja ta¬ 
kvim pothvatima svoje djece. Takvom je 
tumačenju pogodovalo očevidno i opće po¬ 
znato prosvjetno djelovanje Petra Velikoga, 
pa se lako moglo doći do zaključka, da bi 
ovaj pjesmotvor prema nekim svojim, 
uostalom sasvim sporednim mjestima, mo¬ 
gao imati i takav suhi didaktički motiv kao 
osnovnu tendenciju cijele drame. 

Pronašašćem novog i potpunog teksta 
ovog dramskog spomenika 2 ) uspjelo je dru. 
Badaliću izvesti na čistac sva neobjašnjena 
pitanja, koja su iskrsla u vezi s pronašaš¬ 
ćem krnjega moskovskog teksta. Tako je 
dr. Badalić na osnovu zagrebačkog teksta 
ovog spomenika utvrdio, da se traženi 
epilog sa osnovnim motivom čitave drame 
krije u »Fragmentu nepoznate drame«, 
koji je fragmenat isti Georgijevski prona¬ 
šao i pod zasebnim naslovom »Otryvok iz 
neizvjestnago dejstvija« objelodanio, 8 ) ali 
ga nije prepoznao, pa je zastranio u čitav 
niz neispravnih nagovještanja i zaključaka. 
Analizujući pak pronadjeni tekst epiloga 
ove drame prema zagrebačkom tekstu do¬ 
kazuje dr. Badalić na osnovu čitavog niza 
mjesta i stihova iz epiloga i same drame, 
da oštrica dramske tendencije ovog djela 
nije okrenuta, kako se to mislilo, prema do¬ 
lje, t. j. prema izvjesnom sloju tadanjega 
ruskoga društva, nego prema gore, prema 
samome vladaocu knezu Petru Zlatnih Klju- 

*) Prikaz ruskih školskih drama iz dobe 

Petra Velikoga vidi u »Obzoru« g. 1925. br. 

121 . 

2 ) Isp. »Spomenici ruske drame XVIII. 

vijeka u zagrebačkoj sveuč. biblioteci« od 

dra. Josipa Badalića u »Ljetopisu jugosl. 

akademije«, sv. 37. (1923.). 

8 ) Georgijevski, G. P.: Dvje dramy Pe¬ 
trovskago vremeni (»Izvjestija« II. otd. 
akad. nauk. tom X... 1905., knj. 1. str. 185.— 
307.). 

čeva, t. j. Petru Velikome. Epilog drame 
prikazuje naime lik blaga i mudra vladao¬ 
ca, koji obzirno i mudro vlada svojim na¬ 
rodom, brinući se »da bude na slavu nje¬ 
govu vladanju jednako bogataš kao i si- 
romak«. To će on postići davanjem širokih 
sloboština, a poimence amnestijom progna¬ 
nima na robiju, koje će naročitim manifes¬ 
tom povratiti njihovoj kući i slobodi. Da 
će on to doista i učiniti i u buduće se strogo 
svih svojih vladalačkih obveza i obećanja 
te državnih zakona držati, polaže u tu 
svrhu knez Petar pred narodom javnu za¬ 
kletvu. Prema tome, izvodi ar. Badalić sa¬ 
svim ispravno, lik Petra Zlatnih Ključeva 
(Petra Velikoga), kako on iskače pred na¬ 
ma u epilogu naše drame, jest mutatis mu- 
tandis lik modernog ustavnog suverena, 
koji polaže pred narodom zakletvu, da će 
ustavno vladati. I u tome i jest sav duboko 
zanimljivi moral ovoga književnoga spo¬ 
menika rane Petrovske epohe, dobivajući u 
svojoj osnovnoj tendenciji karakter vrijed¬ 
nog dokumenta ruskog o uzor-vladaocu 
(»Fiirstenspiegel«).« 

Nakon ovoga izvoda daje dr. Badalić 
još nekoliko zanimljivih rješenja, koja su 
u vezi s ovom dramom u literarno-historij- 
skom i tekstovnom pogledu, završujući s is¬ 
crpivim poredjivanjem moskovskoga i za¬ 
grebačkoga teksta ove drame. 

Dr. F r. B u č a r. 

»MEDVEDGRADSKA KRALJICA« 

(Narodna legendarna opera u 3 
čina od Luje Šafranek a-K a v i ć a, 
tekst Slavka Batušića. Premije¬ 
ra 29. septembra 1927.) 

Lujo Šafranek-Kavić, komponista ne¬ 
obično jake volje, imao je snage i smjelosti, 
da prije razmjerno nedugog vremena za¬ 
mijeni ranije svoje zvanje s umjetničkim 
pozivom. Njegov dosadašnji kompozitorski 
’-ad dovoljno je dokazao, da je ta smjelost 
oila opravdana. Njegova snažna ambicija, 
njegov izraziti muzičko-stvaralački talenat, 
njegova unutarnja želja za stvaranjem i 
njegova radinost uslovi su, koji su mu omo¬ 
gućili dosadnje uspjehe, i ta nam njegova 
svojstva donose u kratko vrijeme eto već 
treću njegovu scensku partituru. 

»Medvedgrasku Kraljicu« primila je pu¬ 
blika — taj instinktivno dobar sudac tea¬ 
tra — toplo i srdačno, a kritika prilično 
nejednako. Razumije se, da se u konkret¬ 
nom slučaju oba mjerila — ono publike i 


ono kritike — često puta ne moraju pokri¬ 
vati, i ako je — nema sumnje — naročito 
kod scensko-muzičkih djela najbolji dokaz 
umjetničke snage i vitaliteta nekoga djela, 
kad lojalna kritika primjenom svojih me¬ 
toda dodje do one spoznaje o umjetničkoj 
vrijednosti jednoga djela, koju je publika 
svojim instinktom već sama osjetila. 

U pitanju »Medvedgradske Kraljice« 
nije bilo djelimice te harmonije, i ako je 
pretežni dio kritike na osnovu više ili ma¬ 
nje kritičnoga ispitivanja došao uglavnom 
do pozitivnih rezultata. I baš radi te ne¬ 
jednakosti u rezultatima ocjenjivanja, baš 
radi toga nesklada izmedju kritike i publi¬ 
ke biti će dobro ako ovdje pokušamo da 
fiksiramo stvarnu vrijednost toga djela, 
uvijek spremni popustiti eventualnim obraz- 
loženijim sudovima, koji će ispraviti ove 
naše tvrdnje na korist ili na štetu autora. 
Konačno, operne partiture ne niču u nas 
svakoga dana, pa držimo, da autor u naj¬ 
manju ruku imade prava, da od kritike tra¬ 
ži primjenu takovih načela. 

Autor, zanesen sižejem Šenoine povje- 
stice, zamislio je sam scenarij svoga 
romantičkoga diela. Tekst tomu scenariju 
dao je Slavko Batušić. Općenito uzevši, 
Batušić se ovim svojim libretističkim prvi- 
jencem lijepo afirmirao, naročito dobrim 
stihovima. Osnovnu je griješku učinio time, 
što je dramske elemente tova sižea zane¬ 
mario, a pustio suviše maha romantičkim 
elementima, koiima je očita svrha scensko 
i teatarsko djelovanje. Za taj postupak ne 
nosi toliko krivnje književnik Batušić, ko¬ 
liko sam komponista, koji je u jednu ruku 
zamislio sam scenarij i time postavio gra¬ 
nice libretistu, naglasivši u drugu ruku, da 
djelo treba da bude neke vrsti sinteza mu¬ 
zičke drame i opere, pa je i tom svojom 
namjerom uplivisao na libretista. 

Medjutim, »Medvedgradsku Kraliicu« ne 
možemo da shvatimo kao djelo reformnih 
nastojanja; dielo ie suviše malo progra- 
matsko, a da bi jasno izražavalo neki je¬ 
dinstveni princip u tom pogledu, a suviše 
je po svom muzičkom sadržaju malo bor¬ 
beno, a da bi odlučno naglasilo takav even¬ 
tualni princip. Mislimo, da se ne varamo, 
ako autorovoj iziavi ne pridamo toga zna¬ 
čenja, nego ako je shvatimo kao jasni 
usmeni komentar muzičkog eklektičkog 
cvolucionizma, koji izbija iz cijele partitu¬ 
re. i 

Nesumnjivo jaka strana djela je njegovo 
instrumentalno ruho. Šafranek ima smisla 

i osjećaja za zvukove i boje orkestra, on 
ih znade miješati kao slikar, on umije; teh¬ 
nički povjeriti svoje muzičke misli orke¬ 
stru na način, koji orkestralno mora djelo¬ 
vati dobro. Riječju: on se umije izvrsno 
orkestralno izraziti. To je dokazao i svo¬ 
jim ranijim partiturama, no ova u tom 
pogledu pokazuje veće bogatstvo iskustva 
i znatno jaču tehničku dotjeranost. 

I melodija je jaka strana ovoga djela i 
treba naročito da se istakne. Ta je melodi- 
ka lako pristupačna, a da nigdje ne pre¬ 
lazi u banalnost. Razvija se ili u širim lini¬ 
jama ili je gradjena na manjim, pučkim 
Jrazama, no uvijek je autor uspješno nasto¬ 
jao karakternu stranu svoje melodike do¬ 
vesti u sklad s potrebama scene. 

Djelo po svom stilu nije »naciolpalna 
opera« u strogom smislu te riječi; no da 
se Šafranek umije izvrsno i u tom tonu iz¬ 
raziti, dovoljno je dokazao pojedinim kra¬ 
ćim mjestima partiture, a napose scenom 
pučkoga veselja pred crkvom u Remetama 
— jednom od najboljih scena čitavoga dje¬ 
la. Na časove odaje djelo biljege izvjesnih 
utjecaja, no mi u tim utjecajima — napose 
kod djela eklektičke prirode — nazrijeva- 
mo nešto, što je posve razumljivo, a često 
puta i dobro i korisno, naročito ako su 
uzori dobri. Naglašujemo riječ »utjecaj«, a 
nipošto »reminiscence«, jer takovih nije- 
smo mogli zapaziti. 

Rezimirajući ove opaske, moramo da 
općenito naglasimo, kako je komponista 
dao ozbiljno muzičko-teatarsko djelo, koje 
je produkt njegovog stvaralačkog talenta i 
jake želje za muzičkim stvaranjem. »Me- 
dvedgradska Kraljica« je djelo, koje je bez 
sumnje znatno obogatilo našu muzičku pro¬ 
dukciju. D r. M. M. 

ANKETA SOCIOLOŠKOG DRUŠTVA 

Povodom iznošenja strašnih nemoral¬ 
nih i kriminalnih djela u štampi, koje se 
kod nas forsira gdjekada tako, da je upravo 
očita jurnjava za rentabilitetom senzacije, 
sazvalo je Sociološko društvo u Zagrebu 
anketu o temi: Kako djeluje donošenje ne¬ 
moralnih djela putem javne štampe na dru¬ 
štvo. Anketa je održana dne 15. listopada u 
maloj dvorani Trgovačkog doma u Zagre¬ 
bu, a prisustvovali su joj predstavnici 
školstva i pravosudja te javni kulturni rad¬ 
nici. Uvodni referat održao je dr. M. Han- 
žeković. U debati, koja se zatim razvila, 
učestvovala su gg. Mihalić, Virag-Draško- 


vid, dr. Rittig, Š. Aleksander, dr. Trboje- 
vić, dr. Pilar, dr. Andrassy i drugi. Nakon 
stvarnog pretresa jednoglasno se istaknulo, 
da je javna štampa kao kronika svoga vre¬ 
mena dužna iznašati sve pojave našega 
javnog života, ali da treba nastojati, da se 
najnemoralniji kriminalni delikti iznose ob¬ 
zirno, bez strahotnih detalja, koji sablaž- 
njivo djeluju na omladinu i javnost sklonu 
sugestiji štampe. 

Nakon pretresa zaključena je ova rezo¬ 
lucija: 

»Članovi ankete, održane dana 15. li¬ 
stopada 1927. u okviru Sociološkog druš¬ 
tva u Zagrebu, zaključuju jednoglasno, da 
se osudjuje nepotrebno iznošenje drastičnih 
i sugestivnih nemoralnih momenata iz skan¬ 
dalozne dnevne kronike lih u svrhu podra- 
živanja senzacije, i apelira na naše novin¬ 
stvo i njegove predstavnike, da i ono bude 
svijesno svojih dužnosti naprama svojoj 
društvenoj okolini, naposeb svoje dužnosti 
čuvanja javnog morala, te očekuju, da će 
novinstvo vodjeno po svojoj svijesti., po 
dobrom svom odgoju i ukusu naći pravu 
mjeru kod prikazivanja onoga, što mu nje¬ 
gove reporterske dužnosti nameću.« 

U svrhu sačuvanja budućega historičko- 
ga dokumenta iz vremena posvemašnjega 
rasula ukusa i morala, bilježimo po 
kroničarskoj dužnosti, da su gornju rezo¬ 
luciju, t koja je bila poslana uredništvima 
svih zagrebačkih listova, donijele samo je¬ 
dne novine, a neke su čak i napale Socio- 1 
loško društvo za ovu dobronamjernu, po¬ 
štenu i uostalom vrlo blagu kritiku. 

KNJIŽEVNI NATJEČAJI MATICE 
HRVATSKE 

Matica Hrvatska raspisuje ove književne 
natječaje: 

I. 

Iz zaklade grofa Ivana Nep. Draškovića 
nagradu od D 3500. — za najbolji pučki spis, 
koji unapredjuje duševnu i materijalnu na¬ 
obrazbu hrvatskoga naroda. Prednost ima 
spis, kojemu se prizna, da će najbolje do¬ 
prinijeti pravoj pouci naroda u praktičnim 
stvarima, te time unaprijediti njegovo du¬ 
ševno i materijalno blagostanje. Kod podje¬ 
ljivanja nagrade ne će se paziti samo na 
apsolutnu vrsnoću rukopisa, već se nagrada 
može dosuditi i djelu, koje ^.obzirom na 
stanje domaće književnosti zaprema u njoj 
odlično mjesto. Originalna djela dobivaju 
cijelu nagradu, ako iznose najmanje 15 ti- 

skaniii araka. Iznosi ii manje, nagradit će 
se razmjerno. Prijevodi dobivaju polovicu 
nagrade u razmjeru svojeg opsega. Irnadu 
li se preradbe po stranim djelima smatrati 
originalima ili prijevodima, o tom odlu¬ 
čuje književni odbor Matice Hrvatske. Ori¬ 
ginali imadu prednost pred prijevodima. 
Dosudjena nagrada isplatit će se, kad na- 
gradjeno djelo izadje tiskom. Nagradjeno 
djelo ostaje svojina piščeva, pa je njegov 
posao, kako će ga dati u tisak. Ne bi li na- 
gradjeni rukopis bio tiskan za dvije godine, 
otkako je pisac o nagradi obaviješten, ispla¬ 
tit će se polovica dosudjene nagrade. 

Natječaj za ovu nagradu traje do 31. 
ožujka 1928. Do toga dana imadu se čisto 
i čitljivo pisani rukopisi predati u upravu 
Matice Hrvatske. 

II. 

Iz imovine Matice Hrvatske pod ime¬ 
nom zaklade Julija Bubanovića, nagrada od 
Din 5000.— za izvorno ili prevedeno djelo, 
koje se bavi hrvatskim ili uopće slaven¬ 
skim životom. Natjecati se mogu samo ru¬ 
kopisi. Nagradjeno djelo postaje vlasništvo 
Matice Hrvatske, koja će ga prvi put iz¬ 
dati medju svojim izdanjima. Natječaj traje 
do 31. ožujka 1928. 

III. 

Iz imovine Matice Hrvatske pod ime¬ 
nom zaklade Dušana Kotura nagrada od 
Din 1000.— za izvornu pripovijest, novelu 
ili roman, koja opseže bar 10 tiskanih ara¬ 
ka ili za dramatski proizvod bez obzira' na 
opseg. 

Nagradjenom djelu dosudit će se i na¬ 
grada iz zaklade Adolfa Vebera Tkalčevića 
u iznosu od Din 1700.— te nagrada iz za¬ 
klade u spomen Dragana baruna Vrany- 
czany u iznosu od Din 450.—. Natjecanje 
traje do 31. ožujka 1928. 

IV. 

Iz imovine Matice Hrvatske pod ime¬ 
nom zaklade Aleksandra pl. Vuščiča nagra¬ 
da od Din 1900.— za najbolje djelo, koje se 
bavi hrvatskom poviješću, ili najbolji hi¬ 
storijski roman ili pripovijest iz hrvatske 
prošlosti ili najbolji igrokaz, koji prikazuje 
historijski dogadjaj iz hrvatske prošlosti. 
Ova se nagrada može razdijeliti i na dva 
jednakovrsna djela. 

Prema odluci odbora Matice Hrvatske 
može se ova nagrada spojiti s nagradom 


iz zaklada grofa Ivana Nep. Draškovića ili 
s nagradom iz zaklade Julija Bubanovića 
ili s. nagradom iz zaklade Dušana Kotura, 
u koliko bi natječajna djela za ove tri na¬ 
grade odgovarala uvjetima natječaja iz za¬ 
klade Aleksandra pl. Vuščiča. Uz te uvjete 
može se nagrada iz zaklade Aleksandra pl. 
Vuščiča podijeliti i izmedju dva nagradjena 
djela iz zaklade grofa Ivana Nep. Draško¬ 
vića, iz zaklade Julija Bubanovića, ili iz 
zaklade Dušana Kotura. Natječaj traje do 
31. ožujka 1928. 

V. 

Iz imovine Matice Hrvatske pod ime¬ 
nom zaklade Antuna Kogla nagrada od Din 
1100.— za najbolje djelo liječničke struke. 
Ako Se ni jedno djelo te struke ne bi na¬ 
tjecalo, odbor Matice Hrvatske može ovu 
nagradu podijeliti nagradjenom djelu iz 
imovine Matice Hrvatske pod imenom za¬ 
klade Dušana Kotura. Natjecanje za ovu 
nagradu traje do 31. ožujka 1928. 

VI. 

Iz imovine Matice Hrvatske pod ime¬ 

nom zaklade Franje Pevaleka nagrada u 
iznosu od Din 160.—. 

Iz imovine Matice Hrvatske pod ime¬ 

nom zaklade Franje Zovka nagrada u iz¬ 
nosu od Din 200.—. 

Iz imovine Matice Hrvatske pod ime¬ 

nom zaklade Tereze ud. pl. TomaŠić na¬ 
grada od Din 150.—. 

Ove će se nagrade podijeliti najboljim 
književnim radnjama, koje će biti prihva¬ 
ćene za »Kolo« Matice Hrvatske. 

Nagrade se mogu i spojiti te podijeliti 
jednoj radnji ili podijeliti medju dvije. 

Nagrada iz zaklade Stjepana pl. Milo- 

tića u iznosu od Din 370. — za najbolju iz¬ 
vornu radnju kazališne struke (povijest ka¬ 
zališta, glumačke umjetnosti, estetska i kri¬ 
tička razmatranja o kazalištu). I ova će se 
nagrada dosuditi najboljoj radnji za »Kolo* 
Matice Hrvatske. 

Natjecanje za sve ove radnje (pod toč¬ 
kom VI.)) traje do 31. listopada 1927. 

U svim natječajima odlučuje književno- 
umjetnički odbor Matice Hrvatske. Nagra- 
djenim djelima, u koliko ih Matica prihvati 
za svoja izdanja, pripada osim nagrade re¬ 
dovni Matičin honorar. 

JEDNO DRUŠTVO ILI SAVEZ? 

Još u travnju (aprilu) o. g. osnovana je 
u Beogradu nova organizacija književnika 
(dotadanja jedva je životarila) pod imenom 
»Udruženje književnika u Beogradu«. Pred¬ 
sjednikom udruženja izabran je g. Jaša M. 
Prodanović, a potpredsjednicima R. J. Oda- 
vić i Svetislav Petrović. U upravni odbor 
ušli su: Ksenija Atanasijević, Milan V. Bo- 
danović, Velimir Živojinović, Dragiša Va- 
sić, dr. Sv. Predić (ujedno sekretar), dr. 
Svet, Stefanović, Miloš Crnjanski i Milan 
Kašanin. 

Malo poslije osnutka obratilo se novo 
udruženje našemu DHK ovim dopisom: 

Društvu Hrvatskih Književnika 

Zagreb. 

Početkom aprila ove godine sastali su 
se književnici koji stanuju u Beogradu na 
konferenciju i odlučili da osnuju udruženje. 
Odmah zatim usvojena su pravila i izabran 
upravni i nadzorni odbor udruženja. Sađr- 
žinu pravila i imena članova upravnog od¬ 
bora videćete iz priloženih pravila. 

Ovo društvo osnovano je u nameri da 
docnije stupi u zajedničko udruženje svih 
književnika u našoj državi, i pravila su 
predvidela taj slučaj i unapred ovlastila 
upravni odbor da sporazumno s udruženji¬ 
ma koja pristanu na spajanje izradi pravi¬ 
la Glavne Uprave Udruženja Književnika, 
umesto kojih bi se mogla izraditi i jedna 
zajednička pravila zajedničkog udruženja, 
tako da pojedina udruženja budu samo sek¬ 
cije tog zajedničkog udruženja, kao što je 
slučaj kod Novinarskog Udruženja i drugih 
organizacija (Automobilskog Kluba i dr.). 

Na osnovu ovlašćenja, koja mu daju 
pravila, upravnom odboru Udruženja Knji¬ 
ževnika čast je obratiti vam se s molbom 
za odgovor da li smatrate da je došao tre¬ 
nutak da se svi književnici iz naše države 
ujedine u jedno udruženje. S obzirom na 
profesionalni karakter udruženja, koji is¬ 
ključuje sve druge: plemenske, partijske, 
verske i druge tendencije, upravni odbor 
smatra da ne postoji nikakova smetnja da se 
svi književnici udruže u jedno zajedničko 
udruženje, jer će samo takvo udruženje 
imati dovoljno autoriteta u odbrani interesa 
književnika i književnosti. 

Ovom prilikom neka nam je dopušteno 
učiniti nekoliko napomena o samoj organi¬ 
zaciji udruženja. Kao što se iz priloženih 


pravila vidi, krug lica koja mogu biti re¬ 
dovni članovi prilično je ograničen. To je 
učinjeno zato što druge kategorije knjiže¬ 
vnih radnika (naučenjaci koji se ne mogu 
smatrati kao književnici u užem smislu, 
prevodioci, pisci udžbenika itd.) nemaju 
onako neposredan interes u pitanjima na 
kojima ima da radi udruženje, da bi im se 
dala ista prava kao književnicima u užem 
smislu. Dalji razlog podvajanju bio je i taj 
što bi se krug članova suviše proširio ka¬ 
da bi se sva ta lica primila za redovne čla¬ 
nove. 

Od članova »prijatelja književnosti« 
očekujemo veliku korist jer smo s upisom 
svakog člana osigurali prodaju knjiga naših 
članova za 80 dinara. 

Do sada je u ovdašnje udruženje stupilo 
preko 40 književnika, medju kojima se na¬ 
laze i svi naši najugledniji književnici, kao 
što ćete videti iz priloženog spiska. 

Udruženje je dosada preduzelo korake 
kod Ministarstva Prosvete da njegovi pred¬ 
stavnici budu u Zadužbinskom Odeljenju, 
Prosvetnom Savetu i Odseku za Narodno 
Prosvećivanje; zatim je preduzelo korake 
kod uprave Beogradske Opštine da se 
Udruženju ustupi mesto za podizanje doma. 
Dalje, pregovaramo s Knjižarskim Udruže¬ 
njem a u sporazumu s PenKlubom i Cvi¬ 
jetom Zuzorić o organizovanju Dana Knji¬ 
ge i lutrije, i t. d. 

Sednice drži upravni odbor jedanput 
nedeljno, i nadamo se da će se uskoro pri- 
metiti dejstvo našeg rada. Za pun uspeh 
potrebno je izvršiti ujedinjenje svih knji¬ 
ževnika, i za to se i vama obraćamo. 1 

Ako i vi smatrate da je to ujedinjenje 
potrebno, molimo vas da nas o tome izve* 
štite, kako bismo mogli otpočeti prego¬ 
vore o samom izvodjenju tog ujedinjenja. 

Beograd, 30. maja 1927. 

S pozdravom i poštovanjem 

Za »U dr u ž e n j e književnika« 

Glavni sekretar: D r. S v. Pr e d i ć. 

Predsednik: Jaša M. Prodanović. 

Na ovaj dopis odgovorilo je DHK ovako: 

Udruženje književnika 

Beograd. 

Primli smo Vaš cij. dopis od 30. pr. mj. 
Pozdravljajući osnutak Vašega udruženja 
žalimo, što se ne možemo saglasiti ni s 

Vašim predlogom ni s ostalim mislima iz¬ 
raženima u dopisu. Mi smo apsolutno za 
zajedničku saradnju sviju srpskih, hrvat¬ 
skih i slovenskih književnika u državi, tek 
što mislimo, da jedinstveno udruženje 
sa sekcijama nije podesna i da je zasada 
svakako još preuranjena forma takve sa- 
radnje. Mislimo, da bi se isti cilj — a ci¬ 
lju kao glavnome moraju se podrediti for¬ 
me i sredstva — dao sjegurnije, brže i us¬ 
pješnije provesti Savezom autonomnih 
udruženja književnika. Kad bi naši kulturni, 
a prema tome i književni i književnički 
centri — Beograd, Zagreb, Ljubljana — 
imali svaki svoje udruženje, a ova opet 
sačinjavala Savez, mislimo, da bi autono¬ 
mija pojedinog udruženja kao člana Saveza 
sačuvala mu poitreban elasticitet, v a sam 
Savez da bi bio dovoljan da zaštiti intere¬ 
se književnika u onim slučajevima, gdje su 
zajednički nastup i saradnja potrebni. Upu¬ 
ta na uspjehe jedinstvenog novinarskog 
udruženja ne pretstavlia, po našem mišlje¬ 
nju, dokaz podesnosti takve forme već iz 
tog jednostavnog razloga, što profesionalni 
književnik ne znači u našoj državi isto 
što i profesionalni novinar: ni po svojoj 
sadržini ni po broju ni po utjecaju ni po od¬ 
nosu prema trećim faktorima (napose dr¬ 
žavnoj vlasti i općinstvu). Naprotiv činje¬ 
nica, da je forma jedinstvenog udruživanja 
kod drugih stališa posljedovala organiza¬ 
cionim cijepanjem tog stališa i čak žalo¬ 
snom borbom medju njegovim pripadnici¬ 
ma, dokazuje, ako ništa drugo, preuranje- 
nost takve organizacione forme. Forsiranje 
te forme dovelo je do protivnog rezultata, 
a napose kod književnika vidimo te rezul¬ 
tate u osnutku i opstojnosti više organiza¬ 
cija, od kojih već dvije (Vaša i DJK u Za¬ 
grebu) hoće da budu jedinstveno udruženje 
sviju književnika u državi. Forma Saveza 
jest iskrenija, elastičnija, obzirnija prema 
osjetljivostima pojedinaca (i krajeva), a 
prema tome i po svima prihvatljivija. 

Ako bi se u ovome pitanju složili, mogli 
bismo prijeći na raspravu ostalih razlika, 
koje nas još dijele: mi n. pr. ne smatramo 
podesnom podiobu članova u redovne i 
vanredne, bar ne po kriterijima^ koje po- 
staviše Vaši statuti. Usmeni dogovor do¬ 
veo bi na čisto još druga neka pitanja ,[ na 
pr. odnos profesionalnih književnika prema 
neprofesionalnim, sindikalni ili nesindikalni 
karakter udruženja i t. d. Mi n. pr. misli¬ 
mo, da se profesionalni književnici ne bi 
imali dijeliti od neprofesionalnih; oni bi u 


udruženju mogli sačinjavati eventualno po¬ 
sebnu sekciju. 

U Zagrebu, dne 23. lipnja 1927. 

S pozdravom i poštovanjem 

Predsjednik u z.: Dr. Ivo P o 1 i t e o. 

Tajnik: Dr. Ivan, E s i h. 

Do danas nam Udruženje književnika u 
Beogradu nije poslalo svoje mišljenje o na¬ 
šem odgovoru. 

DRUŠTVENE VIJESTI 

Promjene u odboru. Dosadanji 
tajnik DHK g. dr. Ivan Esih položio je tu 
funkciju, jer je otputovao u Poljsku na jed¬ 
nogodišnji studij. Dr. Esih ostaje inače čla¬ 
nom odbora, te će se iz Poljske javljati ras¬ 
pravama u Savremeniku. Tim povo¬ 
dom izabran je novim tajnikom g. dr. Slav- 
ko Ježić, koji je prije nekoliko godina 
već obnašao tu funkciju. 

Preseljenje društva. Budući da 
se kuća, u kojoj je društvo imalo svoje 
prostorije (Gundulićeva ulica 7), ruši u svr¬ 
hu novogradnje, društvo je bilo prisiljeno 
dne 15. X. iseliti. Kako društvo nije našlo 
još zgodnih novih prostorija, ostaje pred- 
bježno bez njih. U stvarima društva neka 
se članovi izvole obraćati na društvenog 
tajnika g. dra. Slavka Ježića, Zagreb, Fi- 
lipovićeva ul. 4; u stvarima, koje se tiču 
specijalno blagajne (n. pr. članarina itd.). 
na društvenog blagajnika g. prof. Otona Bo¬ 
šnjaka, rektora vis. kornere, ekonom, ško¬ 
le, Zagreb, Duga ulica 74. Rukopisi i pi¬ 
sma za Savremenik neka se šalju na adre¬ 
su urednika g. Ljube Wiesnera, kod Tiska¬ 
re Merkantile, Zagreb, Ilica 35. Pretplata i 
uopće novac za »Savremenik« na adresu 
potonje tiskare. 

Brončane medalje u spomen ne¬ 
davnog jubileja društvenog predsjednika g. 
Ljube Babića Gjalskoga, gotove su. Komad 
stoji Din 100.—, s otpremom i poštarinom 
Din 120.—. Narudžbe s novcem šalju se na 
adresu prof. Ivana Kerdića, Zagreb, Umjet¬ 
nička akademija, Ilica 85. 

Protiv ukidanja hrvatskih 
gimnazija i uopće kulturnih institucija 
diglo je DHK prosvjed na sjednici uprav¬ 
nog odbora od 5. X., a pod predsjedanjem 
g. Ljube Babića Gjalskoga, u formi ovog 
zaključka: »DHK kao kulturno društvo 
smatra svojom dužnošću, da prosvjeduje 
protiv antikulturnog akta ukidanja hrvat¬ 
skih gimnazija i tolikih uopće kulturnih in- 

stitucija, a u vrijeme, kad su ne samo po¬ 
nosna tradicija tolikih njih, nego i potrebe 
naroda iziskivale održanje, gojenje i pro¬ 
micanje takvih zavoda. Nemar općinstva 
za književnost i zastoj u njoj imadu se pri¬ 
pisati djelomice i pomanjkanju smisla za 
pravu kulturu kod poratne čitalačke publi¬ 
ke. Treba zato kod nje taj smisao buditi, 
treba podizati njezin kulturni niveau. Uki¬ 
danjem tolikog broja srednjih škola i osta¬ 
lih kulturnih institucija postizava se, daka¬ 
ko, protivno'. Zahtijevamo od vlade da 
izvrši reviziju tog ukidanja vraćanjem bar 
statusa quo; zahtijevamo od nje puno vr¬ 
šenje dužnosti prema kulturnim potrebama 
naroda; odobravajući načelno princip šted¬ 
nje zahtijevamo da bude primijenjen na 
notorne dosadanje suvišne štetne izdatke, 
a ne da ga se provadja na račun kulture, 
tog temelja kulturne države, kakvu si naš 
narod želi i ima pravo da ima. S ogorče¬ 
njem konstatujemo da je spomenuti akt 
ukidanja uperen pretežno i promišljeno baš 
protiv hrvatskih institucija i da je on 
tek jedan dio i nastavak sistema, kojim se 
oštećuju interesi hrvatske kulture. Svi Hr¬ 
vati, pa i oni Srbi i Slovenci, koji ispravno 
shvaćaju svrhu našeg ujedinjenja, moraju 
svim silamfa pobijati ovaj sistem koji je 
toliko ubitačan za duhovno ujedinjenje.« 


BORISAV STANKOVIC 


Pri zaključku lista stiže nam vijest, da 
je u noći na 22. novembra umro u Beogradu 
pisac »Koštane« i »Nečiste krvi« Bora 
Stanković, najveći pjesnik, što ga je Sr¬ 
bija dala poslije Gjure JakŠića, Jov. Ilijća, 
Stevana Sremca i Janka Veselinovića. Po¬ 
kojni Ogrizović popularizirao je medju Hr¬ 
vatima toga Homera stare, patrijarhalne 
Srbije, izdavši njegovu »Nečista krv« s 
prekrasnim predgovorom medju edicijama 
zagrebačke »Moderne Knjižnice«. Nesre¬ 
ćom je to bilo za vrijeme rata, kada se 
Bora Stanković, zaostavši iza austrijske 
okupacije u Beogradu, upoznao s Milanom 
Ogrizovićem i navodno, za koru hljeba, 
saradjivao u njegovim »Beogradskim Novi¬ 


nama«. Ža te njegove »prestupe« slijedio 
je poslije rata bojkot od one službene i 
neukusne srbijanske publike, koja se za 
vrijeme rata provodila po krfskim zabavi- 
štima i pariškim i londonskim šantanima, 
i Bora Stanković je živio malone očajno, 
pijući i samotujući po periferijskim kafa- 
nicam i rakijašnicama »prestonice«. I sada, 
pošto beogradska općina nije smatrala za 
potrebno da ustupi Bori Stankoviću jednu 
svoju grobnicu, on je sahranjen u običnom 
proleterskom grobu, kao što se to dešava 
kod najsiromašnijih ljudi. 

Pa ipak, javno priznanje onog pravog 
naroda nije moglo da izostane. Beograd je 
u času sahrane Bore Stankovića izgledao 
u cjelini kao jedna tužna svečanost. Sve be¬ 
ogradske novine posvetile su svoje stupce 
vrijednosti i značenju toga pisca, koji je 
kao nitko, ni prije ni poslije njega, 
tako nadahnuto i s toliko sugestivne moći 
opisivao ponorne i zapadnoj Evropi još ne¬ 
poznate strasti onoga Balkana, sred kojega 
se rodio. 

Beogradska »Politika« napisala je tim 
povodom: »Njegova smrt predstavlja ve¬ 
liki gubitak. Dela Borisava Stankovića ni¬ 
su toliko obimna, koliko velika sadržinom 
i umetničkom vrednošću. On se ogledao 
na pripovetci, na romanu i u drami. I u 
svakome od tih rodova on je uspevao da 
domaši onu najdalju i najvišu liniju umet- 
ničkog stvaranja na kojoj jačina osećanja 
diktuje i formu i kompoziciju i, više nego 
to, potčinjava ih potpuno sebi, stoji visoko 
iznad svih sitnica i stranputica kojima 
strogog poštovanje njihovih pravila može 
čoveka da odvede. U pogledu kontinuiteta 
i jačine umetničkog osećanja delo Borisava 
Stankovića, kao može biti i delo Đure 
Jakšića, čini prijatan i lep izuzetak u na¬ 
šoj književnosti. Drugi su, verovatno, bili 
korektniji u kompoziciji i besprekorniji u 
formi, imali uglađeniji stil i utančaniji ukus. 
Ali niko nije zavitlao sa više snage oseća- 
njima koja gospodare ljudskim srcem i 
niko nije progovorio jezikom koji bi bio 
bliži tome srcu od ova dva divljaka, koji su 
sagorevali kao dve vatre i obasjavali ne- 
dokučne puteve osećanja.« 


Vlasnik i izdavač DRUŠTVO HRVATSKIH KNJIŽEVNIKA , Zagreb. Gundulićeva ul. 7. - Po članu 13 
Zakona o štampi odgovara za izdavača kao pretstavnik DHK Dr . IVO POLITEO. - Za uredništvo 
odgovara Dr. SLAVKO JEŽIĆ, Zagreb, a list uredjuje u ime upravnog odbora g. LJUBO VIZNER. - 
Štampa se u Tiskari MERKANTILE, Zagreb, Ilica 35. - Za tisak odgovara GJuro Jutriša Nova ves §2 

SAVREMENIK, 'unatoč 'svim protivnim glasovima i prem uz teške 
žrtve, izlazi eto redovito dalje. Taj organ Društva hrvatskih književnika, 
koji je ostavio jako vidljive tragove u historiji nove hrvatske književ- 
nositi, mogao bi izlaziti bez deficita uz samo jednu h i 1 j a d u pret¬ 
platnika. Ima nas Hrvata oko četiri milijuna u ovoj državi pa 
bi bila sramota, da kraj razvikane naše kulture ne sakupimo bar jednu 
hiljadu pretplatnika (a treba uvažiti lijepu činjenicu, da tnedju sadanjim 
pretplatnicima bilježimo već priličan broj i Srba i Slovenaca). Neka 
svaki pretplatnik namiri svoju pretplatu i nadje po jednog pretplatnika 
pa ne ćemo trebati strahovati za ovaj 20-godišnji organ Društva hrvat¬ 
skih književnika. 

Za olakšanje onim pretplatnicima, koji su zaostali sa svojom pret¬ 
platom, prilažemo ovom broju naš poštanski ček. Godišnja pretplata na 
SAVREMENIK iznosi 160.— Din (za djake i članove DHK 120.— Din), 
na pola i na četvrt godine razmjerno, a šalje se na adresu: 

•• UPRAVA SAVREMENI KA (Tiskara ,,Merkantile“) 

ZAGREB, ILICA 35. 






